
O mitologie română uitată 


Aurel Cosma jr. nu este nici „printre primii“ — după cum 
s-a spus — nici printre ultimii care au scris despre mitologia 
poporului român. 

E singulară la el doar abordarea aparent accidentală — într-o 
activitate îndelungată literară şi nu numai — a acestui aspect al 
spiritualităţii naţionale. 

Deşi, după cât rezultă din „Cuvântul înainte“ la vol. 
Mythologie Roumaine (1942), el intenţiona să elaboreze şi un 
al doilea volum în care urma să dea o sinteză a „mitologiei 
cereşti“: „Dans le second volume je donnerai une synthese de la 
mythologie celeste, c'est ă dire, de toutes les croyances relatives 
ă la creation du ciel et aux phenomenes atmospheriques, et je 
presenterai en m6me temps des principes d'astrologie populaire 
roumaine, comprenant surtout des l&gendes sur le soleil, la lune 
et les ctoiles. Je chercherai ă mettre en âvidence les parties 
interessantes et originales de la mythologie des astres, et celles 
des croyances sur le climat et le temps. Dans le cadre de cet 
examen des mythes concernant le ciel, je traiterai aussi des 
phenomenes atmospheriques, plus particulierement du vent, 
des nuages, de la pluie, des €clairs, du tonnerre et de larc-en- 
ciel, exposant les diverses personnifications ou incarnations 
mythologiques congues par le peuple roumain.“ 

Practic, el îşi publică — nu ştim când a început cercetarea şi 
elaborarea — lucrarea în 1940 şi după aceea, doar o transpune în 
franceză Mythologie Roumaine (1942) şi o împarte (după apariţia 
textului integral în vol. Studii de folklor românesc, 1942) în trei 

structuri posibile: Cosmogonia poporului român (1942), Lumea 
spiritelor. Din credinţele poporului român (1943) şi Originea 
omenirii. Legende şi mituri (1943). 

Cu toate că cel de al doilea volum (dintre cele apărute) 
ar putea lăsa impresia de abordare mai largă a mitologiei, în 
realitate autorul se opreşte doar la momentul iniţial, cosmogonic, 
al creaţiei universului, la înfăptuirile primordiale ale divinității 
sau divinităţilor: Dumnezeu/Satana. 

Poate că aceasta şi este trăsătura principală a lucrării lui 
Aurel Cosma, faptul că din întregul credințelor mitologice 
înfăţişează — evident într-o perspectivă personală — doar creaţiile 
esenţiale de la începutul începuturilor. 

Alegerea nu este întâmplătoare. 

Deşi fiecare sferă a folclorului — şi la o adică aproape fiecare 
text popular — conţine într-un grad mai mare sau mai mic un ce 
special naţional, Cosmogonia, ca viziune de ansamblu asupra 
originii vieţii şi universului, concentrează maximum de trăsături 
particulare ale energiilor spirituale şi sufleteşti ale unui popor. 

Or, Aurel Cosma jr. tocmai asta îşi propunea să releve prin 
incursiunile sale folclorice. 

Elaborându-şi lucrarea într-o perioadă când toate forţele 
intelectuale ale ţării — L.Blaga, C.Brăiloiu, Oct. Buhociu, 
D.Caracostea, Petru Caraman, G.Călinescu, I.C.Chiţimia, 
Nichifor Crainic, Ov. Densusianu, I.Diaconu, N.Dunăre, Mircea 
Eliade, Artur Gorovei, D.Gusti, Traian Herseni, N.Iorga, Simion 
Mehedinţi, I.Muşlea, C.Noica, Tudor Pamfile, Ovidiu Papadima, 
Gh.Pavelescu, M.Sadoveanu, H.H.Stahl, Romulus Vulcănescu, 
etc.etc — încercau să pună în evidenţă, îndeosebi prin arhaitatea 
şi frumuseţea creaţiilor noastre populare, unicitatea fenomenului 
românesc, Aurel Cosma extrăgea din formele concrete de 
întrupare a cosmogoniei noastre nenumărate diferenţe specifice, 
atât faţă de Biblie, pe de o parte, cât şi de restul mitologiilor 
lumii, pe de altă parte. 

Cauzele singularităţii mitologiei române între celelalte, 
le întrevedea autorul în vechimea ei multimilenară, venind 
de la daci şi de la autohtonii anteriori, protoistorici. „Datinile 
şi miturile româneşti, prin aspectul lor unitar — [în tot spaţiul 
naţional] — ne arată în mod evident că vechimea lor se confundă 
cu trecutul etnic, care se pierde în adâncimea existenţei noastre 
de două ori milenară şi în profunzimea unor tradiţii de peste 
patru mii de ani pe acest pământ al României de azi.“ „Mitologia 
română poartă pecetea creaţiei colective şi este rezultatul fuziunii 
formelor etnice cu cele transmise din perioade protoistorice*“ 
Sau: „Prima caracteristică a acestor legende este că ele formează 
produsul empiric al spiritului de observaţie atât de dezvoltat 
la ţăranul român. Toate se încadrează în legile naturii şi ţin 
cont de fenomenele atmosferice. Ele n-au fost făcute de un om 
priceput şi apoi difuzate, ca multe mituri din antichitate sau de 
la diferite popoare, ci au fost compuse pe nesimţite sau de la: 
om la om, prin concursul colectiv al tuturora.“ 

Pe lângă vechime, Aurel Cosma atribuia mitologiei noastre 
o origine autentic populară, născută dintr-un consens colectiv, 
net deosebită de mitologiile clasice şi de cele mai multe străine, 
„create de autori cunoscuţi ori anonimi“, care „le-au răspândit 
apoi ca nişte produse de factură folclorică.“ 

„Foarte rar — afirma el — întâlnim legende care să fie 
autentice manifestări ale comunităţii de gândire, de imaginaţie 
sau de judecată“ ale popoarelor străine. 

Chiar în cazul Bibliei, ale cărei învățături ni le-am însuşit o 
dată cu creştinismul direct prin apostoli, el întrevedea, „formule 
noi“, cu „conţinut de religie creştină altoite pe vechea structură 
a credințelor păgâne.“ | 

Spre a nu mai vorbi de „completarea golurilor imperceptibile 
şi inexplicabile“ ale legendelor biblice de către poporul român, 
cu „fecunda sa imaginaţie“, ori de câte ori „setea lui de a pătrunde 

în misterul lucrurilor nu găsea suficientă lămurire“; completări 
sau dezvoltări care contrazic nu o dată textele Scripturii. 

Semnificativă în acest sens i se părea tenta dualistă a 
mitologiei române — incompatibilă cu însăşi religia creştină, 
monoteistă, ce s-ar datora — după unele opinii — influențelor 
iraniene ale mazdeismului, prin care principiul binelui 
(Dumnezeu) ar fi fost secondat în tot ce face de principiul răului 
(Satana). Ceea ce unul construia, celălalt vroia să năruie. 

Însă, după ce autorul pare a împărtăşi într-o oarecare măsură, 
în primele două capitole, ideea înrâuririi viziunii mitologice a 
poporului român de către „mazdeismului iranian“, el ţine să se 
detaşeze clar de folcloriştii anteriori, conchizând, la sfârşitul 
capitolului III: „Greşit se susţinea de unii cercetători folclorişti 
că ele [miturile româneşti] ar fi reminiscenţele produselor 
literaturii bogomilice, fiindcă originea lor este mult mai veche 
[«de două ori milenară» afirma în alt loc]. Confuzia provenea 
din faptul că unele popoare vecine aveau legende cu teme 
similare, iar bogomilismul nu făcea decât să le reînvioreze şi să 
le răspândească. Un examen aprofundat al evoluţiei mitologice 
ar putea aduce dovezi interesante şi originale despre valoarea 
etnică şi tradiţională a miturilor româneşti.“ 

Însă cooperarea celor două principii e un ce de la sine 
înţeles, în logica gândirii fireşti de oriunde şi de oricând, căci 
binele: nu poate exista nicăieri ca atare decât în antiteză cu 
răul, care, de asemenea, nu poate fi închipuit fără elementul 
de opoziţie. 

Biblia însăşi conţine perechea opozitorie, dar, e drept, nu 
în scenariul creaţiei primordiale, în care Dumnezeu e singura 
autoritate care plănuieşte Universul şi componentele lui, 
constatând după fiecare etapă că „e bine.“ 

Înclinăm să credem — dincolo de orice supoziţii anterioare — 
că „dualismul“ a existat de la început în mitologia antecesorilor 

noştri, fiind profund încetăţenită în perechea „fârtate/nefârtate“, 
preluată de Blaga din creaţia populară. 

Caracterul specific al mitologiei române nu numai că e 
punctat pe parcursul întregii lucrări, dar e insistent subliniat. 
Nu atât din dorinţa personală a autorului de a o individualiza cu 
orice preţ, ci ca urmare firească a înseşi substanţei legendelor 
mitologice analizate. 

Faptul îi apărea lui Aurel Cosma jr. cu atât mai evident, 
cu cât el nu se limitase la parcurgerea imensei bibliografii pe 
care o indica, ci întreprinsese şi personal numeroase cercetări 
în diverse zone ale ţării, tocmai spre a se elucida asupra unor 
sensuri mai puţin relevate de culegerile anterioare.| 

, Din multele exemple ce ar putea fi invocate, amintim câteva 
de-a dreptul revelatorii, în măsură a individualiza net mitologiă 
poporului român în comparaţie cu restul viziunilor mitologice 
ale celorlalte colectivităţi umane. 

În primul rând, ţăranul nostru nu concepea crearea lumii din 
nimic, precum Biblia. Plutind pe apele oceanului primordial, 
Dumnezeu sau divinităţile mai vechi, din care se presupune 
— în unele zone ale ţării — că ar proveni (cea dintâi divinitate 
atotputernică fiind Sabaot) ar fi avut nevoie de o „sămânță de 
pământ“; în care sens îl trimite pe Diavol, cu care ar fi colindat 
peste pustiul apelor — uneori acestea ar fi stat sub adâncurile 
nesfârşite — să aducă din afunduri, în numele său, o zare de lut. 

Întrucât Potrivnicul nu ţine seama de condiţionarea impusă 
de Dumnezeu, pământul i se iroseşte printre degete şi nu rămâne” 
decât la a treia încercare — când se hotărăşte să spună că nu în 
1. „„Apres d'innombrables investigations et enqustes folkloristiques 

effectuces, de nombreuses annses d'affilce, dans diverses regions 
de la Roumanie -— scria el în Avant-propos-ul la vol. Mythologie 
Roumaine (1942) — j'ai pu recueillir et selectionner un riche matsriel 
de croyances et de mythes populaires, dont jai tir€ ensuite un scrie 
de formules et principes de mythologie Roumaine“ (p.5). Ce păcat 
că materialul adunat nu a fost salvat nicăieri! 

numele său îl aduce — o fărâmă, din care Dumnezeu făcu „o 
scoarță de pământ suficientă ca să se poată odihni pe ea două 
fiinţe“, un soi de insulă plată. 

Acum intervine poate originalitatea cea mai profundă a 
mitologiei româneşti din toate izvodirile similare universale. 

Dorind să-l răpună cu orice preţ pe Dumnezeu, spre a 
rămâne el singur stăpân pe pământ, Diavolul îl împinge pe 
Dumnezeu, spre a-l arunca în timpul somnului înspre răsărit. 
Dar pe măsură ce-l purta în acel sens, pământul se lăţea sub ei, 
pentru ca fapta Diavolului să nu se întâmple. Îl împinge apoi 
spre apus, spre miazănoapte şi miazăzi, însă pământul creşte, în 
forma unei imense cruci, de care Sarsailă se înspăimântă şi fuge. 

Se va spune că e o influenţă creştină. Posibil. Dar crucea 
e unul dintre cele mai vechi simboluri ale lumii şi creştinismul 
însuşi a preluat-o spre a putea sugera prin ea dominarea 
întregului univers. 

Originalitatea mitologiei noastre nu se rezumă însă numai 
la cele de mai sus. 

Pământul plat nu poate încăpea peste apele oricât de mari 
ale oceanului primordial şi Dumnezeu nu are nici o soluţie, 
până când nu-l ispiteşte, prin intermediul albinei, pe arici, la 
sugestiile căruia ar fi înălţat munţii şi ar fi adâncit văile. 

De asemenea, pentru a da drumul izvoarelor, el cere ajutorul 
păsărilor, binecuvântându-le pe cele care îl ajută şi pedepsind 
pe cele care refuză să-i sară în ajutor. 

La acestea se adaugă pluralitatea cerurilor şi a pământurilor 
în suprapuneri succesive, ca în basme, de la înălțimile azurii ale 
împărăției dumnezeieşti — la întunecimile tărâmului diavolesc. 

Singular e şi motivul Apei Sâmbetei, ce ar înconjura de trei 
ori marginile pământului, despărțind lumea aceasta de cealaltă, 
şi coborând până la iad, din care cauză ar fi continuu fierbinte şi 
ar clocoti, încălzită de focul iadului. În zadar curg toate râurile 
pământului, căci „nu reuşesc s-o tempereze“. Către ea duc apele 

curgătoare sufletele morţilor. „De aceea — conchidea autorul, 
invocând o credinţă bucovineană — şi astăzi se mai întâlnesc 
ţărani care, atunci când beau apă, îşi fac mai întâi cruce, apoi 
aruncă puţin din ea, ca să nu înghită eventual şi sufletele unor 
păcătoşi.“ 

Nemaiîntâlnită altundeva ar fi şi „straja îngerească“, de la 
furcile pământului — pe care s-ar susţine pământul — alcătuită, 
fie din şapte îngeri, fie din patru serafimi cu săbii de foc, pe care 
i-ar fi pus Dumnezeu pentru ca Diavolul şi acoliţii lui să nu-i 
înece pe oameni cu pământ cu tot. „Straja îngerilor — releva Aurel 
Cosma jr. — este o creaţie originală a imaginaţiei româneşti, căci 
o idee identică nu găsim în nici o mitologie străină sau antică 
— Şi alte popoare cunoşteau straja de la coloanele cereşti ori de 
la arborul cosmic, dar ea nu era îndeplinită de fiinţe divine ori 
de îngeri, ci de monştri sau mai cu seamă de un şarpe demonic, 
care ne reaminteşte gestul de pândire al şarpelui de la arborele 
din Paradis.“ 

De fapt, straja celestă a înlocuit, în perioada creştinismului, 
fiinţele monstruoase păgâne din legendele mai vechi, care ar 
roade stâlpii de susţinere ai Terrei, respectiv pe scorpie, pe 
zeripţuroaică, pe Iuda, diavolul, sau pe cei patru peşti gigantici. 

Interesante ni se par, de asemenea, consideraţiile autorului 
privitoare la însuşirile de fiinţă vie ale pământului, care şi-ar 
avea „viaţa sa proprie, ca orice altă fiinţă cu toate manifestările 
şi consecinţele unui astfel de existenţe animate“. 

Un cult al pământului există, cum bine releva Aurel Cosma, 
şi la alte multe popoare, „dar puţine sunt acelea [religiile şi 
mitologiile] care conţin elemente despre viaţa şi felul cum 
funcţionează [se manifestă] pământul. În acest domeniu, 
credinţele poporului român aduc contribuţii şi lămuriri originale.“ 

E invocată, de pildă, „groaza“ de care s-ar fi cutremurat 
„Pământul, auzind că are obligaţia de a hrăni toate vietăţile 
care trăiesc pe el“, „iar pe faţa lui netedă se iviră erupții şi 

încreţiri de spaimă, în forma munţilor şi dealurilor“. El refuză 
să-l hrănească mai cu seamă pe om, pentru că dacă i-ar da toate, 
fără să muncească, acesta nu se va mai îngriji de el. 

Din exemplele citate şi din altele, autorul conchide că 
„poporul îi atribuie pământului însuşiri de viaţă şi simţiri. El 
trăieşte având inimă şi sânge... centrul său ar ţine loc de inimă, 
iar apele curgătoare ar fi ca un sânge dătător de viaţă, ce străbate 
trupul fiinţei sale.... Ca orice fiinţă ce munceşte, şi pământul 
are drept la odihnă. Ora lui de repaus este amiazul, când nimeni 
nu are voie să se atingă de el, să-l sape, să-l frământe sau să-i 
culeagă roadele.“ 

În perspectiva acestei adoraţii nu-i permis să fie scuipat, 
să se dea cu piciorul în el, să fie înjurat sau să-l chinuie. De 
aceea olarul, care îl arde „îşi va primi pedeapsa la judecata din 
urmă“, iar cel care îşi construieşte o casă, trebuie să-i închine 
jertfe, în alimente, animale vii şi chiar oameni. 

Spre a nu mai înşira şi alte exemple despre originalitatea 
viziunii mitologice româneşti din multele evidenţiate de Aurel 
Cosma jr., ne oprim la sfârşitul lumii. 

În genere se cunosc semnele prevestitoare, episoadele 
degradării morale a lumii către sfârşitul existenţei ei. E cunoscută 
întronarea stăpânirii demonice timp de 30 de ani, se ştie de 
bătălia finală, în care un împărat (în unele variante uriaşul 
împărat Constantin) biruie pe toţi ceilalţi împărați şi încearcă 
să creeze o nouă lume, după cum ne sunt familiare luptele 
sfinţilor cu Diavolul, care-i ucide, iar din sângele lor se aprinde 
şi arde pământul. 

Mai puţin se ştie de readucerea pe lume a blajinilor, prin 
răsturnarea pământului cu susul în jos şi scoaterea lor din 
afunduri la suprafaţă şi mai ales de împăcarea dintre Dumnezeu 
şi Dracul şi retragerea lor pe Lună. „La terminarea tragediei 
mondiale — notează autorul, preluând informaţia după Tudor 
Pamfile, Sfârşitul lumii — Dumnezeu şi Diavolul îşi vor împărţi 

între ei sufletele oamenilor, apoi se vor urca în Lună, pe care 
anume o creaseră după chipul şi asemănarea Pământului, ca să 
le servească drept loc de retragere în urma distrugerii complete 
a lumii.“ 

Sinteza mitologică publicată de Aurel Cosma jr. inserează în 
paginile ei — o dată cu informaţiile extrase din tradiţii şi legende 
— şi multă poezie, care a şi fost percepută ca atare de unii poeţi, 
precum Lucian Blaga, de pildă. A se vedea motivul mitic al 
pământului, iniţial străveziu, prefăcut de Dumnezeu în negru 
„ca să acopere urmele primului omor“. Sau al curcubeului ca 
semn divin, şi mai ales al izvodirii primului om, Adam, ca operă 
supremă de artă a Dumnezeirii: „Atunci se hotărî Dumnezeu 
să-lzidească pe om. Făcu scheletul de oase din piatră şi corpul 
din carne şi lut, apoi îi dădu suflet din duhul sfânt, iar gând 
şi minte din iuţeala sau isteţimea îngerilor. Ochii omului îi 
compuse din mare, auzul din vânt şi frumuseţile trupului din 
soare. În unele regiune se mai adaugă și alte părţi constitutive 
ale fiinţei omeneşti, cum ar fi sângele făcut din rouă, suflarea 
din vânt, puterea din Sfânta Treime, iar cugetul din nouri unde 
sălăşluiesc îngerii. După alte oraţii de nuntă [menite a proslăvi 
prin om perfecțiunea divină] sângele l-a făcut din mare, ochii 
din soare, faţa din floare, sprâncenele din stele, iar duhul din 
măririle sale.“ 

Mai interesante, însă, ni se par sugestiile pe care comentariile 
sau textele autorului ni le oferă spre a înţelege mai bine atât 
mitologia avută la îndemână, cât mai ales mitologia arhaică 
din care provine. 

Unele deschideri au fost formulate chiar de autor. Deşi, în 
cadrul relatărilor despre izvodirea lui Adam de către Dumnezeu, 
Aurel Cosma jr. nu indică în nici un fel dimensiunile primului 
om, lăsând impresia — care rezultă şi din „iertăciunile“ (oraţiile) 
de nuntă — că ar fi vorba de un stat de om normal, ulterior, în 
capitolul Legende despre Adam, el arată, pe baza textelor din 

Tudor Pamfile, Povestea lumii de demult, că, de fapt, „moş 
Adam“ era un uriaş. „EI era o fiinţă de statură gigantică, iar 
capul lui care rămase pe pământ după moartea sa, n-a ajuns să 
fie putrezit nici până la venirea lui Hristos, atât de mare şi de 
rezistent era. 

Despre capul lui Adam poporul român cunoaşte numeroase 
legende. El avea proporţii aşa de colosale, încât împăratul 
Alexandru Macedon, când a dat peste el, în drumul cuceririlor 
sale, s-a înspăimântat şi a pus o mie de ostaşi ca să care la pietre 
pentru a-i acoperi craniul. Abia după trei zile de străduinţe şi de 
cărături de piatră au reuşit să-l acopere, ca să nu se îngrozească 
de mărimea lui oastea împăratului.“ 

- Pe cale de consecinţă se poate deduce că şi Eva şi toţi copii 
lor erau uriaşi, că, în fond, uriaşii despre care se spune că ar fi 
populat cândva lumea erau descendenţi direcţi sau urmași ai 
primei familii. 

Iar atunci când Dumnezeu a hotărât să distrugă lumea prin 
potop pentru că se supărase pe uriaşi — a se vedea uriaşul care 
îl înfruntă pe Dumnezeu ţinându-se de torţile cerului, urcat cu 
picioarele pe câte un vârf de munte —, pe uriaşi vroia să-i piardă. 

Întrebarea este dacă Noe aparţinea tot lumii uriaşilor sau 
făcea parte din lumea nouă, care începuse să-i înlocuiască pe 
cei dintâi? 

Lumea aceea a uriaşilor aduce, prin povestirile mitologice, 
aminte probabil de un strat protoistoric, care a fost preluat chiar 
de creştinism cu un nimb legendar. 

Din timpuri încă şi mai vechi pare a veni credinţa că, în 
momentul săvârşirii păcatului — a mâncării din pomul oprit — 
„corpurile lor [ale lui Adam şi al Evei] deveniră goale, deoarece 
„coaja de solzi cu care erau acoperiţi de la facere, s-a desprins 
de pe ei şi a căzut, rămânând-le doar unghiile de la degete, 
salvate de Diavol.“ 

Nu ştim de unde a luat Aurel Cosma informaţia ca atare în 
formularea citată — în Tudor Pamfile e o expresie populară mai 
plastică: „Cum mâncă din pomul acela se dejghiocă unghia de 
pe ei şi rămase în peile goale“ — dar ea ne trimite clar la o lume 
reptilină, anterioară evului uman. 

Către acea perioadă — dinozauriană — ne duc şi legendele 
bucovinene în virtutea cărora şarpele ar fi avut înainte de acest 
păcat „picioare şi aripi, zburând în jurul tronului dumnezeiesc 
alături de celelalte păsări preferate“. | 

Spre a nu mai vorbi de credinţa că şarpele ar reprezenta 
înţelepciunea ultimă, cea mai înaltă de pe pământ. 

Desigur, nu se pot urma pas cu pas, într-o prezentare oricât 
de extinsă, toate sugestiile pe care lucrarea aşa de densă a lui 
Aurel Cosma j jr. ni le oferă. 

Ea trebuie citită şi judecată cu atenţie, întrucât pune în 
circulaţie, pe lângă interpretări ale autorului plauzibile — ca de 
pildă reconsiderarea vechilor manuscrise care n-ar fi izvoade 
ale legendelor existente în folclor, ci primeculegeri ale acestora 
— numeroase informaţii noi, culese direct de la transmiţătorii 
tradiţiilor străvechi. 

În perspectiva interesului trezit de lucrarea rămasă de la 
Aurel Cosma, nu putem decât regreta, încă o dată, că autorul 
n-a mai completat-o cu vol. II şi mai ales că întreg materialul 
înregistrat în timpul anchetelor personale nu a mai ajuns până 
la noi. 


L.OPRIŞAN 


Notă asupra ediţiei 


Consideraţiile dr. Aurel Cosma jr. au fost publicate iniţial în 
ziarul Dacia din Timişoara, însoţite de următoarea înştiinţare- 
recomandare, reprodusă şi în vol. din 1942, Studii de folklor 
românesc: „Cercetarea d[omnu]lui Cosma. Începând cu 
numărul nostru de azi publicăm o serie de articole semnate de 
d[omnu]l Aurel Cosma, vicepreşedintele «Astrei Bănăţene», 
care conţin rezultatul numeroaselor sale cercetări şi studii de 
folklor din domeniul mitologiei româneşti. Sunt concretizate 
în mai multe capitole toate creaţiile legendare şi mitologice ale 
poporului nostru, iar diversele credinţe poporale despre lume 
sunt judicios încadrate în structura concepţiilor de mitologie 
străină, arătându-se în acelaşi timp cât de interesantă şi de 
originală este contribuţia spiritului şi tradiţiei româneşti în 
această direcţie. Articolele domnului Aurel Cosma despre 
cosmogonia mitologică a poporului nostru sunt cu atât mai 
preţioase, cu cât ele pot fi considerate ca cele dintâi studii de 
folklor mitologic românesc. Ziarul Dacia din Timişoara, nr. 
158, din 18 iulie 1940.“ | 

Dăm trimiterile bibliografice exacte, cu titlurile primare ale 
celor 26 de episoade ale serialului Sudii de folklor mitologic 
românesc: |. Studii de folklor mitologic românesc. Introducere, 
Dacia, II, nr.158, 18 iulie 1940, p. 2; II. Misterul precosmic în 
miturile româneşti, Dacia, IL, nr. 159, 19 iulie 1940, p.2; III. 
Dualismul cosmogonic în miturile româneşti, Dacia, II, nr.160, 
20 iulie 1940, p. 2; IV. Crearea Pământului, Dacia, II, nr. 161, 
21 iulie 1940, p. 2, V. Apele Pământului, Dacia, II, nr.162, 24 

iulie 1940, p.2-3; VI. Legendele şi credințele despre întinderea 
pământului, Dacia, II, nr.163, 25 iulie 1940, p2; VII. Blajinii 
sau fiinţele din lumea subterană, Dacia, II, nr.164, 26 iulie 
1940, p.2; VIII. Temelia şi arhitectura cosmică în miturile 
poporului nostru, Dacia, II, nr.165, 27 iulie 1940, p.2; IX. 
Mitologia orogenică a poporului român, Dacia, II, nr.166, 28 
iulie 1940, p.2; X. Legende despre crearea munţilor, Dacia, 
II, nr.168, 31 iulie 1940, p.2; XI. Concepții despre viaţa şi 
funcționarea Pământului, Dacia, II, nr.169, 1 august 1940, p.2; 
XII. Cultul Pământului în mitologia românească, Dacia, II, 
nr.171, 3 august 1940, p2; XIII. Sfârşitul lumii, Dacia, II, nr.1 72, 
4 august 1940, p.2; XIV. Cutremurele de pământ, Dacia, II, 
nr.173, 5 august 1940, p.2; XV. Cum se va produce distrugerea 
lumii, Dacia, Il, nr.174, 7 august 1940, p.2; XVI. Mituri despre 
originea omenească, Dacia, II, nr.175, 8 august 1940, p. 2; 
XVII. Originea dualistă după legendele antropogenice, Dacia, 
II, nr.176, 9 august, p.2; XVIII. Cea dintâi familie, Dacia, Il, 
nr.178, 11 august 1940, p.2; XIX. Legende despre Adam, Dacia, 
II, nr.185, 21 august 1940, p.2; XX. Prima moarte omenească, 
Dacia, II, nr.186, 22 august 1940, p.2; XXI. Primele vase 
omeneşti, Dacia, II, nr.186, 22 august 1940, p.2; XXII. Al/re 
vase din primele timpuri ale omenirii, Dacia, II, nr.189, 25 
august 1940, p.2; XXIII. Credinţe şi mituri despre puterile şi 
acțiunile demonice, Dacia, II, nr.191, 28 august 1940, p.2-3; 
XXIV. Concepţiile poporului nostru despre făurirea destinului 
omenesc, Dacia, Il, nr.193, 30 august 1940, p.2-3; XXV. Îngerul 
păzitor în miturile şi credințele poporului român, Dacia, |, 
nr.194, 31 august 1940, p.2. 
Într-o formă aproape identică, textul propriu-zis al lucrării 
a fost publicat integral în vol. Studii de folklor românesc, 
Tipografia ziarului „Universal“, Strada Brezoianu, 23-25, 
Bucureşti, 1942, 146 p., cu menţiunea: „În acest volum sunt 
adunate o serie de studii şi de articole apărute sub formă de 

foileton în ziarul Dacia, de la Timişoara, în cursul lunilor iulie 
şi august 1946. Ele au fost complectate aici cu alte capitole, 
care n-au mai putut fi publicate atunci din cauza evenimentelor 
din Ardeal“. 

„Completările“ la care se face aluzie sunt cele din capitolele 
XXVI-XXX, incluse direct în volum, fără a mai fi fost publicate 
în ziar. 

Întrucât schimbarea textului apărut în ziar priveşte îndeosebi 
denumirea capitolelor. şi a subcapitolelor, reproducem şi aici, 
spre comparare, „tabla de materie“ a volumului luat ca text de 
bază: 

„IL. Folklorul mitologic românesc 

II. Misterul precosmic în miturile româneşti 

Originalitatea concepţiilor noastre poporale. — Creatorii 
lumii. — Credinţa despre naşterea lui Dumnezeu. — Rolul 
Diavolului. 

III. Dualismul cosmogonic în miturile româneşti 

IV. Crearea pământului | 

Când şi din ce s-a făcut pământul. — Cum s-a zidit lumea. 
— Separarea uscatului de apă. — Pământul plutitor. 

V. Apele pământului 

Apele de la marginea pământului. — Săparea izvoarelor. 
— Povestea gaiţei şi a bufniței. — Cum s-a găsit apa de băut. — 
Diverse credinţe poporale. — Cum s-a făcut marea. 

VI. Legende şi credinţe despre întinderea pământului 

Pământul este un cerc de luat care pluteşte pe mările 
universului. — Centrul, orizontul şi fundul pământului. — Straja 
îngerească de la marginile lui. 

VII. Blajinii sau fiinţele din lu mea subterană 

Originea şi fizionomia Blajinilor. — Legătura dintre oameni 
şi Blajini. Paştile Blajinilor. 

VIII. Temelia şi arhitectura cosmică în miturile 
poporului nostru. 

Pe ce se reazimă lumea. — Stâlpii sau furcile pământului. 
— Peştii care proptesc suprafaţa solului plutitor. — Alte animale 
sau lucruri pe care se sprijină lumea. 

IX. Mitologia orogenică a poporului român 

X. Legende despre crearea munţilor 

Diverse mituri. — Rolul albinei şi al ariciului. — Ridicarea 
munţilor de către îngeri. — Formarea lor în urma potopului. — 
Coaja şi culoarea Pământului. 

XI. Concepții despre viaţa şi funcţionarea Pământului 

Poporul nostru crede că Pământul este viu şi trăieşte, că el 
simte şi munceşte ca orice ființă care are viaţă. — Originalitatea 
acestor credinţe şi mituri. 

XII. Cultul Pământului în mitologia românească 

XIII. Sfârşitul lumii 

Răutatea oamenilor pregăte[şte)]! prăbuşirea mondială. — 
Semnele prevestitoare ale cataclismului. — Potopul. — Legende 
despre corabia lui Noe. 

XIV. Cutremurele de pământ 

Cauzele zguduirilor terestre. — Consecințele rele şi 
astronomice şi atmosferice care prevestesc sfârşitul lumii. — 
Eclipsele şi cometele. 

XV. Cum se va produce distrugerea lumii 

Sursele mitologice de inspiraţie apocaliptică. — Etapele 
cataclismelor. Mistuirea prin foc. — Bătălia finală. — Prăbuşirea 
stâlpilor cosmici. — Naşterea unei alte lumi. 

XVI. Mituri despre originea omenească 

Concepţia creaţiei divine a omului. — Oraţiile de la nunțile 
ţărăneşti conţin credinţe tradiţionale despre făurirea oamenilor. 
— Crearea lui Adam. — Cum a fost zidită Eva. 

XVII. Originea dualistă după legendele antropogenice 


1. În text: „pregătesc“ (n.ed.). 

Concepţia mazdeistă. — Trupul a fost făcut de Diavol, 
iar sufletul de Dumnezeu. — Modelarea primului om. — Fiinţa 
androgină a lui Adam. — Femeia este făcută din coadă de Diavol. 

XVIII. Cea dintâi familie 

Raiul şi viaţa primilor oameni. — Păcatul strămoşesc. — 
Izgonirea din Paradis. — Călcarea noilor porunci dumnezeieşti. 
— Înțelegerea lui Adam cu Diavolul. 

XIX. Legende despre Adam 

Cum şi-a vândut Adam sufletul Diavolului. — O veche 
poveste bănăţeană despre stabilirea vârstei omeneşti. — Capul 
lui Adam. — Copiii primilor oameni. 

XX. Prima moarte omenească 

Ea a fost provocată de omor. — Cum s-a născut ideea 
asasinatului. — Originea şi comiterea celei dintâi crime. — 
Moartea lui Avel. — Pedeapsa lui Cain. 

XXI. Primele rase omeneşti 

Mituri despre existenţa uriaşilor. — Făptura şi viaţa giganţilor. 
— Moartea şi completa lor dispariţie. — Lupta uriaşilor cu forţele 
divine. — Originalitatea legendelor româneşti. — Asemănări cu 
mitologia clasică. 

XXII. Alte rase din primele timpuri ale lumii 

Legende despre comorile uriaşelor. — Căpcăunii. — 
Fizionomia şi traiul lor. — Cuptorul căpcăunilor. — Ei se hrăneau 
din came de om. — Asemănări cu mitul ciclopului Polifem. — 
Cum au scăpat oamenii de urmărirea căpcăunilor. 

XXXIII. Credinţe şi mituri despre puterile şi acţiunile 
demonice 

Spiritele rele care zădărnicesc naşterea omului. — «Filma» 
zâna mlaştinilor bănăţene. — Influenţa bogomilismului. — Studiu 
comparativ cu mitologia romană. 

XXIV. Concepţiile poporului nostru despre făurirea 
destinului omenesc 

Soarta omului. — Ursitoarele. — Comparaţie cu concepţia 
romanilor despre «Parcey. — Unde şi cum trăiesc Ursitoarele. 
— «Cartea sorții». — Cum se face ursirea destinului. — Credinţe 
şi datini. 

XXV. Îngerul păzitor în miturile şi credinţele poporului 
nostru 

Ocrotirea omului de duhurile rele. — Persecuţiile Diavolului. 
— Schimbarea copiilor. — Combaterea «Vidmelor». — Rolul 
îngerului păzitor. — Când şi de ce a instituit Dumnezeu un înger 
păzitor pe lângă fiecare creştin. 

XXVI. Norocul providenţial 

«Norocul» şi «Partea». — Legende despre existenţa lor. — 
Şarpele casei. — Talismanele. 

XXVII. Demonul nenorocirii. 

XXVIII. Tutunul, iarba Diavolului 

Diverse numiri: «buruiana dracului» sau «iarba iadului»). 
— Cruciada antinicotină a călugărilor. — Originea tutunului. — 
«Mama dracului» şi «cădelniţa diavolului». — «Pafa», zeiţa 
tutunului. , 

XXIX. Bolile după credinţele poporului 

Medicina babelor. — Epilepsia, ciuma şi holera. — 
Personificarea bolilor. 

XXX. Duşmanii supranaturali ai omului 

Bibliografie“ 


Tot în 1942 apare şi versiunea franceză a lucrării, cu titlul 
mai adecvat: Myrhologie Roumaine, semnată: „Aurel Cosma, 
docteur de Il” Universite de Paris“, Bucarest, Imprimerie du 
Journal Universul, Rue Brezoianu, No 23-25, 1942, 156.p. 
(BAR: II 186943). 

După cum rezultă din sumarul pe care-l reproducem mai 
Jos, traducerea franceză urmează cu fidelitate textul volumului 
Studii de folklor românesc. 

„Table des matitres 
Avant-propos 
Introduction” 
TITRE l-er 
La creation du monde 


CHAPITRE l-er. 
Les createurs de la terre 
I-ere Section. La naissance de Dieu 
II-&me Section. Le Diable 
III-eme Section. Le dualisme de la creation 
IV-eme Section. La mati€re 


y CHAPITRE II 
La formation de la terre 
I-ere Section. La separation des eaux et de la terre 
$. 1. La terre flottante 
Ş. 2. Les eaux au bord de la terre 
$. 3. Le creusement des sources 
Le conte du geai. — La paresse du hibou. 
L'eau potable. — L/activite du rouge-george 
ci “La contribution de Saint Basile. — Autre croyances. 
$. 4. Comment fut cree la mer 
II-eme Section. L'âtendue de la terre 
$. 1. Le centre de la terre 
„$. 2. L'horizon 
Ş. 3. La garde des anges 
III-&me Section. Le fond de la terre 
IV-&me Section. Les «Blajini» ou âtres du monde souterrain 
$. 1. L'origine des «Blajini» 
$. 2. La physionomie et la vie des «Blajini» 
$. 3. La liaison entre les hommes et les «Blajini» 
$. 4. Les Pâques des «Blajini» 

V-&me Section. Les points d'appui de la terre 
$. 1. Les pyl6nes ou fourches de la terre 
$. 2. Poissons soutenant la terre 
$. 3. Autres animaux ou choses soutenant la terre 
VI-eme Section. La formation des monts 
$. 1. Les mythes d'origine mazdtiste 
$. 2. La formation des monts ă l'&poque de la creation 
$. 3. La collaboration du herisson et de l'abeille 
$. 4. Creation des monts par les anges dechus 
$. 5. A la suite du dâluge 
$. 6. Au temps de J6sus Christ 
VII-&me Section. La croâte et la couleur de la terre 


CHAPITRE III 
La vie de la terre 
I-ere Section. Le culte de la terre 
II-&me Section. La terre est vivante 
CHAPITRE IV 
La fin du monde 
I-re Section. Les signes precurseurs 
$. 1. Le deluge 
$. 2. Les tremblements de terre 
Ş. 3. Autres ph6nomenes 
Phenomenes astronomique ou atmospheriques. — Les 
€&clipses. — Les cometes. — I/'arc-en-ciel. 
II-&me Sectiân. Comment se produira la destruction 
$. 1. Les âtapes du cataclysme 
$. 2. La destruction par le feu 
$. 3. La bataille finale 
Ş. 4. L'effondrement des pylSnes du monde 
III-&me Section. La naissance d'un autre monde 


MITOLOGIA ROMÂNĂ 


TITRE II 
Les hommes 


CHAPITRE l-er 
Histoire de l'origine humaine 
I-ere Section. La creation divine de homme 
Ş. 1. Adam 
$. 2. Eve 
II-eme Section. L'origine dualiste 
$. 1. Le premier homme 
Ş. 2. La femme 
III-eme Section. La premiere famille 
Ş. 1. Le pâche originel 
Ş. 2. Apres l'expulsion du paradis 
$. 3. Adam vend son âme au Diable 
$. 4. La dâtermination de l'âge 
$. 5. La tâte d'Adam 
$. 6. Les enfants d'Adam 
$. 7. La mort d'Abel 
$. 8. La punition de Cain 


CHAPITRE II _ 
Les premieres races humaines 
I-ere Section. Les Geants 
Ş. 1. Leur Gtre et leur vie 
Ş. 2. La disparition des Geants 
$. 3. Les tresors des Geants 
II-me Section. Les Ogres 


CHAPITRE III 
La vie de l'homme 
I-€re Section. La naissance et le destin de l'homme 

$. 1. L'action dâmoniaque ă la naissance 
Ş. 2. La determination du destin 
II-eme Section. La voie de la vie 
$. 1. Les demons qui 6changent les enfants 
$. 2. L'ange gardien 
$. 3. La chance providentielle 
$. 4. Le demon de la misere 
$. 5. Le tabac, plante du diable 
$. 6. Les maladies 
$. 7. Les ennemis sumaturels de l'homme 
Bibliographie“ 


Noi, faţă de textele din vol. Studii de folklor românesc, sunt 
doar Avant-propos-ul şi Les Hommes (introducerea la Titlul II), 
pe care le dăm direct în franceză, pentru ca specialiştii interesaţi 
să le aibă în vedere: 


;„ Avant-propos 


Apres d'innombrables investigations et enqustes folkloris- 
tiques effectuces, de nombreuses annces d'affilee, dans diverses 
regions de la Roumanie, j'ai pu recueillir et selectionner un 
riche matcriel de croyances et de mythes populaires, dont j'ai 
tir€ ensuite une scrie de formule et principes de mythologie 
roumaine. 

Consultant en mâme temps les râsultats obtenus par les 
plus importants folkloristes du peuple roumain ainsi que leurs 
travaux ou €tudes publics par l' Academie Roumaine ou chez 
d'autres €diteurs, je les ai coordonnes avec le material que 
J'avais recueilli moi-mâme etj'ai tente ainsi de donner corps ă 
une synthese de mythologie roumaine. 

Je n'ai pas neglige non plus les comparaisons avec les 
mythologies des peuples de P'antiquite et des peuples ctrangers, 

mettant en &vidence les parties originales et specifiques de la 
mythologie roumaine. 

Je dois reconnaître que ce travail ne fut guere facile vu 
que, jusqu”ă nos jours, rien n'a pour ainsi dire €te dit au sujet 
d'une mythologie roumaine, dont l'existence ctait du reste 
presque ignoree. 

Il est inconstestable que beaucoup de choses interessantes 
furent €crites au sujet des admirables legendes et des croyances 
populaires si varices des Roumains, mais jusqu'ă present rien 
n'a encore ât€ public pour en slever les parties essentielles au 
rang de mythologie. 

II va de soi que je n'ai ni l'intention ni la prâtention de 
faire de mes travaux une oeuvre de specialite et quc je ne veux 
pas formuler ici les dogmes d'une âtude de mythologie rou- 
maine. J'ai simplement voulu mettre en &vidence que le peuple 
roumain aussi a sa mythologie propre. J'ai voulu montrer que 
chez les Roumains 6galement l'on trouve de fecondes sources 
de folklore et de mythes ancestraux - plus interessants et plus 
originaux que chez de nombreux autres peuples, et dont on peut 
tirer de riches chapitres de mythologie roumaine. Publiant cet 
ouvrage, j'ai donc voulu prâsenter, en une forme synthetique, 
uniquement les formules et les principes de cette mythologie, 
laissant ă d'autres la charge de crâer une veritable oeuvre de 
mythologie roumaine. 

J'ai r&parti le materiel mythologique recueilli et ctudic en 
deux volumes. 

Dans le premier, je me suis occupe du monde terestre, 
y encadrant aussi la cosmogonie du peuple roumain. C'est 
pourquoi l'on trouvera dans les pages de ce livre un expose des 
mythes se rapportant ă la creations du monde et des hommes 
ainsi que de ceux relatifs ă leur vie et ă leurs manifestations. 

Dans le second volume je donnerai une synthese de la 
mythologie celeste, c'estă dire, de toutes les croyances relatives 

ă la creation du ciel et aux phenomenes atmospheriques, et je 
presenterai en m6me temps des principes d'astrologie populaire 
roumaine, comprenant surtout des l&gendes sur le soleil, la lune 
et les âtoiles. Je chercherai ă mettre en 6vidence les parties int6- 
ressantes et originales de la mythologie des astres, et celles des 
croyances sur climat et le temps. Dans le cadre de cet examen 
des mythes concernant le ciel, je traiterai aussi des phânomenes 
atmospheriques, plus particuli&rement du vent, des nuages, de 
la pluie, des clairs, du tonnerre et de l'arc-en-ciel, exposant 
les diverses personnifications ou incarnations mythologiques 
congues par le peuple roumain. En dehors des zodiaques et des 
calendriers rustiques, je grouperai ensuite, en un chapitre spe- 
cial, les croyances des milieux ruraux sur les saisons, exposant 
aussi la fagon dont les vieux paysans expliquent la secheresse, 
la grâle, la rosce, la brume et la neige. 

La partie comprenant |'âtude sur la mort, nous ouvrira la 
voie au labyrinthe des croyances mystiques du peuple roumain 
sur les esprits, sur le paradis et sur l'enfer, mais surtout sur le 
Jugement Demier qui s'effectue selon une procedure extrâ- 
mement intcressante et originale, ainsi que sur les „douanes 
celestes“ (vămile văzduhului) par ou doivent passer les âmes 
apres avoir quitte leur enveloppe terrestre. 

Une simple ânumeration de quelques themes, comme nous 
venons de le faire ci-dessus, ne peut presenter de facon suffi- 
sante l'image du cadre mythologique plutât complexe dont 
s'enorgueillit le peuple roumain. Ces themes sont si vastes et si 
admirables que chacun d'entre eux pourrait constituer le sujet 
d'une âtude separce et approfondie. 

C'est pourquoi mon ouvrage ne doit tre considere que 
comme une presentation synthâtique ayant pour but de servir 
de breviaire ă ceux qui s'interesseraient aux aspects et aux 
probl&mes de la mythologie roumaine. 

L'AUTEUR“ 

„TITRE II 
Les Hommes 


On trouve, chez preseque tous les peuples de la terre, des 
mythes concernant l'origine de l'humanite et de la vie de nos 
ancâtres, mais sous des formes enticrement differentes des idees 
qui donnerent naissance aux legendes roumaines concernant la 
creation de l'homme et des races primitives. 

Dans la mythologie âtrangăre, nous rencontrons les themes 
les plus varies et les plus ctranges, prâconisant la naissance de 
!'homme de divers animaux ou plantes, surtout d'arbres anthro- 
pogenidques, ou de certains fruits. Il existe aussi des legendes qui 
soutienent que les premiers hommes furent des descendants de 
Dieu ou mâme des divinites transformees en Entres terrestres. 

Les litteratures des autres sont fort riches en de telles fan- 
taisies. Mais elles n'ont pour ainsi dire rien de commun avec les 
conceptions des mythes roumains. C'est pourquoi nous ne nous 
en occuperons que lă ou elles presenteront certaines analogies 
ou certains liens entre eux et les creations de notre peuple. 


În anii 1942-1943, dr. Aurel Cosma jr. împarte lucrarea în 
trei secţiuni cu titluri distincte, pe care le publică separat, tot la 
Tipografia Universul, probabil împreună cu ziarul. 

Astfel, capitolele I-XV, reapar sub titlul Cosmogonia 
poporului român, semnată: „dr. Aurel Cosma, Tipografia ziarului 
«Universul», Strada Brezoianu, 23-25, Bucureşti, 1942“, 80 p., 
cu următorul sumar: 


„Introducere 
Facerea lumii în mitologia română 
Cap. I. Creatorii pământului 
Sec. I. Naşterea lui Dumnezeu 
Sec. II. Diavolul 

Sec. III. Dualismul creaţiei 
Sec. IV. Când şi din ce s-a făcut pământul 
Cap. II. Cum s-a creat pământul 
Sec. I. Separarea uscatului de apă 
$. 1. Pământul plutitor 
Ş. 2. Apele de la marginea pământului 
$. 3. Săparea izvoarelor 
$. 4. Cum s-a făcut marea 
Sec. II. Întinderea pământului 
$. 1. Centrul pământului 
$. 2. Orizontul 
$. 3. Straja îngerilor 
Sec. III. Fundul pământului 
Sec. IV. Blajinii sau fiinţele din lumea subterană 
$. 1. Originea Blajinilor 
$. 2. Fizionomia şi viaţa lor 
Ş. 3. Legătura dintre oameni şi Blajini 
$. 4. Paştile Blajinilor 
Sec. V. Reazămul pământului 
$. 1. Stâlpii sau furcile pământului 
$. 2. Peştii care proptesc pământul 
Ş. 3. Alte animale sau lucruri pe care se sprijineşte lumea 
Sec. VI. Ridicarea munţilor 
$. 1. Mituri de origine mazdeistă 
$. 2. Formarea munţilor în epoca creaţiei 
$. 3. Colaborarea ariciului şi a albinei 
Ş. 4. Ridicarea lor de către îngerii căzuţi 
$. 5. În urma potopului mondial 
$. 6. Pe vremea lui Hristos 
Sec. VII. Coaja şi culoarea pământului 
Cap. III. Viața pământului 
Sec. I. Cultul pământului 
Sec. II. Pământul este viu şi trăieşte 

Cap. IV. Sfârşitul lumii 
Sec. I. Semnele prevestitoare 
$. 1. Potopul 
$. 2. Cutremurul de pământ 
$. 3. Alte fenomene 
Fenomene astronomice sau atmosferice. Eclipsele, 
cometele şi curcubeul | 
Sec. II. Cum se va produce distrugerea 
$. 1. Etapele cataclismelor 
Ş. 2. Mistuirea focului 
$. 3. Bătălia finală 
$. 4. Prăbuşirea stâlpilor mondiali 
Sec. III. Naşterea unei ale lumi 
Bibliografie“ 


Capitolele XVI-XXII sunt retipărite sub titlul Originea 
omenirii. Legende şi mituri, semnat „dr. Aurel Cosma, Tipografia 
«Universul» Societate Anonimă, Strada Brezoianu, nr.23-25, 
Bucureşti, 1942“, 52 p. (BAR II 185802), cf. următoarei „table 
de materii“: 


„Introducere 
CAPITOLUL I 
Istoria originii omeneşti 
Secţia I. Creaţia divină a omului 
Ş. 1. Adam 
$. 2. Eva 
Secţia II. Originea dualistă 
$. 1. Primul om 
$. 2. Femeia 
Secţia III. Cea dintâi familie 
$. 1. Păcatul strămoşesc 
$. 2. După izgonirea din rai 

$. 3. Adam îşi vinde sufletul Diavolului 
$. 4. Stabilirea anilor de vârstă 

$. 5. Capul lui Adam 

$. 6. Copiii lui Adam 

$. 7. Moartea lui Avel 

Ş. 8. Pedeapsa lui Cain 


CAPITOLUL II 
Primele rase omeneşti 

Secţia I. Uriaşii 

$. 1. Făptura şi viaţa lor 

$. 2. Dispariţia lor 

$. 3. Comorile uriaşilor 
Secţia II. Căpcăunii 
Bibliografie“ 


Ultima parte, capitolele XXIII-XXX, se retipăreşte cu titlul 
Lumea spiritelor. Din credinţele poporului român, semnat: „dr. 
Aurel Cosma, tipografia «Universul» Societate Anonimă, str. 
Brezoianu, nr.23-25, Bucureşti, 1943“, 50 p. (BAR: II 185830), 
cu următorul „cuprins“: 


„Introducere 
Forțele supranaturale care prezidează la naşterea omului 
şi la făurirea destinului său 
CAPITOLUL 1 — Naşterea omului 
Sec. I. Acţiunea demonică la naştere 
Sec. II. Făurirea destinului 


Spiritele bune şi rele care îl însoțesc pe om de-a lungul vieţii 
sale 
CAPITOLUL II — Drumul vieţii omului 
Sec. I. Demonii care schimbă copiii 

Sec. Il. Îngerul păzitor 

Sec. III. Norocul providenţial 

Sec. IV. Demonul nenorocirii 

Sec. V. Tutunul. Legende despre iarba iadului şi despre 
mama dracului 

Sec. VI. Boalele 

Sec. VII. Duşmanii supranaturali ai omului 

Bibliografie“ 


Modificările de amănunt — pentru a da celor trei părţi aparenţa 
individualităţii tratării temelor menţionate în respectivele volume 
— sunt neesenţiale. i 

Reunindu-le în una şi aceeaşi lucrare, era firesc să luăm 
ca text de bază textul din 1942, care a crescut organic conform 
viziunii speciale a autorului despre mitologia românească. 

Dar, spre a nu se face confuzii cu mitologia lui Tudor 
Pamfile (Mitologia poporului român), cu lucrarea lui Marcel 
Olinescu (Mitologie românească) şi cu sinteza lui Romulus” 
Vulcănescu (Mitologie română), am intitulat-o Mitologia 
română, cu subtitlul Cosmogonia română. Originea omenirii. 
Lumea spiritelor, cf. celor trei volume în care a fost împărţită 
chiar de autor în 1942. 

Sperăm ca cititorii să afle în interpretarea dr. Aurel Cosma 
noi deschideri către înţelegerea mai profundă a acestui străvechi 
tezaur naţional de mituri cosmice şi să-i întrevadă mai bine 
originalitatea. 


I.OPRIŞAN 


Aurel Cosma jr. 


MITOLOGIA ROMÂNĂ 


[1.CosMmoGonIA] 


I.Folclorul mitologic românesc 


Bogăția spirituală a poporului român a fost o sursă inepuiza- 
bilă de minunate creaţii legendare şi mitologice, care prin valoa- 
rea lor de gândire şi de exprimare depăşeau adesea proporţiile de 
concepţie ale multor opere de factură literară. Produsele geniului 
popular cuprind un domeniu vast şi variat, întâlnindu-le în toate 
ramurile de activitate şi de viaţă ale păturei ţărăneşti. 

La noi legendele şi credinţele despre lume au pornit din 
fondul colectiv al imaginaţiei şi judecății poporului, fiind pro- 
duse din tinipuri imemoriale şi păstrate ca o comoară etnică şi 
sufletească. Uniformitatea lor de compoziţie şi conservarea lor 
pe toate meleagurile locuite de români este o dovadă nu numai 
pentru unitatea de tradiţii a neamului nostru, care nu putea fi 
zdruncinată de invaziuni seculare şi de dominaţiuni străine, dar 
în acelaşi timp şi o probă că aceste mituri îşi aveau originea lor 
mult înaintea înjghebării vieţii româneşti. Subiectele pretutindeni 
sunt aceleaşi, doar expunerea lor prezintă variante după regiuni, 
ceea ce confirmă că ele s-au născut dintr-un fond comun şi că 
numai evoluţia lor în medii de izolări naţionale le-a dat înfloriri 
de expresii locale. 

Legendele şi credințele poporului nostru nici nu puteau 
fi create numai într-o anumită provincie şi apoi răspândite, 
fiindcă de la început şi până la unirea din 1918 românii erau 
condamnaţi de vitregia destinului istoric să trăiască despărțiți şi 
astfel n-aveau posibilitatea de a duce o viaţă de tradiţii în comun. 

Iată de ce datinele şi miturile româneşti, prin aspectul lor 
unitar, ne arată în mod evident că vechimea lor se confundă cu 
trecutul etnic, care se pierde în adâncimea existenţei noastre de 

două ori milenară şi în profunzimea unor tradiții de peste patru 
mii de ani pe acest pământ al României de azi. 

Prin unnare, mitologia română poartă pecetea creației colec- 
tive şi este rezultanta fuziunii formelor etnice cu cele transmise 
din perioadele protoistorice. 

Aci găsim prima şi fundamentala deosebire între mitologia 
noastră şi cea străină. 

La celelalte popoare sau la cele antice mitologia nu are 
aceeaşi concepţie de prezentare. De obicei miturile lor erau 
create de autori cunoscuți ori anonimi, care le răspândeau apoi 
ca niște produse de factură populară. Foarte rar întâlnim legende 
care să fie autentice manifestări ale comunităţii de gândire, 
de imaginaţie sau de judecată. Astfel se explică de multe ori 
şi latura ştiinţifică a mitologiei străine, care variază în spațiu 
şi timp după gradele de civilizaţie ale popoarelor respective. 

Poporul român şi-a tras izvoare de credinţe din Biblie şi 
din învățăturile Bisericii, iar acolo, unde setea lui de a pătrunde 
tot misterul lucrurilor nu găsea suficientă lămurire, a căutat cu 
ajutorul fecundei sale imaginaţii să completeze golurile imper- 
ceptibile şi inexplicabile. 

Prin legende a ajuns să-şi facă o icoană mai animată despre 
orânduirea lumii. Construcţia acestor legende se întemeiază pe 
suportul informaţiilor biblice, cu care se armonizează şi se inte- 
grează. Aceste mituri însă nu sunt decât adaptări de forme noi, 
cu conţinut de religie creştină, pe vechea structură a credințelor 
păgâne. De aceea, de multe ori vedem în mitologia română un 
amestec de reminiscențe păgâne cu învăţăturile creştine. Cele 
două principii, a] „binelui“ creator de lume şi al „răului“ dis- 
trugător de operă divină, care erau elementele constitutive ale 
mazdeismului iranian, se găsesc în nenumărate mituri românești. 

Pe fundamentul acestui cult moştenit de la daci, s-au dez- 
voltat şi s-au închegat scheletele de arhitectură spirituală ale 
credințelor strămoşeşti, care îmbrăcară mai târziu formele 
creștinismului şi primiră transformări dictate de inspiraţiile 
biblice. 


II.Misterul precosmic în miturile româneşti 


Originalitatea concepțiilor noastre poporale. — Creatorii 
lumii. — Credinţe despre nașterea lui Dumnezeu. — Rolul 
Diavolului. 


Puţine sunt mitologiile care caută să explice misterul lumii 
dinaintea creaţiei, fiindcă nu se găsesc în sprijinul unor astfel 
de teze indicii de ordin cosmogonic. Miturile antice sau legen- 
dele altor popoare, în marea lor parte, se rezumă la înfăţişarea 
vieţii zeilor şi la interpretarea manifestărilor de legătură între 
puterile divine sau supranaturale şi între oamenii de pe pământ. 
Nicăieri însă nu se pomenește despre ceea ce existase înaintea 
formațiunilor terestre. Totul ce se spune, se bazează pe ipoteza 
haosului primordial ori a nemărginitului ocean, pierdut în obscu- 
ritatea universului de substanţă acvatică. Mitologia română ne 
oferă în schimb unele exemple sugestive din acest domeniu al 
mişcărilor antecosmice. Sursa lor de inspiraţie nu poate fi însă 
precizată. Ea îşi are concepția iniţială probabil în dogma doc- 
trinei mazdeiste, lăsată de poporul dac ca o moștenire spirituală 
urmaşilor săi. Miturile româneşti — despre începutul lumii şi 
despre creatorii pământului au evoluat în cadrul structural al 
dualismului mazdeist şi au trecut de-a lungul vremilor prin 
nesfârşita gamă de transformări, până au ajuns la modelarea 
expresiunilor de azi. 

În general se crede că pământul ar fi opera comună a lui 
Dumnezeu şi a Diavolului. Pe această temă s-au brodat o serie 
de povestiri. De altă parte se mai spune, că Dumnezeu ar fi făcut 

lumea cu concursul unor animale, în ciuda Satanei, care umbla 
să distrugă înfăptuirea divină. Oricum ar fi, aceste credințe 
populare implicau fiinţarea prealabilă a creatorilor, precum şi 
existența unor materii, căci în miturile româneşti nu întâlnim 
ideea creaţiei din nimica. 

Să vedem cum lămuresc legendele naşterea lui Dumnezeu 
şi originea Diavolului, precum şi traiul lor din era premergătoare 
formării pământului. 

Poporul ştie că lumea a făcut-o Dumnezeu. Dar pe el cine 
l-a făcut? Probabil un alt Dumnezeu, mai vechi, — răspund 
unele credinţe, care caută să explice originea divinităţilor prin 
preconizarea unei serii ascendente de creatori. În Oltenia, de 
exemplu, se povestea că primul Dumnezeu era Sabaot, căruia îi 
urma Amon, apoi Apolon, după aceea Dumnezeul biblic care a 
făcut lumea şi în sfârşit fiul său, lisus Hristos care ne stăpâneşte 
astăzi. După credinţa olteană, Sabaot se ivise la suprafaţa apelor 
primordiale înălțându-se pe o frunză de nufăr. Odată cu naşterea 
celui mai vechi Dumnezeu se ridicase şi soarele, împrăștiind 
lumină şi dezvelind bolta cerească din întunecimea inițială. Din 
cauza nebulozităţii primitive nu se putuse desluşi însă dacă în 
afară de masa oceanică nu existaseră şi alte lucruri. Desigur că 
Sabaot îşi avusese ființa divină înaintea ieşirii sale din universul 
lichid, pe care îl despărțise ca să-şi înceapă opera de creaţie. 

În Bucovina se povestește că Dumnezeu s-a născut dintr- 
un vârtej de spumă care se formase şi se ridicase din marea 
primordială. Din acelaşi vârtej a împletit apoi Dumnezeu razele 
de lumină, ca să risipească negura ce stăpânea taina precosmică. 

În multe părţi s-au păstrat legende care îl înfățișau pe Dum- 
nezeu ca pe un duh ce plutea în chip de porumbel în spațiul 
universal. După aceste mituri, divinitatea, întruchipată în trup 
de porumbel, zbura în atmosfera ce cuprindea oceanul, iar 
Diavolul stătea ascuns în fundul apei. 

Înainte de zidirea pământului, după multe credințe populare, 
nu era decât o mare nelimitată pe care umblau în lung şi în lat 
Dumnezeu şi Diavolul, singurele ființe care existau în era aceea. 
În aceste credinţe întâlnim ca idee de bază principiul dualist al 
religiei iraniene, care a trecut în mitologiile multor popoare, 
dar mai ales la acelea care își aveau surse de tradiții comune. 

În general, legendele româneşti susțin că Diavolul şi toți 
slujitorii săi au fost la început îngeri, iar după ce păcătuiră faţă 
de Dumnezeu, acesta îi izgoni din cer, lăsându-i să cadă până 
în adâncimile lumii, unde se transformară în draci şi îşi făcură 
împărăţia iadului. Tema aceasta, pe care imaginea poporului 
a brodat atâtea variante, se află şi în credințele altor popoare, 
îndeosebi în miturile bulgare. Printre îngerii lui Dumnezeu 
erau şi câţiva de rang superior, așa-numiții arhangheli, care 
serveau ca sfetnici în jurul tronului divin. Unul dintre aceşti 
arhangheli, Lucifer, se răzvrăti împotriva Stăpânului ceresc 
şi adună mai mulți îngeri ca sa-i ajute în planurile sale de a 
cuceri domnia peste toate lucrurile văzute şi nevăzute. Când 
se pregătea Lucifer să dea lovitura finală, Dumnezeu deschise 
cerul, iar îngeriirăi începură să cadă. Prăbuşirea lor a fost oprită 
de arhanghelul Gavril, care, temându-se ca să nu se deșarte 
raiul, printr-un semn de binecuvântare închise cerul şi îi fixă pe 
îngerii izgoniți în locurile unde se aflau în clipa aceea. Astfel au 
rămas mulți din ei în văzduh, alții pe pământ, dar majoritatea 
lor ajunseră deja în fundul iadului ca să-l servească pe Luci- 
fer, care se transformase în Diavol, în timp ce restul îngerilor 
căzuți deveniră draci. Cei din iad se organizară pentru a chinui 
sufletele oamenilor păcătoşi, cei rămaşi pe pământ se apucară 
să învrăjbească lumea şi să-i îndemne pe oameni la păcate, iar 
cei fixați in văzduh instituiră așa-zisele vămi pentru sufletele 
morţilor cu ajutorul cărora să oprească înălţarea lor spre raiul 
ceresc. Astfel crezu Diavolul ca va putea ajunge la stăpânirea 

lumii. De aceea dădu apoi Dumnezeu câte un înger păzitor pe 
lângă fiecare om. 

Subiectul acesta îl găsim sub diverse forme în miturile din 
Transilvania, Oltenia, Bucovina şi în alte regiuni. 

O poveste din Transilvania completează această temă cu o 
parte introductivă privitoare la păcatul de care se făcuse vinovat 
Diavolul. În vremea aceea, când Dumnezeu cobori din cer ca să 
facă lumea, îl lăsă pe Diavol, care îi fusese până atunci o slugă 
credincioasă, ca să aibă grijă de palatul său celest. În timpul celor 
şapte zile cât a fost Dumnezeu pe pământ, Diavolul a pătruns în 
odăile oprite ale palatului ca să vadă secretele Stăpânului său. 
Într-una din ele găsi cartea înţelepciunii divine, care îl tentă și 
îi provocă pofta de mărire. În aviditatea lui de a învăţa cât de 
iute misterul puterii dumnezeieşti, se apucă să o citească, iar 
cuprinsul ei îl pasiona aşa de mult, încât nu-și dădu seama că 
trecură cele şapte zile de absenţă ale Domnului. Când fu prins 
în flagrantă nesupunere, Dumnezeu îl izgoni din cer. 

În legătură cu pedepsirea Diavolului şi a îngerilor răi s-au 
creat o mulţime de legende care se mai aud şi astăzi în diferitele 
părţi ale țării. În unele din ele i se acordă un rol deosebit Sfân- 
tului Ilie, pe care Dumnezeu îl pusese mai mare peste tunurile 
cerului ca să tragă cu ele în diavoli, când aceștia ar căuta să se 
ridice din nou spre împărăţia divină. De aceea, când diavolii 
mişcă nourii şi vânturile, ca să se sprijinească în drumul lor de 
reînălțare, Sfântul Ilie descarcă fulgerele şi îi doboară iarăşi 
în adâncurile unde fuseseră osândiţi să stea de la căderea lor. 

Din grupul acestor mituri putem desprinde originea diavo- 
lilor, care erau la început îngeri, apoi decăderea lor din cauza 
păcătuirii, şi în sfârşit zadarnica lor tentativă de a fi reprimiţi 
în sânul împărăției cereşti, căci fulgerele văzduhului au grijă 
să-i țintuiască în locurile unde se fixaseră în clipa prăbuşirii. 

În mitologia română nu-l găsim pe diavol ca făuritor al 
lumii, ci numai ca slujitor al lui Dumnezeu la această operă. 

Multe legende româneşti îl arată pe Dumnezeu ca unic 
creator al lumii, altele în schimb ne povestesc că pământul a 
fost făcut de Dumnezeu în colaborare cu Diavolul sau cu con- 
cursul diferitelor animale. Dualismul divino-diavolic al operei 
de creaţie are în mitologia română variante mult mai bogate 
şi mai sugestive decât în mitologiile altor popoare care s-au 
inspirat din acelaşi principiu mazdeist. lar imaginarea unor 
animale, îndeosebi a păsărilor, ca slujitoare ale lui Dumnezeu 
la desăvârşirea şi la perfecționarea zidirii lumii, dau un specific 
original elementelor noastre legendare. 


III.Dualismul cosmogonic în miturile româneşti 


Majoritatea miturilor româneşti susțin că pământul a fost 
modelat de Dumnezeu dintr-o bucată de lut pe care o scosese 
Diavolul din fundul apelor la,ordinul şi în numele său. Văzând 
apoi Diavolul minunata operă creată de Dumnezeu, a început 
să-l duşmănească şi să încerce distrugerea creaţiei divine. Aces- 
tea sunt ideile de bază ale dualismului pe care se sprijineşte 
compoziția mitologiei noastre cosmogonice. 

În cele mai multe provincii povestirile au aceeași temă, 
numai expunerea şi forma lor prezintă o serie nesfârşită de 
variante. De aceea nu voi da aici decât o sinteză a elementelor 
care formează miezul acestor legende. 

La începutul începuturilor Dumnezeu și Diavolul trăiau 
în raporturi bune. Ei umblau pe marea primitivă şi se sfătuiau 
cum să făurească lumea. După multe rătăciri se obosiră şi voiră 
să se odihnească, dar n-aveau unde, fiindcă toată suprafața pe 
care stăteau era lichidă. Atunci îl trimise Dumnezeu pe Diavol 
în adâncimile oceanului să-i aducă de acolo o mână de nisip 
sau de lut, ca să facă din ele un așternut plutitor pe care să se 
culce amândoi. Îi dădu însă ordin ca să scoată această materie în 
numele său divin.-Diavolul cobori, dar în mintea lui vicleană se 
gândi că ar putea să-l înșele pe Dumnezeu luând nisipul pentru 
scopurile sale proprii. Crezu că astfel opera ce va fi creată de 
Dumnezeu, fiind făcută din materie adusă în numele său de 
Diavol, va ajunge sub stăpânirea sa. Dumnezeu văzu intenţia 
şi dispuse ca lutul ţinut în mâna Satanei să fie spălat în apă 
până iese la suprafaţă. Când Diavolul se prezentă în fața lui cu 

mâna goală, Dumnezeu îi ordonă să meargă a doua oară după 
sămânţa de pământ și să o aducă în numele său, ca să crească 
din ea operă divină. Diavolul însă a persistat în planurile sale, 
dar zadarnic se trudea, căci până ce nu scoase lutul în numele 
lui Dumnezeu, nu reuși să ajungă cu el la suprafață. Din acest 
lut făcu Dumnezeu o scoarță de pământ în mărime suficientă 
ca să poată odihni pe ea două ființe. Suflă duh divin asupra 
lutului, care creştea ca prin minune, apoi îi spuse Diavolului să 
se culce, căci a doua zi îşi va continua creaţia lărgind pământul 
şi zidind lumea prin binecuvântarea sa dumnezeiască. Diavolul 
era însă invidios că nu putea face şi el minuni. De atunci înce- 
pură acţiunile sale dușmănoase împotriva lui Dumnezeu şi a 
creaţiunilor sale. Râvnea să pună stăpânire pe pământul crescut 
din puterea suflării divine. Când Diavolul observă că Dumnezeu 
dormea, se hotărî să-l nimicească prin înecare. Îl împinse spre 
răsărit ca să-l arunce în apă, dar scoarța pământului se întindea 
sub Dumnezeu pe măsură ce Diavolul îl rostogolea. Văzând că 
pământul tot creştea spre răsărit, Diavolul încercă să-l tragă spre 
apus, apoi spre miazănoapte şi în sfârşit spre miazăzi, dar nu 
izbuti nici într-o direcție să dea de capătul pământului, deoa- 
rece solul mereu creştea şi se întindea sub ființa lui Dumnezeu. 
Diavolul nu reuşi să-l înece pe Dumnezeu, fiindcă pământul se 
lăți sub semnul crucii trase chiar de Diavol prin împingerea lui 
Dumnezeu în cele patru colţuri ale văzduhului. Astfel binecu- 
vântă Dumnezeu pământul, iar Diavolul fugi de groaza crucii 
pe care el o făcu prima oară. De atunci stă mereu la pândă să 
distrugă lumea, fiindu-i ciudă că nu o putu el făuri şi stăpâni. 
De aceea, când oamenii simt ivirea unor semne din care s-ar 
putea deduce uneltirile dușmănoase ale Diavolului, ajunge 
să faci semnul crucii, căci el se înspăimântă şi dispare. După 
unele credințe locul unde se făcu binecuvântarea pământului 
prin tentativa de înecare a lui Dumnezeu în cele patru direcţii 

ale crucii ar fi Ierusalimul, care poate fi considerat ca centrul 
lumii terestre. 

Acestea sunt ideile principale în jurul cărora s-au compus 
miturile româneşti despre dualismul creaţiei. Greşit, se susținea 
de unii cercetători folclorişti că ele ar fi reminiscenţele produ- 
selor literaturii bogomilice, fiindcă originea lor este mult mai 
veche. Confuzia provenea din faptul că unele popoare vecine 
aveau legende cu teme similare, iar bogomilismul nu făcea decât 
să le reînvioreze şi să le răspândească. Un examen aprofundat al 
evoluţiei mitologice ar putea aduce dovezi interesante şi origi- 
nale despre valoarea etnică şi tradițională a miturilor româneşti. 


IV.Crearea pământului 


Când şi din ce s-a făcut pământul. — Cum s-a zidit lumea. — 
Separarea uscatului de apa. — Pământul plutitor. 


Aproape în toate regiunile româneşti dăinuieşte credința 
populară că Dumnezeu şi-a început creaţia într-o zi de marți. 
De aceea se feresc românii să inițieze vreo muncă sau vreun 
drum în ziua de marţi. După unele calcule, această presupunere 
ar concorda cu vechiul calendar al erei antecristiane, care şi-a 
început seria anilor cu ziua de marţi, ajungând să înregistreze la 
naşterea lui Hristos 5508 ani socotiți din momentul făuririi lumii. 

După învățăturile biblice, Dumnezeu a făcut lumea din 
nimica. Concepţia aceasta a fost însă prea abstractă și neînțeleasă 
de mintea poporului. De aceea găsim în legendele lui alte 
explicaţii, mai adecvate capacităţii sale de a percepe lucrurile. 

Pe Dumnezeu îl imagina ca o fiinţă ce umbla în univers. Era 
prea greu pentru judecata lui să înțeleagă ideea duhului divin 
ce plutea în văzduh. Or, nefiind creat încă pământul, poporul 
îşi închipuia existenţa unei alte materii pe care se sprijinea 
Dumnezeu în deplasările sale. Această materie inițială, după 
credinţa lui era apa, acel ocean nemărginit care stătea şi colinda 
Dumnezeu înainte de a se apuca de zidirea lumii. 

_ Prima materie admisă de miturile româneşti era deci apa. 
Aci se întâlnesc credinţele poporului cu învățăturile biblice, 
căci după Sfânta Scriptură Dumnezeu a făcut la început apa. 
Dar apa din ce a făcut-o? Din nimica, din puterea cuvântului 
şi a voinţei sale divine, — lămurea exegeza teologică. „A zis şi 
s-a făcut“. Mitologia, ca să evite astfel de interpretări de ordin 


48 Aurel Cosmajr. 


superior, nu aborda taina celor ce au premers creării apelor, ci 
se mărginea la simpla constatare că la începutul începuturilor 
a existat o mare imensă, susținând până chiar şi ideea naşterii 
lui Dumnezeu din abureala acestei mări. 

Hexaemeronul, cu care îşi începe Testamentul Vechi 
istorisirea biblică, ne învață cum a făcut Dumnezeu lumea 
în şase zile. Desigur că sub aceste zile se înțeleg perioade 
prelungite în care natura îşi urma mersul evoluţiei şi al voinţii 
divine. Dumnezeu şi-a început opera sa cu crearea cerului şi a 
pământului, care erau încă nevăzute şi neîntocmite, adică fără 
forme şi într-o stare de haos (Ovid: rudis indigestasque moles). 
După exegeză, cerul şi pământul în cea dintâi înfăţişare a lor 
nu însemnau creaţiile spirituale şi materiale, ci universul cu 
acele elemente de materie primitivă şi neorganizată din care s-a 
făcut procesul formaţiunii numit de teologi „creatio secunda“. 

Geneza nu ne lămureşte cât a durat această stare haotică, ci 
ne spune cum a dispus Dumnezeu despărțirea apei de pământ, 
ca să se ivească uscatul şi să fie adunate apele în mări. Nu 
putem şti din textul biblic dacă existau deja părţile solide ale 
pământului ascunse sub apă sau că tot pământul era numai într-o 

-stare fluidă. Geneza prin urmare nu se ocupă de compoziţia 
interioară a pământului, ci numai de suprafaţa lui. În Biblie 
nu se găsesc amănunte privitoare la modul cum s-a desfăşurat 
creația. Or, poporul era doritor să cunoască tot misterul care 
învăluia începuturile lumii. Sub acest impuls a lucrat imaginaţia 
lui, care a dat nâştere la cele mai variate mituri şi legende. 

Dacă Moise nu vorbea în cartea sa decât de aspectul extern 
al pământului şi al apei, avu grijă mitologia să ni-l inventeze pe 
Pluton şi pe Neptun. Tot astfel şi legendele româneşti se ocupă 
de crearea, de vieaţa şi de sfârşitul pământului. E interesant de 
reținut că în imaginaţia poporului român pământul există ca 
oricare altă ființă şi îşi are viaţa sa proprie. 

După învăţăturile biblice şi teologice, primele materii au 
fost create din nimica, deoarece înaintea începuturilor lumești 
nu plutea decât duhul puterii divine, făuritorul tuturor lucrurilor 
văzute şi nevăzute. Aceste materii inițiale din care s-a frământat 
lumea, au fost apa şi pământul. Poporul român din vechime, 
când nu putea încă să-şi găsească explicaţii pe calea ştiinţei 
geologice, şi neavând nici informaţiuni biblice despre prefacerile 
universului, a recurs la ajutorul inspiraţiei şi imaginației sale ca 
să-şi lămurească fenomenele şi întâmplările din timpul formării 
lumii. Astfel s-au născut legendele româneşti despre separarea 
uscatului de apă, din care voi aminti aici câteva: 

Poporul român credea că din fundul acestei mări a fost scos 
un pumn de lut, care se întinse tot mai mult în lărgime, formând 
cu timpul o insulă plutitoare. Acest pământ era atât de mic în 
proporție ca suprafața oceanică, ce cuprindea tot văzduhul până 
dincolo de marginile cerului, încât putea fi privit ca o frunză care 
se balansa pe undele mării. Apele văzduhului pluteau la rândul 
lor în lumea infinită, care şi ea era în funcție de puterea divină. 

În sprijinul acestei credinţe se invocau constatările făcute 
de popor, când, la săparea pământului, dădeau peste straturi de 
apă, care erau cu atât mai fluide, cu cât ajungeau mai adânc. 

În judecata poporului acest fapt prezenta o suficientă dovadă 
că pământul stătea pe apă. 

Dacă oamenii, care trăiesc pe coaja pământului, ar nesocoti 
legile lui Dumnezeu, el oricând ar putea să-şi distrugă creaţia, 
căci pământul e ca o jucărie în mijlocul apelor care îl înconjoară 
și care depind de voința dumnezeiască. 


V.Apele pământului 


Apele de la marginea pământului. — Săparea izvoarelor. — 
Povestea gaiței și a bufniței. — Cum s-a găsit apa de băut. — 
Diverse credințe poporale. — Cum s-a făcut marea. 


De existenţa apelor din fundul pământului poporul s-a 
putut convinge prin directa deducție şi percepere a lucrurilor. 
Despre cele de la marginea pământului însă nu şi-a format o 
idee pozitivă, ci numai imaginară, fiindcă nimeni n-a putut 
ajunge până la capătul lumii. 

Totuşi, în credinţa poporului, pământul nostru este despărțit 
de lumea cealaltă, unde se află raiul şi iadul, de o masă invizibilă 
de apă, ce împrejmuieşte cercul plutitor pe care zace omenirea. 

Această mare este cunoscută în graiul poporului sub 
denumirea de Apa Sâmbetei. 

Este de altfel aceeaşi concepţie ce o găsim sub diferite 
expresii şi forme în majoritatea temelor mitologice Multe 
cosmogonii pornesc de la ideea mării primordiale. În Indii de 
exemplu, substratul lichidului inițial avea diverse numiri. În 
Mesopotamia el se numea Tiamat un monstru care personifica 
acest ocean. După o legendă antică Tiamat a fost tăiat în două 
de Bel-Marduk, Dumnezeul babilonic, care a aşezat o jumătate 
din el deasupra cerului, iar cealaltă jumătate dedesubt. Este 
ideea oceanului celest de unde cad ploile, spre deosebire de 
marea terestră. 

Aceeaşi concepție o găsim în textul biblic al Genezei, unde 
se spune că Dumnezeu a făcut firmamentul despărțind apele 

în cele care erau subt firmament şi cele care erau deasupra lui. 
Şi Hesiod aminteşte în Theogonia sa de oceanul primitiv, dar 
îl pune în legătură cu ideea unei prăpăstii, pe care o numeşte 
„haos“. 

În Bucovina se crede că „Apa Sâmbetei“ este fierbinte 
şi clocoteşte încontinuu, fiind încălzită de focul iadului din 
apropiere. Nici râurile sau fluviile, nici celelalte ape ale 
pământului, care se varsă în ea, nu reușesc să o tempereze. În 
alte părți ale României se crede însă că acest ocean nemărginit 
este rece şi că pe el se înalță împărăţia lui Dumnezeu. 

„Apa Sâmbetei“ se mişcă şi formează curenți, care înconjoară 
de trei ori cercul pământului, apoi coboară subt platforma solului 
şi ajunge până la iad. Sufletele oamenilor păcătoşi sunt dirijate 
spre împărăţia Diavolului pe spatele undelor. Aceste suflete se 
adună pe suprafața apelor, după ce se desfăcură de trup, şi de 
aici, urmând cursul râurilor şi fluviilor, trec în curenţii mării 
circulare, care la rândul ei le poartă în iad. De aceea şi astăzi 
se mai întâlnesc țărani care, atunci când beau apă, îşi fac mai 
întâi cruce, apoi aruncă puţin din ea, ca să nu înghită eventual 
şi sufletele unor păcătoşi. Tot astfel, când intră în apă ca să se 
scalde, îi vezi uneori că îşi fac semnul crucii şi suflă în apă, ca 
să alunge sufletele păcătoşilor. 

Tot în Bucovina se crede că femeile nu pot trece „Apa 
Sâmbetei“, ci numai bărbaţii, dar mai ales călugării care duceau 
o viață sfântă. 

De unde provin însă apele pământului care alimentează 
infinita mare extrateritorială? 

Răspunsul îl dau mai multe mituri şi legende româneşti. 
Fără să le schițăm pe toate, trebuie să constatăm că ele îşi au 
originea în rațiunea atât de naturală a poporului român, care 
făcând deosebire între apa potabilă a pământului şi între cea 
sărată a mării, a căutat să explice cum s-au săpat izvoarele Aici 

este vorba de separarea apelor dulci de uscat şi nu de izolarea 
sau despărțirea pământului de apele sărate ale mării. 

Spre deosebire de mitologiile străine, poporul român îl 
crede pe Dumnezeu ca unicul făuritor al lumii şi nu cunoaşte 
alte personagii de ordin divin care ar fi concurat la opera sa 
de creație. Dumnezeu a fost însă ajutat în orânduirea apelor 
potabile de vietățile pământului, fiindcă în interesul lor s-a făcut 
desfacerea apei de sol. 

În Transilvania se povestea că Dumnezeu, văzând nevoia 
vietăţilor de a bea apă dulce, a convocat toate păsările pământului 
ca să sape izvoare. Numai gaița a refuzat, spunând că nu vrea 
să-şi murdărească ghiarele de noroi. Celelalte păsări, care au 
luat parte efectivă la dezgroparea albiilor, se supărară pe gaiţă, 
şi o blestemară. Dumnezeu ascultând de strigătul lor, o pedepsi 
pe gaiţă şi îi interzise ca să bea din apa desfundată prin munca 
celorlalte. De aceea pentru ea nu rămase decât lichidul din rouă, 
iar mai târziu, după ce la rugămintea păsărilor Dumnezeu o 
iertă, ea putu să bea şi apă de ploaie de pe frunzele din pădure. 
După o altă variantă, rândunica singură săpa izvoarele când a 
văzut recalcitranța gaiței. 

În Bucovina şi în unele părți ale Transilvaniei se mai broda 
pe aceeaşi temă o legendă analogă. Purtarea necuviincioasă a 
gaiței Dumnezeu o pedepsi imediat şi direct, fără intervenţia 
celorlalte păsări, poruncindu-i să nu bea din apele de izvoare, 
ci numai din picăturile de ploaie. Nu-i dădu voie nici să-şi țină 
ciocul în sus-ca să-i picure apa în gură, ci o condamnă să-şi 
aline setea numai din apa ce se adună pe aripile sale. Iar dacă 
totuşi ar îndrăzni să bea din celelalte ape, pieirea o pândea, căci 
Dumnezeu, binecuvântând munca celorlalte păsări, puse puţină 
sare în toate apele de izvoare şi de fântâni. Or, gaița îşi găsea 
moartea dacă gusta din apa câtuşi de puţin sărată a surselor, la 
săparea cărora nu voise ca să participe. lată de ce se aud în timp 

de secetă tânguirile gaițelor, care, lipsite de apă, zboară sus de 
tot ca să ceară ploaie lui Dumnezeu. 

Într-o altă variantă din aceleaşi regiuni se pomenea numai 
de cioară că ar fi ajutat lui Dumnezeu la săparea izvoarelor, iar 
refuzul s-ar fi produs din partea uliganului. În consecință, cioara 
fiind revoltată împotriva uliganului încăpățânat, ori de câte ori 
îl vedea că se apropia de vreo apă pământească, se repezea la 
el şi îl sfâşia. 

În Bucovina se mai cunoştea şi o altă poveste despre săparea 
izvoarelor, dar aici îndărătnica era buha, pe care Dumnezeu 
nu o găsi la scormonirea pământului. Când Stăpânul cerului 
o chemă pe buha leneşă să dea socoteală de purtarea ei, ea 
se apăra că n-avea nevoie de apă de băut. Dumnezeu îi dădu 
aceeaşi pedeapsă ca şi gaiței; nu-i permise ca să guste din apele 
pământului, ci numai din stropii de ploaie. De aceea se pot 
auzi în toiul căldurilor de vară ţipete de bufniţă, care se roagă 
după ploaie. Ele au însă dreptul să-şi ţină ciocul deschis ca să 
le picure apa în gură. 

În judeţul Covurlui poporul o ştia sub altă formă legenda 
căutării apei de băut. Dumnezeu, după ce făcuse lumea, a 
început să organizeze viața pe pământ. Pentru treaba aceasta 
le-a chemat la lucru pe toate animalele și pe om. Aici întâlnim 
pentru întâia oară contribuţia omului la opera creaţiei divine. 
După terminarea lucrărilor, Dumnezeu văzu că vietăţile sale 
aveau nevoie de apă de băut. Ele, în dorul lor de sete, încercară să 
scormonească pământul. Astfel găsiră izvoarele, iar Dumnezeu 
le-a binecuvântat munca şi a dispus ca să fie apă pretutindeni 
unde s-ar căuta în pământ. Dar gaița nici de data aceasta nu veni 
să muncească şi primi cunoscuta pedeapsă de la Dumnezeu. 

Românii din vechea Serbie aveau o variantă eu totul opusă 
celor de mai sus. În legenda lor pasărea muncitoare era prigoria, 
iar binecuvântarea lui Dumnezeu pentru vrednicia ei era tocmai 
darul de a putea bea numai apă de ploaie pe care cerul o trimitea 

pământului. Tema este inversată. Prigoria a fost cea dintâi pasăre 
setoasă. Pe vremea lui Adam s-a apucat să destupe fântânile, iar 
după terminarea lucrului s-a spălat pe picioare. Trecând pe lângă 
ea cioara, o întrebă ce făcea. Ea îi arătă fântâna şi îi răspunse 
că nu putea merge murdară în faţa lui Dumnezeu. Cioara se 
băgă atunci în noroi ca să-şi păteze penele şi se înfățişă după 
aceea înaintea lui Dumnezeu lăudându-se că ea săpase prima 
fântână de pe pământ. Dar nu peste mult se prezintă şi prigoria 
anunțându-i Stăpânului ceresc acelaşi lucru. Când Dumnezeu îi 
ceru lămuriri, spunându-i că şi cioara raportase la fel arătându-și 
în dovedire chiar şi picioarele înnoroiate, prigoria zise că i-ar fi 
fost ruşine să vie nespălată şi că de fapt ea le-a deschis izvoarele. 
Dumnezeu văzând-o umilită şi smerită, îi crezu şi o binecuvântă 
admiţându-i ei sa bea numai apă cerească, adică de ploaie. Pe 
cioară, în schimb, o blestemă interzicându-i de a gusta SI 
apele de băut. 

După o altă legendă din Suceava apa era deja creată de 
Dumnezeu, dar ea stătea ascunsă în adâncul pământului. Printre 
alte nevoi ce se iviră în organizarea vieţii, se simți şi lipsa apei 
de băut. Trebuia, deci, ca cineva să fie însărcinat cu desfundarea 
izvoarelor. Atunci îşi făcu Dumnezeu o serie de sfinți care 
să-l slujească şi să lucreze la perfecționarea operei sale. Astfel 
Sfântului Ilie îi încredința grija tunetelor şi fulgerelor iar 
Sfântului Vasile săparea izvoarelor. Sf. Vasile chemă la muncă 
toate animalele ce zboară şi fiindcă numai gaița nu veni, ea fu 
pedepsită de Dumnezeu ca să nu poată bea din apele pământului. 

Aceeaşi poveste se mai afla în diferitele părți ale României, 
variind doar numele păsării îndărătnice Astfel se mai amintesc: 
graurul, corbul, uliul etc., care refuzară să muncească. 

În Bucovina se mai credea în unele regiuni că broasca ar fi 
descoperit izvoarele, iar Dumnezeu ar fi binecuvântat-o pentru 
acest merit să fie sfântă. 

Din cele de mai sus putem vedea că izvoarele în credința 
poporului român au o origine divină. Aceste legende, cu un 
substrat atât de specific, reamintesc miturile acvatice ale lumii 
antice, fără să aibă însă ceva comun cu ele. 

În tradiţiile mitologice ale grecilor şi romanilor sunt multe 
povestiri din care rezultă că singurii făcători de fântâni erau 
zeii. Nicăieri însă nu găsim ideea participării altor forțe decât 
cele divine la săparea apelor. Deci contribuţia păsărilor este o 
creaţie originală a poporului român. 

Prima caracteristică a acestor legende este că ele formează 
produsul empiric al spiritului de observaţie atât de dezvoltat 
la țăranul român. Toate se încadrează în legile naturii şi țin 
cont de fenomenele atmosferice. Ele n-au fost făcute de un om 
priceput şi apoi difuzate, ca multe mituri din antichitate sau de 
la diferite popoare, ci au fost compuse pe nesimţite, de la om 
la om, prin concursul colectiv al tuturora. 


VI.Legende și credinţe despre 
întinderea pământului 


Pământul este un cerc de lut care plutește pe mările 
universului. — Centrul, orizontul şi fundul pământului. — 
Straja îngerească de la marginile lui. 


Dacă urmărim cu atenţie toată construcția imaginară a 
legendelor româneşti, constatăm o armonie perfectă şi o legătură 
logică între diversele interpretări ce le dă poporul naturii şi 
fenomenelor pe care încearcă să le explice după felul lui de 
percepere şi de raționament. x 

Poporul crede că pământul este ca un cerc de lut ce pluteşte 
pe oceanul imens, iar marginile lui se întind până la „Apele 
Sâmbetei“. Alte credinţe fixează limitele pământului la temeliile 
boltei cereşti. În orice caz, ele sunt atât de îndepărtate, încât 
n-a putut ajunge până acolo nici un om, afară de marele rege 
Alexandru al Macedoniei, pentru care poporul român are un 
cult legendar. 

Poporul măsoară în închipuirea sa întinderea pământului 
de la punctul lui central. Asupra locului unde se află centrul 
pământului au fost multe prezumții legendare. Pentru a pune 
capăt acestor diversități, românul avea o vorbă când era întrebat 
că unde este centrul pământului. E] răspundea: „Aici, unde sunt 
eu“. Iar dacă vedea că nu-i crezut, imediat adăuga: „Dacă nu 
crezi, măsoară şi vezi“. Răspunsul acesta îl dădea, deoarece 
ştia bine că nimeni nu putea să-l controleze, fiind prea departe 
capătul pământului. De aceea nu trebuie interpretată această 

vorbă ca o consecinţa a noilor descoperiri de morfologie 
geologică, mai ales că ea datează din timpuri mult mai vechi, 
iar poporul român n-avea de unde să cunoască în vremea aceea 
noile ipoteze ale ştiinţei. 

Credinţele despre centrul pământului sunt foarte variate. 
După unii el era la Ierusalim, unde stătuseră Dumnezeu şi 
Diavolul la începutul zămislirilor, când pământul nu fusese 
decât o mică bucată scoasă din mare. Bucovinenii în schimb 
susțineau că el era la Sfântul Munte Athos, unde Dumnezeu 
lăsă să cada ploaia în chip de cărţi divine, din care se făceau 
scrisorile trimise la mănăstirile din toată lumea. 

În literatura română se găsesc multe aluzii la aceste credințe 
populare. Între altele de exemplu N. Gane spune în nuvelele 
sale, că centrul pământului e „ca o fântână părăsită“, cu mirosuri 
insuportabile, pe unde intră şi ies diavolii din iad. 

Poporul şi-a imaginat capătul lumii acolo unde cerul se 
sprijineşte pe pământ. Ideea aceasta o regăsim în Biblie şi în 
mitologia greacă, care arată cum se reazimă firmamentul pe 
coloanele cereşti aşezate la extremităţile pământului (lov. XX VI. 
11; la Homer, la Hesiod). În literatura greacă suportul cosmic a 
fost personificat în figura gigantică a lui Atlas, care ţinea lumea 
pe umerii săi robuşti. . 

La români, credinţele variau după numărul coloanelor care 
susțineau bolta. Dacă sunt şapte coloane, atunci ele sunt păzite de 
cei şapte îngeri ca să nu se prăbuşească. Pentru această ocrotire 
a pământului îngerii aşteaptă ca să fie răsplătiți de oameni cu 
ținerea celor patru posturi mari pe an. 

Despre îngerii care păzesc marginile pământului s-au creat 
multe legende, una mai frumoasă decât cealaltă, şi toate cu 
un substrat moral. Straja îngerilor este o creaţie originală a 
imaginației româneşti, căci o idee identică nu găsim în nici o 
mitologie străină sau antică. Şi alte popoare cunoşteau straja 
de la coloanele cereşti ori de la arborul cosmic, dar ea nu era 
îndeplinită de fiinţe divine ori de îngeri, ci de monştri sau mai 

cu seamă de un şarpe demonic, care ne reamintește gestul de 
pândire al şarpelui de la arborele din Paradis. 

Straja îngerilor este la marginea pământului. După o credință 
din Transilvania sunt patru îngeri care proptesc pământul cu 
aripile lor mari. O altă versiune vorbeşte de patru serafimi cu 
săbii de foc şi acoperiţi cu îmbrăcăminţi pe care.să nu le poată 
prinde focurile diavolilor. 

Se spune că Dracu a vrut să distrugă opera lui Dumnezeu şi 
atunci s-a aşezat cu toată forța pe coasta pământului ca să-l înece. 
Oamenii înspăimântați că vor fi răsturnați în marea universală, 
s-au rugat lui Dumnezeu să-i scape. Din bunătatea lui nețănmuită, 
Dumnezeu i-a trimis de pază pe aceşti patru serafimi, dar în 
schimb le-a cerut oamenilor să țină trei posturi mari pe an. De 
aceea țăranii respectă cu sfințenie porunca divină şi nu mănâncă 
decât de post în perioadele stabilite de prescripţiile Bisericii, 
ştiind că straja lumii se va slăbi în măsura în care vor nesocoti 
rigorile postului. 

Diavolul s-a supărat însă şi a încercat cu slujitorii săi să 
alunge straja îngerească. Din această luptă au ieşit biruitori 
păzitorii lui Dumnezeu, care au văzut că oamenii postesc. 
Serafimii l-au învins pe Diavol şi l-au doborât cu atâta putere, 
încât el a intratpână în adâncul pământului, de unde îşi scuipă 
toată văpaia necazului şi se frământă de supărare, scuturând 
pământul din temeliile sale. Astfel îşi explică poporul erupțiile 
vulcanice şi fenomenele seismografice. 

În general se crede că în fundul pământului este iadul, unde 
se află țintuit Diavolul de când a fost învins de straja îngerilor 
care păzeau marginile lumii. 

În unele părţi ale Moldovei se mai povestea că în inima 
pământului se află o amestecătură de apă şi de foc, pe care 
Dumnezeu a orânduit-o pentru a garanta, prin echilibrul dintre 
aceste două elemente opuse, liniştea omenirii. Focul ar putea 
să distrugă opera creaţiei sale, iar apa ar putea-o îneca, dar 
când ambele sunt împreună ele se frânează reciproc. Focul 

transformă apa în aburi care evaporează, dacă apa ar deveni 
amenințătoare; iar la rândul ei apa ar stinge focul, dacă aceasta 
ar fi alimentat de Diavol. 

N. orga a descoperit textul unei polemici religioase din 
secolul al XVIII-lea, din care rezultă o altă concepţie despre 
straturile subterane. După acest text bizantin, care se răspândise 
printre români pe calea traducerilor slavone, sub pământ ar fi 
apă, apoi întuneric, mai jos foc, după aceea iadul şi de tot în fund 
pustietate, iar sub această pustietate „tartarul cel fără de fund, 
şi istovilia“ (Analele Academiei Române, Seria II. Memoriile 
Secţiei literare, vol. XXIX, pag. 171). 

Pluralitatea cerurilor şi pământurilor suprapuse în straturi 
orizontale este o altă idee interesantă ce o găsim în credința 
poporului. După această imagine arhitectonică, fundul 
pământului s-ar compune din următoarele straturi: apă, ţara 
Blajinilor, apă, un alt pământ locuit de niște fiinţe numite 
„Duşmani'“, iarăşi apă, apoi o lume diferită, cu fiinţe îmbrăcate ca 
domnii de la oraş, având burtă mare şi cap de porc..Dedesubtul 
acestor lumi nu se mai poate şti ce este. 

În legătură cu această concepție a pluralităţii, pe care o 
întâlnim şi la ruşi, se mai presupunea că fundul pământului ar 
fi un alt cer care se sprijineşte cu marginile sale pe celălalt strat 
de pământ ce se află dedesubtul nostru, cum ar fi cerul de sus 
partea inferioară a unei alte lumi. | 

Toate aceste concepții asupra compoziţiei subterestre 
pornesc de la ideea de altădată a poporului român, că pământul 
era o turtă de lut ce plutea pe apă, iar din straturile acestor ape 
intermediare se formau ploile. 

Teme analoage se găsesc şi în bogata mitologie Rig Veda, 
precum şi la alte popoare care cred în existenţa celor două 
oceane, cel superior din cer şi cel inferior de subt pământ. 


VIL.Blajinii sau fiinţele din lumea subterană 


Originea şi fizionomia Blajinilor. — Legătura dintre oameni şi 
Blajini. — Paștele Blajinilor. 


După o credinţă răspândită în multe regiuni ale României, 
fundul pământului ar fi locuit de nişte fiinţe, numite în general 
„Blajini“, iar în Bucovina „Rohmani“. Aceste fiinţe ar avea după 
unii însuşiri supranaturale, dar cu porniri rele şi dușmănoase, iar 
după alții ar fi nişte fiinţe bune şi cu evlavie către Dumnezeu. 
Imaginea poporului îi plasează pe coastele pământului, lângă 
marea ce înconjoară lumea omenească, sau chiar pe „Apa 
Sâmbetei“. 

Ocolecţie întreagă s-ar putea alcătui din legendele Blajinilor, 
atât de multe şi de răspândite sunt în popor. Pe acelaşi fond 
s-au brodat nenumărate variante despre originea lor, despre 
fizionomia lor sau despre felul lor de trai. 

Se spune că pe vremuri Blajinii au trăit împreună cu oamenii 
pe pământ, dar Moise, văzând că oamenii din seminția sa erau 
mereu supăraţi şi chinuiţi de neamul acestor fiinţe, a despicat 
marea în două şi a trecut cu ai lui. Astfel i-a salvat Moise pe 
oameni de groaza Blajinilor, care s-au înecat în apă, căzând în 
valuri când voiau să-i urmărească pe cei fugiţi. De atunci stau 
Blajinii în apa de sub pământ 

După altă versiune, Blajinii ar fi descendenţii lui Sifi, fiul 
lui Adam. 

În multe părţi se crede că ei s-ar trage din copiii nebotezaţi 
care au murit imediat după naştere. 

Se mai susține că înaintea noastră ar fi existat pe pământ 
lumea Blajinilor, iar Dumnezeu pentru motive necunoscute 
sau poate pentru a crea lumea noastră, a întors pământul încât 
Blajinii ajunseră pe versanta dedesubt, unde stau şi azi, ducând în 
miniatură aceeaşi viaţă ca şi noi, având şi ei oraşele şi satele lor, 
trăind însă într-o climă incomparabil mai caldă decât pe partea 
de sus a pământului. De aceea crede poporul că sfârşitul lumii 
noastre se va produce prin înecarea noastră şi reîntoarcerea la 
suprafață a părții de jos a pământului, înlocuindu-i Dumnezeu 
pe oamenii păcătoşi cu aceşti Blajini smeriţi şi religioşi. 

Blajinii sunt de statură foarte mică, având trup de om şi 
cap de şoarece. După alte credinţe ar avea chipul omenesc, dar 
făptura aşa de măruntă încât din cantitatea unui ou de găină 
se pot hrăni deodată 12 din ei. Se mai spune în unele legende 
că ei sunt ca oamenii, dar mai buni la inimă şi mai supuşi lui 
Dumnezeu decât noi, fără să se poată preciza dacă sunt mai 
înalți ori mai mici. 

Asupra unui lucru sunt de acord povestirile în marea lor 
parte, că Blajinii sunt ființe bune, credincioase lui Dumnezeu, 
cu simţ creştinesc, ducându-şi viața ca sfinţii şi postind tot anul 
pentru omenirea de sus. Ei sunt atât de iubiți de Dumnezeu, 
încât le-a dat darul de a putea trăi pe apă fără să se înece. Ei sunt 
atât de evlavioşi încât se roagă încontinuu, fără să ceară ceva 
pentru ei, ci numai pentru ocrotirea lumii noastre. Niciodată 
nu se supără şi nu se ocăresc, cea mai gravă vorbă a lor fiind: 
„Du-te la Dumnezeu“. De aceea în limba română noţiunea 
cuvântului „blajin“ se referă la caracterizarea bunătăţii unui 
copil ascultător şi nevinovat. 

Ducând o viață sfântă, Blajinii sau Rohmanii nu cunosc 
femeile şi nici păcatele din lumea noastră. Totuşi, s-a format 
o credință tot mai răspândită, că şi în lumea lor există femei, 
dar ele sunt mai frumoase şi mai religioase decât ale noastre. 

În Bucovina și azi se mai spune despre o fată frumoasă că e ca 
o „Rohmăniță“. 

Femeile blajine trăiesc separat de bărbați şi nu se întâlnesc 
cu ei decât o dată pe an, la Paştile lor, când se căsătoresc, dar 
nu stau împreună decât un timp scurt, de obicei până la sfârşitul 
sărbătorilor, — căci tot restul anului postesc şi trăiesc în privaţiuni 
ca pustnicii. Această viață în comun ține la ei, după unii câteva 
zile, după alții chiar de la două până la şase săptămâni. Poporul 
mai crede că această convieţuire la Blajini durează de la Joia 
Mare până la sărbătoarea Înălţării Domnului. 

Există o legătura între lumea noastră şi cea a Blajinilor. 
Ea se face în timpul sărbătorilor de Paşti, pe care Blajinii le ţin 
cu o săptămână după noi. În afară de obişnuitul lor post din tot 
anul, mai fac un post foarte riguros înaintea Paştilor, a cărui 
început coincide cu postul creştinesc, dar se prelungeşte până 
la Duminica Tomii, adică cu şapte zile după Înviere. 

Blajinii, trăind tot timpul în obscuritatea subpământeană, 
de unde nu pot ieşi decât foarte rar, când îi atrage luna plină, 
iar de altă parte supunân-du-se legilor lor de privaţiuni şi de 
izolare, nu au de unde afla când sunt Paştile creştineşti. Atunci 
se stabileşte legătura între ei şi între lumea noastră, căci oamenii 
sunt îndatoraţi, pentru rugăciunile şi posturile ce le fac Blajinii 
în interesul lor, să-i anunțe despre sărbătoarea Învierii Domnului. 
Aceasta se întâmplă prin cojile de ouă folosite la pască, pe 
care poporul nostru are grijă să le arunce în apele curgătoare, 
de unde apoi se scurg spre „Apele Sâmbetei“ sau spre oceanul 
care înconjoară pământul, iar de acolo ajung la lumea cealaltă 
a Blajinilor. In intervalul unei săptămâni, cât fac aceste coji pe 
apă până să le primească cei dedesubtul nostru, ele se întregesc 
prin minune divină şi devin ouă pline, care servesc apoi de 
hrană pentru Blajini. În afară de aceste ouă de Paşti, ei nu mai 
mănâncă altceva, doar puţinele fire de paie pe care le cară 
păsările până acolo, mai ales ciorile. De aceea, poporul nostru 


MITOLOGIA ROMÂNĂ 63 


de la țară se îngrijește ca să menţină legătura imaginară cu lumea 
Rohmanilor, respectând cu multă atenţie obiceiul de a arunca în 
apă curgătoare cojile de ouă roşii sau ale celor din care se fac 
mâncărțur]ile de Paşti. În unele locuri se spune că e mai bine 
dacă aceste coji sunt aruncate de „fete care n-au ajuns încă la 
pubertate ori de bătrâne deja iertate“. 

Până în ultimele timpuri, ţăranii români serbau şi Paştile 
Blajinilor, a căror dată varia după regiuni. În cele mai multe 
părți se ţineau în lunea de după Duminica Tomii. Cu ocazia 
aceasta se făceau petreceri câmpeneșşti. Copiii mergeau să se 
joace cu ouă roşii pe iarbă verde, apoi împreună cu familiile 
lor mâncau în aer liber, iar resturile mergeau la Blajini, care, 
după credinţa poporului, se bucurau văzând pe oameni că se 
înveselesc pentru ei. În unele locuri femeile posteau în ziua 
aceea şi numai bărbaţii cu copiii se ospătau. 

Paştile Blajinilor mai sunt închinate în câteva regiuni 
şi amintirii morţilor. În ziua aceea se obişnuieşte a se da de 
pomană ouă roșii păstrate de la Paști și a se face slujbe la cimitir, 
împărțindu-se şi acolo la săracii prezenți, cozonaci şi ouă. 

În Transilvania, afară de Paşti, se mai credea și în Crăciunul 
Blajinilor. În locul cojilor de ouă se aruncau atunci în apă cojile 
nucilor pe care le primeau colindătorii şi pițăreii de la stăpânii 
caselor pe unde umblau să cânte. Cojile acestor nuci făceau 
acelaşi drum pe apă până la lumea Blajinilor. 

Am schițat aici numai câteva idei principale pe care şi le-a 
format poporul în imagin[aţiun ea sa despre Blajini. Subiectele 
legendelor în acest domeniu sunt atât de multe şi de variate, 
încât s-ar putea face o bogată literatură populară despre ele. 
Toate sunt însă construite pe aceleaşi linii de baza pe care le-am 
expus mai sus. N-am făcut prin urmare, decât să dau o icoană 
sintetică a diverselor colorite sub care sunt prezentate frumoasele 
legende despre viața celor din adâncurile pământului. Conţinutul 
lor este cu atât mai interesant, cu cât el este o creaţie originală 
a poporului român. 


VIII.Temelia şi arhitectura cosmică 
în miturile poporului român 


Pe ce se reazimă lumea. — Stâlpii sau furcile pământului. — 
Peştii care proptesc suprafața solului plutitor. — Alte animale 
sau lucruri pe care se sprijineşte lumea. 


Pământul, după imagin|aţiun ea poporului, fiind ca o insulă 
plutitoare pe imensul ocean, el trebuie să fie fixat de ceva sau 
sprijinit dedesubt, căci altfel s-ar fi răsturnat ori ar fi fost luat 
de valurile apelor. Din această idee inițială s-au format fel şi 
fel de ipoteze populare, care în majoritatea lor concludeau la 
existenta unui suport subteran. lată câteva din aceste credinţe. 

După ce făcuse Dumnezeu pământul şi îl despărți de mare, 
aşezându-l deasupra ei, a văzut că el se scufunda, pentru că era 
mai greu decât apa. Ca să nu se înece creaţia sa, a pus dedesubtul 
ei patru stâlpi, sau după altă versiune, patru furci de foc. Numărul 
şi materialul din care erau făcute aceste proptele, variază de la o 
regiune la alta. Astfel găsim ideea stâlpilor de argint (Moldova), 
de fier, de lemn sau de ceară (Oltenia). Cea mai răspândită este 
însă imaginea unui singur stâlp, care formează osia pământului. 

Oricum ar fi, stâlpi sau furci, unul sau mai multe, ele sunt 
roase de Iuda, care personifică pe Diavol în fantezia poporului 
român. Această idee de acţiune a Satanei pentru distrugerea 
operei divine o aflăm aproape în toate legendele care descriu 
furcile ori stâlpii pământului. Iuda roade mereu, dar niciodată 
nu ajunge la capătul tentativei sale, căci Dumnezeu are grijă 
ca să crească la loc tot ce se nimiceşte. 

Creştinii ştiu'de uneltirile Diavolului subterestru, dar sunt 
liniştiţi, căci după credinţa lor cojile de ouă roşii ce le trimit 
Blajinilor prin mijlocirea apelor curgătoare, ajung pe lângă stâlpii 
pământului, unde roade Iuda necontenit. Acesta, văzându-le 
plutind în apele [de] dedesubt, îşi aduce aminte de Paştile şi 
patimile lui Hristos. Amintirea trădării pe care o făcuse pe 
Muntele Măslinilor îl îngrozeşte şi se lasă de roaderea stâlpilor, 
iar Dumnezeu în timpul acesta pune la loc tot ce stricase Iuda. 

În Banat se crede că duhurile rele se adună în jurul stâlpilor 
care susțin lumea şi lucrează tot anul la distrugerea lor. De aceea, 
în dimineaţa Ajunului de Crăciun se văd şi astăzi cum umblă 
copiii mici, numiţi „piţărei“, să cânte la geamurile creştinilor, 
ademenind cu melodiile lor spiritele necurate, care ies atunci 
la suprafață să asculte. În timpul acesta Dumnezeu cu îngerii 
săi repară şi consolidează fundamentul pământului. 

„Acolo unde se crede în existența celor patru stâlpi, cum 
ar fi în Bucovina, se spune că oamenii trebuiau să țină cele 
patru posturi mari pe an, căci călcarea lor ducea la distrugerea 
stâlpilor. De la această idee s-a ajuns la o altă presupunere, că 
lumea nu mai stă decât pe un singur stâlp, deoarece oamenii 
nu mai postesc decât o dată pe an, iar când vor neglija şi acest 
post, atunci se va prăbuşi lumea. 

Domeniul de credință despre animalele care susțin pământul 
e mult mai vast, deoarece poporul şi-a închipuit fel şi fel de 
vietăți puse în acest serviciu. i 

Pornind de la imaginea unui ocean subterestru, s-a ajuns 
la multitudinea de legende care fac din peşte un suport al 
pământului. După unele, stâlpii pământului se sprijinesc pe 
spatele peştilor, iar după altele peştii proptesc direct lumea. 
Oricum ar fi, oamenii sunt datori să postească pentru ca peştii 
să nu-şi părăsească locurile de străjuire. 

Se mai aude din gura bătrânilor şi povestea peştelui uriaș, 
care, el singur, susține pământul să nu se înece. Acest peşte, din 

care s-au tras toate vietățile apelor, a fost creat de Dumnezeu 
în timpurile biblice ca pe spatele lui să-şi aşeze opera. Peştele 
acesta la început avea trei pui, dar Dumnezeu i-a luat doi ca 
să sature cu ei omenirea. Aici se făcea aluzie la istorisirea din 
Testamentul Vechi despre cele cinci pâini şi doi peşti cu care 
i-a săturat Dumnezeu pe oameni. Norocul nostru era că s-a 
mulțumit lumea cu doi peşti, căci altfel l-ar fi luat Dumnezeu 
şi pe al treilea, iar peştele mare s-ar fi zvârcolit de durere şi ar 
fi răsturnat pământul. 

În unele părţi însă povestirile populare prezintă peştii ca 
pe nişte păzitori ai rânduielilor creştineşti, având locul lor de 
pândă la poalele stâlpilor mondiali. În momentul când văd că 
oamenii nu ţin posturile prescrise, ei se apucă sa roadă stâlpii, iar 
atunci pământul se cutremură, mai ales în regiunile muntoase, 
căci stâlpii sunt aşezaţi în apele adâncului sub bazele munților, 
unde greutatea părea mai mare. 

Din toate poveştile cu stâlpii pământului, rezultă clar 
tendinţa de morală creştină. Se desprind din ele două elemente: 
una este porunca de a posti, iar cealaltă este pedeapsa în caz 
de călcare, adică prăbuşirea treptată a lumii din cauza roaderii 
stâlpilor. 

Poate de aici se trage şi preferința românului pentru camea 
de peşte ca mâncare de post, — sunt concluziile unor cercetători 
folclorişti care s-au ocupat cu viața poporului nostru de la sate. 

Peştele este îndeobşte admis de credințele populare ca suport 
al pământului. Totuşi, se mai amintesc şi alte animale. Astfel în 
Bucovina se vorbeşte de un urs, pe care s-ar sprijini pământul. 
Românii din Balcani spun că lumea stă pe spatele unuia sau a 
mai multor boi de apă, credință despre care nu se poate afirma 
cu certitudine dacă a fost creată de românii balcanici şi adoptată 
apoi de bulgari sau invers. Un lucru e cert, că ea se află şi în 
folclorul bulgar. Tot astfel şi legenda celor doi sfinţi care susțin 
pământul pe degete, ori a cocoşului care scutură pământul când 

dă din aripi, sau în sfârşit povestea şarpelui, care, încolăcindu-se 
în jurul pământului, îl ţine legat să nu se destrame. 

În regiunea gurilor Dunării se mai istorisea că lumea 
era răzimată pe coarnele Diavolului, care ajunse în fundul 
pământului când straja angelică îl învinsese cu ocazia tentativei 
sale de a răsturna în apă creaţia lui Dumnezeu. 

Se mai poate aminti povestea mărului roşu cunoscută în 
Bucovina. Acest măr pe care se propteşte lumea şi-ar avea întinse 
rădăcinele la Marea Neagră, de unde pornesc toate apele pe 
întinderea pământului şi unde revin după un drum circular ca 
să se reverse. Prin urmare, Pontul Euxin ar fi un fel de centru 
static al arhitecturii cosmogonice. 


IX.Mitologia orogenică a poporului român 


Ridicarea munților. - Mituri de origine mazdeistă. 
- Formarea munţilor în epoca creației. 


Legendele poporului român care încercau să lămurească 
procesul de formaţie a munților, văilor şi a diferitelor convulsiuni 
pământeşti, au în marea lor parte caracteristicele miturilor de 
origine mazdeistă. Ele erau probabil create sub influința anticelor 
mituri iraniene. 

În numeroase legende româneşti, ca și în vechea religie 
iraniană a poporului indigen din timpurile preistoriei noastre, 
întâlnim dualismul principiului bun şi rău. 

Ahura Mazda, creatorul lumii şi al animalelor utile, îl 
avea în această concepţie ca duşman pe Ahriman, făuritorul 
animalelor şi lucrurilor rele. Ce construia primul, al doilea 
căuta să nimicească. 

Aceeaşi structură de fond dualist o găsim în mitologia 
româneacă. Lupta zadarnică a Diavolului. de a distruge opera 
lui Dumnezeu a dat o temă în jurul căreia imaginea poporului 

a înseilat nenumărate povestiri strămoşeşti. 

În afară de miturile de factură mazdeistă, mai avem o 
mulțime de alte creaţii populare despre ridicarea munților, pe 
care le putem grupa cronologic după epoca în care fixează ele 
timpul de formare. A 

Toate povestirile româneşti pornesc însă de la ideea admisă 
în mod general de credința poporului, că suprafața pământului 
era la început plană şi netedă. Abia după scoaterea lutului din 

apă şi dupâ întinderea lui deasupra oceanului universal s-au 
modelat formele munților. 

Diversele prefaceri geologice, precum şi toată gama de 
zvârcoliri şi evoluţii orogenice s-au oglindit în minunate reflexii 
de fantezie populară pe terenul bogat al creaţiilor legendare. 

În literatura inspirată de vechile tradiţii româneşti se află 
sugestive istorisiri ale bătăliilor dintre munţi, exprimate prin 
cuvintele „când se loveau munţii în capete“ atât de des întâlnite 
în scrierile autorilor noştri din secolul al XIX-lea. Astfel se 
pot citi fragmente interesante despre imaginarele lupte dintre 
culmile Carpaţilor în legendele lui Ispirescu, în basmele lui 
Fundescu sau în poveştile lui Sbiera. Istorisirile acestor războaie 
geologice, care tălmăceau cauza atâtor prăbuşiri de munți, au un 
fond de adevăr istoric şi sunt o dovadă că, mult timp înaintea 
formulărilor de ipoteze ştiinţifice, judecata poporului a ajuns 
pe calea tradiţiilor strămoşeşti să pătrundă misterul orogenic. 

Românii de altădată au găsit judicioase interpretări şi 
desluşiri pentru toate fenomenele naturii, pe care le observau şi-le 
înțelegeau cu spiritul lor ce se apropia adesea de un raționament 
superior. De multe ori subiectul legendelor româneşti dădeau 
efectul unor expuneri cu substrat ştiinţific, cum ar fi de exemplu 
şi povestea prefacerilor pământeşti în urma potopului mondial. 
Şi totuşi, ele erau pure făuriri ale geniului popular, care le 
născocea dintr-o naturală şi instinctivă fecunditate a miniţii, 
sau erau comori de tradiţii moştenite din generaţii în generații. 

Dualismul mazdeist îl găsim într-o serie de mituri româneşti, 
dintre care voi aminti numai două mai principale, căci celelalte 
în mare parte nu sunt decât variantele acestora. 

Diavolul purta o nespusă ură împotriva lui Dumnezeu, 
pentru că nu reuşise şi el să creeze o lume după placul său şi 
drept răzbunare voia să-i înece opera, începu atunci să destupe 
solul în mai multe părţi, ca să dea drumul torentelor de apă. 
Astfel se făcură văile, iar din pământul scos se înălțară munţii. 


70 Aurel Cosma jr. 


Cealaltă ne povesteşte cum l-a trimis Dumnezeu pe Diavol 
în fundul mării primordiale ca să aducă de acolo o bucată de 
lut din care să-şi creeze lumea. Diavolul însă, având gânduri 
nemărturisite ca să-l imite şi să-l întreacă pe Dumnezeu, când 
aduse lutul, își ascunse o părticică în gură. Prin voinţa divină 
pământul scos la suprafață începea să crească şi să se modeleze, 
dar în acelaşi timp creştea şi bucata din gura Diavolului. Acesta 
o scuipă atunci de necaz, dar nu reuşi să o elimine întreagă. 
Resturile de pământ creşteau încontinuu în gura sa necurată şi 
pe măsură cum se dezvoltau, Diavolul le scuipa peste Întinderea 
de pământ croită de Dumnezeu. Din ele se fonrmară munții, 
dealurile şi diferitele părți colțuroase ale lumii. Prin urmare, 
după această concepție, făuritorul pământului este Dumnezeu, 
iar munții ar fi opera Satanei. 

Poporul nostru mai cunoaşte şi alte teme de mitologie 
orogenică. lată câteva din ele: 

* Când a făcut Dumnezeu lumea, a văzut că pământul era mai 
mare decât cerul şi nu încăpea sub bolta lui. Atunci, la sfatul 
Diavolului, l-a strâns ca să-l poată aşeza sub firmament, dar 
pământul se încreți şi astfel se formară munții cu văile. După 
alte credințe, tot atât de răspândite, sfatul îl dăduse ariciul la 
iscodirea albinei. Se mai susținea în câteva regiuni că această 
idee venea de la Sf. Petru, care întrebându-l pe arici, acesta îi 
răspunse: „De ce nu strânge Dumnezeu şi pământul cum m-a 
ghemuit pe mine“. 

Legendele care acordă pământului însuşiri de viaţă susțin că 
munții s-au produs pe corpul solului ca nişte erupții de groază 
când auzise pământul porunca lui Dumnezeu de a hrăni toate 
vietățile lumii şi mai ales pe oameni, care din primele timpuri 
purtau în ei germenii înclinărilor spre rău. 

În unele părți se mai spune că munţii s-au produs de pe 
urma cutremurelor de pământ, care la rândul lor şi ele fuseseră 

provocate de neastâmpărul acelora care susțineau coaja 
pământului sau de clocotirile subterane ale Diavolului. 

O altă închipuire de ingenioasă plastică se forma în cugetul 
poporului când povestea că munţii nu puteau fi decât ridicăturile 
pământului în locurile unde stâlpii îl sprijineau. Greutatea solului 
se lăsa întinsă pe unde erau şesurile şi văile, iar părțile din 
jurul capetelor superioare ale stâlpilor se conturau pe unde se 
ridicau munții. i 


X.Legende despre crearea munţilor 


Diverse mituri. — Rolul albinei și al ariciului. — Ridicarea 
munților de către îngeri. — Formarea lor în urma potopului. 
— Coaja şi culoarea pământului. 


Povestirile româneşti atribuie roluri importante ariciului 
şi albinei la crearea munților. Probabil că în mintea poporului 
aceste animale păreau cele mai înțelepte din toate creaturile 
lumii. De aceea le-a cerut Dumnezeu sfatul cu privire la unele 
întreprinderi pentru desăvârşirea operei sale. 

O legendă este pusa în legătură cu nevoia aşezării apelor 
care fuseseră scoase din loc de pământul ce creştea sub 
binecuvântarea divină. i 

După ce Dumnezeu formă o coajă de pământ din lutul 
adus de Diavol şi această coajă se întinse în lățime ca sa-l 
sprijinească pe Dumnezeu, când Diavolul încerca să-l înece în 
timpul odihnei, împingându-l spre cele patru capete ale lumii, 
apele ieşiră din locul lor şi amenințau să se reverse peste pământ. 
Atunci Dumnezeu se gândi să caute un loc pentru fixarea acestor 
ape. Trimise pe albină să-i ceară părerea ariciului. Acesta însă 
refuză să-i dea vreun sfat răspunzând că n-ar îndrăzni cu judecata 
lui mărginita să-l lămurească pe creatorul său Atotînţelept ȘI 
Atotştiutor. Albina nu voia să se întoarcă la Dumnezeu fără 
rezultat. Se ascunse în apropierea ariciului ca să afle măcar 
reflexiile lui. Și de fapt, după ce ariciul credea că rămăsese 
singur, îşi mărturisi gândul cu glas tare că nu putea pricepe de 
ce nu face Dumnezeu şi munți. Cum prinse albina aceste idei, 

zbură imediat în fața lui Dumnezeu şi îi raportă despre cele ce 
auzise de la arici. Dumnezeu îşi completă atunci creația, înălţând 
pământul în unele părți. Astfel putură să se așeze apele prin văi 
şi prin locurile rămase goale după ridicarea munților. 

Această legendă bucovineană are unele puncte care ar 
putea fi concordate cu fenomenele geologice. Și în evoluţia 
morfologică a pământului întâlnim numeroase convulsiuni şi 
formaţiuni orogenice, care erau cauzate de marile mişcări ale 
apelor ce îşi căutau locuri de aşezare. 

După o altă legendă din Muntenia, la terminarea creaţiei îi 
mai rămăsese lui Dumnezeu o cantitate de pământ cu care nu ştia 
ce să facă. Continuarea povestirii este în linii generale aceeaşi. 
Albina încercă să-l iscodească pe arici, care refuză să-i dea 
vreun sfat. Totuşi îi surprinse părerea că din rămăşița de pământ 
s-ar fi putut face dealuri. Îi duse apoi răspunsul lui Dumnezeu, 
care aruncă resturile pământului neutilizat pe suprafaţa netedă 
a scoarței inițiale şi făuri astfel munții. 

Legendele cu albina şi ariciul se găsesc în toate regiunile 
românești, având aceeaşi temă, dar o mulţime de variante. 

Pentru faptele bune Dumnezeu a binecuvântat albina şi 
ariciul. De atunci au rămas aceste animale în credința poporului 
nişte creaturi sfinte, a căror omorâre constituie un păcat de 
neiertat. Albina a primit darul divin ca din ea să curgă numai 
miere, iar din ceara ei să se facă lumânările pentru biserică. 
Ariciul în schimb a fost învestmântat cu o armătură de ţepi care 
să-l ferească de orice primejdie. 

O singură legendă s-a putut culege dm Bucovina care atribuia 
ridicarea munţilor zadarnicelor străduinţe ale îngerilor răi. 
Aceştia, după ce fuseseră izgoniți din împărăţia lui Dumnezeu, 
s-au trudit sa se înalțe din nou spre cer. Ca să ajungă în sus, 
au început să-și facă drum din ridicarea straturilor de pământ. 
Observând însă Dumnezeu intenţia lor, a oprit pe loc creşterea 
munţilor. 

Biblia ne istoriseşte că Dumnezeu, voind să-i pedepsească 
pe oameni pentru păcatele lor, a revărsat asupra lumii ape şi ploi 
necontenite. Din acest potop numai Noe cel bun a scăpai, fiind 
avertizat să-şi facă o barcă. Poporul român, adânc religios şi 
cunoscător al Bibliei, a tras de aici concluzii pentru compunerea 
unei frumoase legende, care ne spune că munții s-au format în 
locurile unde pământul era mai consistent şi nu putea fi distrus 
de apă, iar văile s-au săpat în părțile mai slabe ale solului. 

Această explicaţie populară, care căuta în consecinţele 
potopului transformarea suprafeţei pământului, are efectul unei 
concepții ştiinţifice, deşi originea ei se pierde în profunzimea 
timpurilor trecute. Ideile din legendele românești se apropie deci 
foarte mult de ipotezele preconizate de geologi în legătură cu 
transgresiunea mărilor cambriene şi cu perioadele de emersiuni. 

O altă poveste care se aude prin Bucovina atribuie ridicarea 
munților unei minuni divine pentru a-l salva pe Hristos de 
prigoana evreilor. Este una dintre cele mai neverosimile fantezii, 
asupra originii căreia ne îndoim că ar fi produsul exclusiv al 
imaginei populare. Totuşi o înregistrăm ca document folcloristic. 
După această istorisire, în timpul când jidanii îl urmăreau pe 
Hristos ca să-l prindă şi aruncau după el cu pietre, Dumnezeu 
a dispus să le fie drumul barat cu munți ca să-i împiedice, iar 
pietrele să se transforme în ouă colorate. De atunci au rămas 
munții pe pământ și tot de atunci s-a păstrat obiceiul ca la Paştile 
creştineşti să mănânce românii ouă încondeiate sau vopsite cu 
roşu, galben ori albastru. De aici au fost inspirate, după credința 
unora, şi culorile naţionale ale poporului român. 

Diferitele legende ne arată că Dumnezeu a făcut coaja 
pământului din lut, iar Biblia ne învață că — după aceea prin 
binecuvântarea divină solul a primit putere de fecunditate. 
Văzând însă Diavolul că opera lui Dumnezeu se împodobea 
cu verdeață şi cu vegetaţie bogată, din ură şi din invidie a 
vrut să zădămicească dezvoltarea naturii. S-a gândit atunci 

să transforme pământul în piatră seacă. În consecinţă a scos 
nisip şi l-a semănat pe suprafaţa solului, crezând că din el vor 
răsări bolovani de stâncă. Dar Dumnezeu văzuse intenţiunile 
Diavolului şi îi luase nisipului puterea de fertilitate. De acea 
spune poporul că nisipul este sămânţa de piatră a Diavolului. 

Lutul din care făcuse Dumnezeu pământul avea culoarea 
neagră. De aici credința populară că primii oameni ai lumii, 
creați din pământ, tot negri erau. Numai de la Cain încoace 
şi-au schimbat culoarea oamenii din această seminţie. Cain, 
după ce îl omorâse pe fratele său Avel, îngălbenise de groaza 
păcatului săvârşit. In legătură cu această credință şi azi se mai 
aud expresii în popor că „a îngălbenit de.groază“. 

După alte legende din Ardeal şi de aiurea, pământul înainte 
de a deveni negru fusese străveziu ca apa curată. Tot ce cuprindea 
miezul său se putea vedea cu ochiul. De aceea Cain, când îşi 
ucise fratele, l-a îngropat şi l-a acoperit cu frunze şi crengi ca să 
nu poată fi văzut cadavrul. Dar şi frunzele, produse de pământ, 
tot transparente erau. Atunci Dumnezeu prefăcu pământul în 
negru, ca să acopere urmele primului omor. 


XI.Concepţii despre viaţa şi 
funcţionarea pământului 


Poporul nostru crede că pământul este viu şi trăieşte, 
că el simte și munceşte ca orice ființă care are viaţă. — 
Originalitatea acestor credinţe și mituri. 


În concepția mitologică a poporului român, pământul îşi 
are viaţa sa proprie, ca orice altă ființă cu toate manifestările şi 
consecinţele unei astfel de existenţe animate. Credinţa aceasta 
a moșştenit-o din antichitate, iar tradiţia ei este atât de veche 
pe aceste meleaguri încât originea ei trebuie căutată în religia 
păgână a popoarelor care locuiseră aici înaintea cuceririi Daciei 
de către romani. 

Ideea aceasta o putem întâlni aproape în toate miturile 
clasice, dar mai ales în doctrinele religioase ale popoarelor 
indoeuropene, care personificau pământul, ridicându-l la rangul 
unei dumnezeiri şi instituindu-i un cult deosebit ca unui zeu 
preferat. 

Mitologia noastră nu este decât o formă modernă a 
credințelor populare străbune. Ea şi-a păstrat structura ideologică 
de-a lungul timpului, dezvoltându-se pe temeiurile păgânismelor 
străvechi. Dacă o comparăm cu miturile altor vremi sau ale 
altor ţări, găsim în credinţele populare româneşti un cult al 
pământului, exprimat şi ritualizat în forme specifice şi mai 
empirice, care îi dau o caracterizare cu totul originală. 

În majoritatea mitologiilor străine aflăm ideea divinității 
pământului sau practizarea acestui cult al „mamei terestre“, dar 

puţine sunt acelea care conțin elemente despre viaţa şi felul cum 
funcţionează pământul. În acest domeniu credințele poporului 
român aduc contribuţii şi lămuriri originale, care dovedesc 
încă o dată ingeniozitatea și forța spiritului său de imaginaţie. 

După legendele româneşti, pe vremea când Dumnezeu, 
terminându-și zidirea lumii, a orânduit tuturor creaţiilor sale 
îndatoririle şi normele de viață, îi spuse pământului că obligaţia 
lui va fi să hrănească toate vietăţile ce trăiesc pe el. Auzind 
pământul rolul care i s-a atribuit, se cutremură de groaza, iar 
pe faţa lui netedă se iviră erupții şi încreţituri de spaimă în 
forma munților şi dealurilor. De atunci şi-a schimbat pământul 
fi-zionomia. Dumnezeu văzând această atitudine recalcitrantă, îl 
întrebă din ce cauză nu-i convenea să dea hrană tuturor. Pământul 
răspunse că nu obiecționează nimic referitor la hrănirea vietăților, 
numai în ceea ce privea întreţinerea oamenilor nu înţelegea să ia 
vreun angajament, deoarece aceştia fiind puşi din voinţă divină 
să stăpânească peste toate creaţiile lumii, nu se vor îngriji de el 
dacă vor vedea că primesc toate roadele sale fără nici o trudă. 
Atunci, judecând Dumnezeu că pământul avea dreptate, l-a 
consolat şi i-a încuviințat ca să nu-l hrănească pe om dacă acesta 
nu-l va munci şi nu-l va îngriji. Ca să-i ușureze însă omului 
această sarcină, a mai orânduit Dumnezeu ca el să nu-și tragă 
din pământ decât surplusul de care are nevoie, deoarece hrana 
principală o va scoate-o din carnea animalelor. 

După o altă versiune, când văzu Dumnezeu refuzul 
pământului de a-l hrăni pe om, îl mângâie și îl încurajă să rabde, 
fiindcă va veni vremea când se va îngrășa el din acest om pe 
care este îndatorat să-l întrețină acum. 

Din subiectul acestor legende se poate deduce că poporul 
îi atribuie pământului însușiri de viaţă şi de simțţiri. EI trăieşte, 
având inimă şi sânge. Conform acestor imaginaţii, centrul 
său ar ţine loc de inimă, iar apele curgătoare ar fi ca un sânge 
dătător de viață ce străbate trupul ființei sale. Pământul are 

deci existență proprie. El munceşte şi produce. Sunt extrem de 
variate credinţele populare cu privire la activitatea pe care o 
desfăşoară pământul. În general, ori de câte ori vede undeva vreo 
lipsă provocată de consumaţie sau de dispoziţie, se grăbeşte să 
completeze golurile ivite. Dar în planul lui de muncă în fiecare an 
este prevăzut să producă bogății şi materii noi, pe care lumea nu 
le poate şti decât prin revelaţia fenomenelor atmosferice. Astfel 
se crede că în anul când pământul produce aur, soarele îl arde 
cu o incandescenţă persistentă şi pătrunzătoare, iar când clima 
anului este medie, atunci pământul lucrează argint. Aproape 
pentru toate produsele importante ale pământului, care figurează 
în cercul de noțiuni ale poporului, s-au dat astfel de explicații. 

Ca orice fiinţă ce munceşte, şi pământul are drept la odihnă. 
Ora lui de repaus este amiazul, când nimeni nu are voie să se 
atingă de el, să-l sape, să-l frământe sau să-i culeagă roadele. 

Ideea aceasta este admisă în mod general. Sunt însă regiuni 
unde în ti:npul de odihnă al pământului intră şi momentele 
răsăritului şi apunerii soarelui. 

În afară de aceste repausuri zilnice, oamenii sunt datori să-i 
dea pământului şi posibilităţi de odihnă anuală sau sezonieră, 
mai ales după o serie de ani îmbelşugaţi, căci în caz de refuz 
îşi ia pământul singur această odihnă, dar atunci îi pedepseşte 
pe oameni cu secetă sau cu lipsă de producţie. 

Prevalând în viața poporului român caracterul agricol al 
muncii sale, desigur că putem găsi un teren fecund în credinţele 
şi obiceiurile sale referitoare la pământ. Ă 


XII.Cultul pământului în mitologia românească 


Pământul a fost întotdeauna considerat ca o fiinţă divină 
atât de mitologia popoarelor antice, cât şi de cea românească. 
Popoarele vechi îl venerau ca pe un zeu, aducându-i chiar jertfe 
sub diferite forme. Ideea divinității sale era aproape universală, 
numai numirea sa varia după diversele religii păgâne care îl 
aşezau de multe ori ca importanță alături de Dumnezeul ceresc. 
Era o concepție răspândită că pământul, fiind mama oamenilor pe 
care îi hrăneşte, are un rol de consoartă pe lângă Tatăl ceresc, iar 
din iubirea lor rezultă prosperitatea lumii. Îmbrățişările amoroase 
între cer şi pământ se produc prin ploile care dau fertilitate 
solului, astfel încât din grija Tatălui de sus şi al Mamei terestre 
se pot bucura oamenii de toate bunătăţile şi darurile vieţii. 

Acest cult a fost preconizat de Zoroastru, care în doctrina 
sa religioasă a acordat o importanţă deosebită principiului de 
legătură conjugală între Ahura Mazda, Dumnezeul din cer, 
şi între Spenta-Armaiti, personificarea divină a pământului. 
Dacii s-au inspirat din această credinţă iraniană, care şi azi mai 
dăinuieşte la poporul persan ca reminiscență de imn cosmogonic 
cunoscut din timpuri imemoriale. 

Cultul pământului s-a înrădăcinat foarte iute în datinele 
popoarelor autohtone din regiunile carpato-danubiene, fiindcă 
prin munca şi traiul lor erau strâns legate de pământ, de la care 
trăgeau toate foloasele şi bogăţiile. Majoritatea acestor popoare 
ocupându-se cu agricultura, este explicabil că toate aspectele 
vieții lor le vedeau şi le: cântăreau prin dărnicia solului. De 
aceea se închinau cu evlavie, poate interesată, pământului, 

rugându-l ca Dumnezeul celest să-l fecundeze pentru fericirea 
şi bunăstarea oamenilor. 

După ocuparea Daciei de legiunile romane, cultul 
pământului a fost practicat pe o scară mai întinsă, dobândind 
o însemnătate şi mai mare. „Alma Tellus“ sau „Terra Mater“ 
a romanilor era divinizată alături de Jupiter şi adorată cu 
toate onorurile ce i se cuveneau. În imperiul român se găseau 
pretutindeni sanctuare ridicate în cinstea „Mamei terestre“, 
îndeosebi în provincii, unde caracterul agrar al populațiilor 
implica nevoia de a câştiga bunăvoința solului producător. 
Dintre toate provinciile cucerite de romani, în Dacia era mai 
popularizat cultul pământuri. Legionarii şi coloniştii lui Traian 
au adus cu ei şi formele romane ale acestui cult, pe care le-au 
localizat şi adaptat în straturile credințelor indigene. Pe această 
structură daco-romană s-au perpetuat în viaţa poporului român 
obiceiurile de a se închina pământului şi de a-l cinsti. 

Şi astăzi vedem în bisericile de la ţară cum se roagă lumea, 
făcând mătănii, plecându-şi picioarele, mâinile şi capul pe 
pământ. În cimitire pretutindeni găsim inscripţii pe crucile 
morţilor ca „să le fie țărâna uşoară“. Acestea nu sunt decât 
urmele şi formele rituale ale vechiului cult. Pământul este sfânt 
în credința poporului. Din pământ suntem făcuţi şi noi, iar 
tot în sânul lui ne vom duce pentru odihna eternă. În pământ 
zac moşii şi strămoşii noştri. El ne ţine pe coaja lui, el ne dă 
hrană şi apă. Fără bunătăţile lui n-am putea trăi. Iată de ce este 
considerat pământul în miturile româneşti ca „mama noastră“, 
iar oamenii ca nişte copii rezultați din legătura pământului cu 
Dumnezeul ceresc. De aceea suntem datori să-l cinstim. De aici 
o serie de oprelişti şi de obligaţii față de el. Poporul le respectă, 
fiindcă de la pământ îşi trage tot binele prin munca sa agricolă. 
Astfel, după credința populară, nu-i voie să scuipi sau să dai cu 
piciorul în pământ, nici să-l înjuri, în schimb eşti îndatorat să-l 


MITOLOGIA ROMÂNĂ 81 


munceşti, dar să nu-l chinuieşti, cum face de exemplu olarul, 
care din cauza aceasta îşi va primi pedeapsa la judecata din urmă. 

Nenumărate datini şi proverbe şi-a făcut poporul din 
principiile acestui crez, care sunt păstrate cu mai multă rigoare 
decât orice lege scrisă. S-ar putea scoate multe forme frumoase 
şi interesante din compoziţia actuală a acestui cult terestru la 
poporul român. 

Ca o exteriorizare a venerării pământului şi azi mai găsim 
ritualuri de jertfă îndeplinite de popor la anumite ocazii, mai 
ales atunci când îl răneşte sau îl loveşte fără intenţiune rea, dar 
nevoit de efectuarea unor lucrări. Aceasta dovedește credința 
populară în sensibilitatea pământului. Astfel de sacrificii se aduc 
de exemplu la edificarea unor case, când se. sapă fundamentul şi 
se taie pământul. La sate se îngroapă în temelia casei un cap de 
cocoș, el fiind considerat ca o pasăre sfântă. Ţăranii mai bogaţi 
jertfesc însă un cap de berbec pe care îl aşează la fundamentul 
casei. În oraşe și azi se mai obișnuiește zidirea unui pumn de 
bani la temelia caselor noi, care simbolizează aceeaşi idee de 
sacrificiu ce se aduce pământului pentru răscumpărarea durerii 
cauzate prin fixarea unui edificiu în coasta sa. Cine face astfel 
de jertfe pote fi sigur că pământul îi va suporta casa şi va avea 
grijă de ea să nu se surpe. 

La zidirea bisericilor, care, prin rostul lor de durabilitate, 
trebuiau să fie mai solide, se dădeau în unele părți jertfe simbolice 
de o valoare mai mare. În Oltenia, de exemplu, la construirea 
unor biserici se îngropau la temelii măsurile umbrelor de om, 
luate cu o trestie, dar omul care rămăsese fără umbră, era sortit 
să moară în termen de 40 zile. 

În aceeaşi ordine de idei putem aminti legenda poetizată a 
meşterului Manole care şi-a îngropat soţia de vie între zidurile 
mânăstirii de Argeş, ca pământul să-i asigure trăinicia operei 
sale arhitectonice. 

Datinele de a face jertfe pământului le aflăm aproape la 
toate popoarele, chiar şi la cele mai civilizate, unde ele persistă 
şi azi sub forme mai moderne şi simbolice. 

În trecut, majoritatea sacrificiilor erau vieţi omeneşti ale 
căror trupuri erau zidite la temeliile cetăților şi ale edificiilor. În 
istoria biblică aflăm unele exemple de acest fel, cum era cazul 
construirii lerihonului. În diverse locuri săpăturile şi dărâmarea 
zidurilor vechi au scos la suprafață schelete de oameîi jertfiți 
pământului. În toate părţile lumii au ieşit la iveală astfel de urme 
care datau din diferite timpuri până în epoca modernă, numai pe 
teritoriul românesc nu s-au găsit probele unor practici similare. 
Uzul îngropării umbrelor, care a succedat la popoarele străine 
jertfelor umane, a fost importat în regiunile locuite de români 
probabil de arhitecţii veniți din alte părţi ea să construiască 
bisericile şi mânăstirile noastre. 


XIII. Sfârșitul lumii 


Răutatea oamenilor pregăteşte prăbuşirea mondială. 
— Semnele prevestitoare ale cataclismului. — Potopul. — 
Legende despre corabia lui Noe. 


În capitolele precedente am văzut cum s-a născut pământul 
şi viaţa pe care o are. Ca o consecinţă a acestor credinţe, în 
închipuirea poporului s-au produs idei şi despre moartea 
pământului, care nu poate fi considerată ca altceva decât sfârşitul 
lumii. 

Va veni vremea când'Dumnezeu va hotări să-şi nimicească 
opera sa, pentru că lumea avansează în ritm accelerat pe calea 
unei răutăți progresive. Cataclismul final are să fie îngrozitor. 
Din pricina păcatelor omeneşti va suferi şi pământul pedeapsa 
distrugerii, fiindcă pe scoarța lui s-au petrecut toate faptele rele. 
Odată a scăpat de pierire, când Dumnezeu trimisese potopul 
peste oameni, fiindcă pedeapsa diluvială nu a fost aplicată decât 
vietăţilor şi nu a atins pământul în fiinţa sa organică. Dar potopul 
a fost un avertisment divin pentru toate creaţiile lumești, ca să 
aibă grijă de a se subordona poruncilor lui Dumnezeu. 

La poporul român credinţa în sfârşitul lumii este de origine 
biblică. De aceea modalităţile imaginare care arată cum se 
produce actul final al distragerii se încadrează şi se întemeiază 
pe învăţăturile bisericeşti. 

Informaţii scoase din scrieri apocaliptice, precum şi o 
mulţime de tradiţii străbune, constituiau sursa de inspiraţie a 

poporului nostru la compunerea ingenioaselor ipoteze despre 
felul cum va lua lumea sfârşit. 

Acest sfârşit trebuia să se producă mai demult, povesteau 
bătrânii satelor, căci prea s-a dedat lumea la păcate şi nu mai 
ținea posturile, dar Maica Domnului îl mai roagă pe Dumnezeu 
să nu-i pedepsească încă pe oameni, căci din cauza lor ar suferi 
atunci şi copiii cu suflete nevinovate. După alte credințe aceste 
rugăciuni le fac îngerii păzitori ai oamenilor sau uneori chiar 
Sfântul Petru. Oricum ar fi, însă, ceasul cel din urmă va suna 
odată. EI va fi mai apropiat sau mai îndepărtat după cum va fi 
conduita morală a oamenilor. 

Diavolul, care de la început pândea şi se străduia să distrugă 
opera lui Dumnezeu, mereu caută să inspire fapte rele şi astfel 
să-şi pregătească răzbunarea. Prin sfârşirea lumii Diavolul 
speră să pună stăpânire pe creaţia divină şi de aceea îi grăbeşte 
nimicirea. 

Din seria bogată şi variată a acestor credinţe populare a 
ajuns imaginaţia colectivităţii să formuleze ideea împărăției 
lui Anticrist, care este identic cu Diavolul. Dar tot Dumnezeu 
va avea grijă, din nemărginita sa îndurare, să scurteze zilele 
acestei domnii. 

Din tot complexul de credinţe strămoşeşti și de povestiri 
care și azi mai trăiesc în gura poporului român, vom grupa 
într-un cadru sintetic unele exemple de ciudată şi inventivă 
înfăţişare a diverselor fenomene şi întâmplări care vor preceda 
şi vor desăvârşi procesul finalității cosmice. Majoritatea acestor 
credinţe sunt de factură originală, fiindcă în afară de unele 
idei generale sau biblice, ele sunt produsele pure ale fanteziei 
poporului şi se concordă ca o concluzie logică cu toata filatura de 
creații şi imaginaţii inspirate din felul său de viaţă şi de gândire. 

Poporul crede că sfârşitul lumii nu se va produce deodată, pe 
neaşteptate, ci va fi prevestit de diferite evenimente cosmice, între 
care cutremurilor de pământ li se dă cea mai mare importanţă. 

Seria semnelor revelate de Dumnezeu a început cu potopul 
şi a continuat cu diversele fenomene geologice şi atmosferice, 
la care se mai adăugară şi mulțimea pedepselor, cum erau 
războaiele, boalele şi alte suferinţi. Toate acestea nu erau decât 
avertismente divine, care pregăteau în sufletul şi conştiinţa 
oamenilor ideea ispăşirii păcatelor care se va produce în clipele 
marilor socoteli eterne. 

În miturile româneşti găsim numeroase interpretări de 
semne prevestitoare, fiindcă poporul vedea în orice fenomen 
sau eveniment supranatural o mustrare a lui Dumnezeu și o 
arătare a sfârşitului apropiat. Vom reţine aici numai unele, care 
prin concepția lor pot fi puse alături de preconizările mitologiei 
universale. 

Primele timpuri ale omenirii, cunoscute în literatura 
mitologică sub denumirea epocii de aur, erau cu totul altfel 
decât cele de la potop încoace. În vremea aceea fericirea şi 
bunăstarea sălășluiau pe tot pământul. Oamenii aveau de toate 
şi nu erau așa de trudiţi ca cei de azi. Trăiau în desfătare şi fără 
griji, iar sub copleşirea atâtor bunătăţi l-au uitat pe Dumezeu şi 
poruncile lui. Lumea s-a înrăutățit şi s-a dedat la păcate fără nici 
o ruşinare, încât Dumnezeu s-a gândit să prăpădească lumea. 
Potopul pe care l-a trimis asupra făpturilor sale a fost cel dintâi 
şi cel mai groaznic avertisment. 

După credinţa românească primii oameni erau Uriaşii, deci 
din pricina lor şi a vieţii lor pline de păcate puse Dumnezeu 
capăt celei dintâi lumi prin înecare. 

Despre felul cum s-a produs potopul mitologia româna 
are o numeroasă colecţie de legende. Toate se bazează pe 
ideea uneltirilor şi intervenţiei Diavolului ca să zădărnicească 
mântuirea lui Noe sau ca să-şi asigure şi pentru el un loc de 
scăpare în corabie. 

Modelul după care şi-a făcut Noe corabia i l-a sugerat 
Dumnezeu. O legendă din regiunea Constanţei ne informează 

că Dumnezeu cu prilejul arătării sale, când îl prevenea pe Noe 
de potop, îi spuse ca să taie o pasăre şi să-i examineze sistemul 
oaselor din jurul pieptului, servindu-se ca model la construirea 
corăbiei sale de acest schelet. 

În Bucovina se crede că locul arătării lui Dumnezeu era în 
mijlocul unei păduri, unde se găseau lemnele din care îşi făcu 
Noe corabia şi unde putea să lucreze neobservat şi nestingherit 
de nimeni. Viziunea aceasta s-ar fi petrecut în vis. 

Despre uneltirile Diavolului se cunosc mai multe variante. 
Tema este că Diavolul, pentru a descoperi locul ascuns, unde 
îşi alcătuia Noe corabia, se folosi de slăbiciunea femeii şi o 
convinse pe soția lui Noe ca să-i dezvăluie acest secret. Diavolul 
avea intenţia să-i spargă corabia, care era aproape gata, ca astfel 
să nu izbutească Dumnezeu să-şi salveze nici o sămânță din 
creaturile sale. Nevasta lui Noe nu ştia însă nimic din ceea ce 
făcea soțul ei, căci Dumnezeu îl sfătuise pe Noe să nu spună 
nimănui nimic. Atunci Diavolul aduse în casa lui Noe un butoi 
de vin fermecat şi puse la cale pe soţia lui ca să-l îmbete şi 
astfel să-i afle secretul. Iată cum ajunse Diavolul, din cauza 
trădării femeii, să cunoască locul de construcţie şi să poată 
distruge corabia. 

După alte versiuni chiar Dumnezeu i-ar fi spart lemnele 
corăbiei, ca să-l înspăimânte pe Noe pentru greşeala de a se fi 
îmbătat şi de a fi destăinuit secretul. 

„__ Oricare ar fi explicaţia, temele concordă asupra ideii de 
distrugere şi asupra sprijinului dat de Dumnezeu ca Noe să-şi 
poată reface corabia, ca prin minune, prin o singură lovitură. 

Nereușind Diavolul înainte de potop, a persistat în planurile 
sale chiar şi în timpul inundărilor, căutând diversele mijloace, 
fie direct, fie cu ajutorul şoarecelui sau al altor animale, ca să 
roadă fundul corabiei şi să o înece. Dar Noe observă la timp 
găurile făcute de Diavol şi le astupă. După unele credinţe aceste 
găuri au fost astupate de coada şopârlei, iar pentru această faptă 

Dumnezeu o binecuvântă ca să nu-i curgă sângele când o calcă 
cineva. După alte credinţe serviciul acesta l-a făcut năpârca, a 
cărei coadă a și rămas în gaura corabiei. 

Un subiect de legendă cunoscut aproape în toate provinciile 
țării este cum a scăpat Diavolul de potop prin înţelegerea secretă 
ce o avuse cu soţia lui Noe. Aceasta, în momentul revărsării 
apelor întârzia dinadins să se urce în corabie, căci aşa-i fusese 
vorba cu Diavolul, iar Noe alarmat şi enervat îi strigă: „Hai, 
drace, vino mai repede“. Diavolul intră atunci alături de femeie 
în corabie, fiindcă îl invitase Noe, şi astfel scăpă de pierire spre 
nenorocul lumii. 

Câteva din aceste idei se găsesc şi în legendele altor popoare, 
dar majoritatea lor sunt cunoscute numai de români. 

De la potop încoace felul avertismentelor divine despre 
apropierea sfârşitului lumii au variat şi s-au succedat sub 
forme diferite, dintre care cele mai sugestive erau fenomenele 
atmosferice sau astronomice, îndeosebi cutremurele de pământ. 


XIV.Cutremurele de pământ 


Cauzele zguduirilor terestre. — Consecinţele rele şi 
astronomice și atmosferice care prevestesc sfârșitul lumii. — 
Eclipsele și cometele. 


Cauzele cutremurelor de pământ sunt multiple. Ele stau în 
legătură logică cu toată concepția poporului despre pământ. Când 
se clatină din orice motiv stâlpii sau celelalte proptele ale coajei 
terestre, se produce o cutremurare. Deci, cauzele principale ale 
acestor cutremure rezultă din lipsa de soliditate sau de rezistență 
a suporturilor cosmice. Astfel în ipoteza sprijinirii pământului pe 
spatele sau cozile peştilor uriaşi din apa subterană, cutremurul 
se va simţi ori de câte ori se vor mișca sau vor da din coadă 
aceşti pești. Același fenomen de scuturare se va observa din 
cauza neastâmpărului oricăror animale sau ființe imaginare 
care susțin scoarța pământului. 

Am mai văzut că după alte credinţe, lumea noastră stă pe 
stâlpi ori pe furci. În consecinţă, când aceste temelii mondiale 
sunt roase de diavoli sau de Iuda, pământul se mişcă din loc. 
Tot astfel se scutură şi în momentele când Diavolul, pe spatele 
căruia zace coaja lui, se întoarce să se culce pe partea cealaltă. 

În afară de aceste cauze de ordin static și arhitectonic, 
pământul se mai poate zgudui şi din voinţa lui Dumnezeu, când 
acesta îl priveşte mustrător, căci toate păcatele oamenilor pe 
suprafața lui se petrec. Dumnezeu însă nu se uită decât cu coada 

“ochiului, căci dacă l-ar privi direct, s-ar prăbuşi pământul şi ar 

provoca sfârşitul lumii. Această privire fatală se va întâmpla 
numai dacă oamenii nu se vor cuminţi şi nu se vor pocăi. 

Pământul fiind o ființă vie, poate să se cutremure ca orice 
om. Se poate îngrozi şi el de răutățile omeneşti pe care încearcă 
să le scuture din spatele său ca pe nişte lucruri ce-l apasă. 
Sau poate să se cutremure de oboseală, ca orice muncitor, în 
sezoanele când produce roade prea multe şi se istoveşte. 

Consecințele rele ale cutremurelor se manifestează în 
credinţa poporului sub diverse forme. În general ele sunt semnele 
prevestitoare de nenorociri cum ar fi războaiele, marile vărsări 
de sânge, bolile contagioase, foametea, seceta, etc. Ele nu sunt 
decât arătările divine din care oamenii să tragă concluzii.că 
vor ajunge în faţa alternativelor de pocăire sau de ispăşire prin 
nimicirea lumii. Cutremurele de pământ ar fi, deci, un fel de 
preludiu al durerilor ce vor veni. 

„__ Poporul mai dă şi interpretări bune acestor cutremure, 
dacă ele s-ar produce noaptea, căci atunci ar prezice recolte 
îmbelşugate. Tot astfel dacă s-ar cutremura pământul şi după 
dejun, când lumea e sătulă. În restul zilei cutremurele sunt 
semnele rele ale foametei şi sărăciei. 

Oamenii n-au decât să respecte posturile şi să se poarte 
bine, căci duşmanii subterani n-ar mai îndrăzni atunci să roadă 
proptelile pământului şi nici Dumnezeu n-ar mai avea motive 
să privească supărat. Dacă însă oamenii vor persista pe calea 
păcatelor, sfârşitul lumii va fi inevitabil. 

Prăbuşirea munților, cauzată de puternice cutremure, va 
declanşa cataclismul şi atunci pământul va deveni iarăşi neted 
la suprafaţă cum era la începutul creaţiei sale. Acest eveniment 
cosmic va fi cel mai plastic şi decisiv semn al voinţii lui 
Dumnezeu de a prăpădi lumea. Prăbuşirea munților va constitui 
primul act din etapele ceasului final. | 

Pe lângă revărsarea apelor şi zguduirile pământului cu toate 
consecinţele lor, poporul mai credea în existenţa altor semne 

prevestitoare de sfârşit, cum ar fi unele fenomene astronomice 
sau atmosferice. 

Eclipsele sunt considerate de popor ca nişte întunecimi 
anticipate prin care Dumnezeu le atrage atenţia oamenilor că se 
va apropia sfârşitul lumii dacă nu-şi vor schimba conduita şi nu 
se vor supune legilor morale revelate de el. În unele regiuni se 
mai credea că soarele fiind ochiul lui Dumnezeu, când acesta 
se întunecă, înseamnă că Tatăl ceresc îşi întoarce privirea-i 
ocrotitoare de la cei de pe pământ, îngrozindu-se de mulțimea 
păcatelor pe care le vede. Se spunea în general că sfârşitul lumii 
va avea ca prim aspect o eclipsă totală a soarelui, când vârcolacii 
îl vor mânca şi vor cauza întunecimea finală. 

Cometele sau stelele cu coadă, cum le numeşte poporul, 
aveau şi ele semnificația prevestirii în credinţele lui. Când se ivea 
o cometă pe cer, aceasta se întâmpla însă foarte rar, oamenii de 
la ţară îşi aduceau aminte de cuvintele bătrânilor că apariţia ci 
era semnul de sfârşit al lumii. Atunci se înspăimântară cu toţii şi 
îşi trăiră zilele în post şi rugăciuni, aşteptând ceasul judecății din 
urmă. Dumnezeu văzând această pocăire, se îndură şi îi iartă pe 
oameni, amânând executarea hotărârii sale de a pedepsi lumea. 

În unele părți se spunea că și curcubeul ar fi un semn 
divin, el însă îşi avea mai mult sensul biblic decât acela atribuit 
celorlalte fenomene prevestitoare de rău. 


XV.Cum se va produce distrugerea lumii 


Sursele mitologice de inspiraţie apocaliptică. — Etapele 
cataclismelor. — Mistuirea prin foc. — Bătălia finală. — 
Prăbușirea stâlpilor cosmici. — Naşterea altei lumi. * 


După ce Dumnezeu va vedea că avertismentele sale vor fi 
zadamice, iar oamenii nu se vor pocăi, îşi va împlini voința de 
a pune capăt acestei lumi pline de păcate. - 

Sfârşitul tragic se va produce în diferite chipuri. Imaginaţia 
poporului a fost foarte fecundă în aceasţă privință, mai ales că 
ea era alimentată de bogata literatură apocaliptică. Cele mai 
răspândite credinţe aminteau ca mijloace de distrugere focul, 
apa sau prăbuşirea stâlpilor care susțin pământul. Totuşi, înainte 
de actul final, procesul nimicirii va trece prin etapele unei agonii 
mondiale. 

Sfârşitul lumii îl pregăteşte în secret Diavolul, îndemnându-i 
pe oameni la fapte rele. Dumnezeu însă, din nețărmurita sa 
îndurare, nu va prăpădi lumea până când nu-şi va trimite sfinţii 
pe pământ să lupte împotriva Diavolului, căci în bună parte 
acesta este vinovat şi responsabil de marea decadență morală 
a oamenilor. Dintre sfinţi nu vor coborî decât aceia care se 
ridicaseră în cer cu trup viu, deci fără moarte. Astfel Enoh, Ilie şi 
Ioan se vor întoarce atunci pe pământ şi vor destăinui uneltirile 
Diavolului, care însă îi va omori tăindu-le capul. Moartea acestor 
sfinți va însemna declanşarea sfârşitului, fiindcă din sângele lor 
se va naşte focul ce va mistui lumea. 


92 . Aurel Cosma jr. 


După ce-şi vor lua moartea şi aceşti trei sfinți înălțați de 
vii în sânul împărăției cereşti, Dumnezea va îndruma îngerii ca 
să inițieze etapele cataclismelor. Mai întâi se vor mişca apele 
în valuri îngrozitoare, iar animalele marine vor ieşi pe maluri 
şi vor da alarmă prin urletele lor înfricoşătoare, apoi se vor 
aprinde mările şi vor arde în clocotiri de văpaie, încât se vor 
topi țărmurile, iar pe urmă se vor umplea de sânge toate apele 
şi pământul. Se vor produce după aceca nişte cutremure atât de 
puternice, cum nu se pomeniră de când e lumea, şi vor clătina 
munții din temelie, iar prăbuşirea lor şi sfărâmarea stâncilor vor 
provoca moartea oamenilor şi vietăților de pe pământ. Soarele 
se va întuneca, luna va sângera, iar stelele vor cădea. Cerul şi 
pământul se vor aprinde, vor arde toate spurcăciunile lumii, 
iar pământul va deveni neted şi curat, ca să poată cobori pe el 
Dumnezeu, care l-a creat. 

În aceste credinţe găsim numeroase concepţii apocaliptice, 
care au dat naştere unor serii de fantezii, bogate în amănunte 
înspăimântătoare, dar având aproape toate ca idee finală numai 
distrugerea suprafeţei solului, care adăpostea răutatea şi păcatele, 
iar nu nimicirea totala a pământului propriu zis. Din această 
idee a cruţării materiei pământeşti şi-a făcut poporul închipuirea 
că după sfârşitul lumii noastre Dumnezeu va crea o altă lume 
şi o nouă omenire. 

Credinţele despre etapele unei agonii mondiale au avut sursă 
de inspiraţie în diferitele produse ale literaturii apocaliptice, 
care s-au răspândit mai cu seamă pe vremea bogomilismului. 
Adevăratele şi străvechile credinţe însă nu pomenesc despre 
aceste faze prin care va trece procesul distrugerii, ci susțin că 
momentul sfârşitului va veni deodată, când va hotărî Dumnezeu, 
iar cataclismul final se va întâmpla prin arderea feței pământului. 

În Bucovina, de exemplu, poporul credea că Dumnezeu va 
trimite o ploaie de foc ca să topească pământul şi să-l curețe de 
toate spurcăciunile care se află pe el. Se mai preciza că văpaia 

mistuirii va pătrunde până la o adâncime de 9 stânjeni. Despre 
durata arderii sunt multe variante. Cea mai interesantă este că 
Dumnezeu nu va opri focul decât atunci când pământul îi va 
spune că s-a purificat deja. Totuşi, flăcările nu se vor stinge 
numai dacă pământul într-adevăr devine atât de curat ca Hristos. 
După alte credinţe, odată cu suprafața pământului vor arde nu 
numai oamenii vii, dar şi trupurile celor morţi şi îngropaţi în 
pământ. Cele 12 vânturi ale văzduhului vor strânge cenuşa şi o 
vor sufla-o pe valea lui Safat, unde, pe această movilă formată 
din .scrumul morţilor, se va face judecata din urmă. 

În alte regiuni se spunea că pământul va arde până va deveni 
iarăşi neted ca la începutul creaţiei sale. 

La o săptămână după distrugerea lumii se va face judecata 
din urmă. Dumnezeu va cobori atunci la Ierusalim împreună 
cu Sf. Petru şi Maica Domnului, iar judecarea sufletelor are să 
o facă în valea lui Safat. 

În nordul României, mai ales în părţile Moldovei și 
Bucovinei, unele credinţe populare susțineau că înaintea ploii 
de foc se va produce o bătălie finală, împăratul Constantin va 
ieşi cu oastea lui şi îi va birui într-un război mondial pe toţi 
împărații şi regii lumii. Din aceste lupte foarte mulți oameni 
vor muri, iar puţinii supraviețuitori vor fi apoi mâncaţi de nişte 
păsări cu cioc de fier. 

Altă versiune spunea că la sfârşitul lumii va izbucni un 
război pe tot pământul. Se va ivi atunci un împărat necunoscut, 
care îi va distruge pe toți oamenii în afară de câţiva din jurul 
lui. Din acest grup de supraviețuitori se va forma şi se va naşte 
o lume nouă. Dacă s-ar întâmpla însă, că acest împărat nu s-ar 
mai ivi, atunci Dumnezeu va arde pământul, iar după curățirea 
lui îi va readuce pe Blajini ca să-l locuiască. 

Am văzut în partea unde expuneam credinţele poporului 
român despre suporturile cosmice că pământul e proptit pe 
spatele unor animale sau este sprijinit pe nişte stâlpi mondiali. 

Aceşti stâlpi ameninţă să se prăbușească, deoarece Diavolul 
roade mereu la temelia lor. Dacă oamenii nu ţin posturile şi nu 
ascultă de poruncile lui Dumnezeu, aceşti stâlpi se vor prăvăli, 
iar pământul se va îneca în marea nemărginită. 

Decadenţa morală a omenirii ar mai putea să-i determine 
pe îngerii păzitori de la marginea pământului să-şi abandoneze 
locul lor de strajă şi să-l lase pe Diavol ca să întoarcă platoul de 
pământ cu fundul în sus. Atunci suprafaţa scoarței pe care zace 
lumea noastră va ajunge dedesubt şi se va îneca, iar Blajinii se 
vor ridica deasupra şi vor începe o lume nouă. 

Prin orice mijloace s-ar produce distrugerea lumii, un lucru 
pare logic în judecata poporului, că nu se va nimici şi materia. 
Chiar dacă ar arde pământul, cenuşa lui va rămâne. Poate vor 
fi însă extirpaţi numai oamenii şi vietăţile. În orice caz, materia 
brută din care fusese făcut pământul se va conserva, fie în parte, 
fie chiar puţin alterată, şi ea va servi pentru noua creaţie a lui 
Dumnezeu, căci conform unei credinţe admisă în mod general 
de poporul român, după sfârşitul lumii actuale se va naşte o 
lume nouă. În Oltenia se preciza că această lume va fi formată 
din alţi oameni, la fel ca cei de azi, dar fără păcate şi fără nevoi 
de a se hrăni cu mâncare și băutura. În multe părți, îndeosebi în 
Bucovina, se crede că oamenii ce se vor naşte în lumea viitoare 
vor fi mici de tot, cât un deget al nostru. 

În ipoteza retroversării pământului, lumea de mâine se va 
compune după credinţele moldovene sau bucovinene din Blajinii 
cei drepţi şi evlavioşi, care, prin schimbarea feţei solului, vor 
ajunge iarăși la lumină. În aceleaşi regiuni însă se mai susținea 
că după ce oamenii lumii noastre vor fi înecaţi prin întoarcerea 
pământului, Hristos se va pogorî pe noua lui suprafaţă şi va crea 
doi oameni la fel cum procedase Tatăl ceresc când zidise pe 
Adam şi Eva. Din aceşti doi oameni ai lui Hristos se va naşte 
o altă lume, iar istoria va începe din nou. 

Unele credinţe inspirate din literatura apocaliptică susțineau 
succesiunea unei împărăţii a lui Anticrist, care, în concepţia 
poporului, nu era altceva decât Diavolul. Lumea se va sfârşi 
prin domnia lui Anticrist, dar ea nu va ţine mult, căci Dumnezeu 
îi va scăpa pe oameni de sub teroarea Diavolului, care de mult 
pândea acest moment de a pune stăpânire pe creaţia divină. 

Mai erau câteva credinţe izolate care preconizau ideea 
nimicirii totale şi definitive a lumii. La terminarea tragediei 
mondiale, Dumnezeu şi Diavolul îşi vor împărți între ei sufletele 
oamenilor, apoi se vor urca în Lună, pe care anume o creaseră 
după chipul şi asemănarea Pământului ca să le servească drept 
loc de retragere în urma distrugerii complete a lumii. 


[2. ORIGINEA OMENIRII] 


X VI.Mituri despre originea omenească 


Concepţia creaţiei divine a omului. — Oraţiile de la nunțile 
țărănești conțin credinţe tradiționale despre făurirea 
oamenilor. — Crearea lui Adam. — Cum a fost zidită Eva. 


Mituri privitoare la originea omenirii şi la viața 
protopărinților noştri se găsesc aproape la toate popoarele lumii, 
dar sub forme cu totul diferite de ideile care dădură naştere 
legendelor româneşti despre rasele primitive. 

- În mitologia străină întâlnim cele mai variate şi stranii teme, 
care preconizează naşterea oamenilor din diverse animale sau 
plante, mai cu seamă din arbori antropogenici ori din unele 
fructe. Sunt şi legende care susţin că cei dintâi oameni au fost 
descendenţii lui Dumnezeu sau chiar zei transformați în fiinţe 
pământeşti. 

Literaturile celorlalte popoare sunt foarte bogate în astfel 
de fantezii. Ele nu au însă aproape nimic comun cu concepțiile 
miturilor româneşti. De aceea nu ne vom ocupa de ele decât 
acolo unde vom găsi ceva asemănare sau legătură între produsele 
acestor literaturi şi între creaţiile poporului nostru. 

Legendele româneşti despre originea omenirii au avut două 
surse de inspirație. Una a fost Geneza Testamentului Vechi de 
unde porneau multe idei de mituri pe care poporul le înflorea cu 
produse imaginare, acolo unde vedea vreo lacună în expunerea 
biblică şi unde setea de a cunoaşte toate amănuntele creaţiei îl 
împingea pe calea fanteziei. Iar cealaltă sursă de inspiraţie a fost 
concepția mazdeistă, care stătea la baza numeroaselor mituri 


MITOLOGIA ROMÂNĂ 97 


despre facerea lumii, stabilindu-se prin aceste idei iraniene o 
legătură de construcţie spirituală şi de logică între legendele 
cosmogonice şi cele antropogenice. 

În povestirile româneşti, în colindele de Crăciun şi îndeosebi 
în diferitele oraţii ce se fac la nunțile ţărăneşti, din care putem 
trage concluzii de concepţii mitologice, sunt remarcabile 
influențele învățăturilor biblice. 

Ideea de bază este că Dumnezeu l-a făcut pe om din pământ. 
Imaginea poporului a completat această concepţie biblică şi 
a căutat să lămurească toate detaliile creației umane. Astfel, 
materia din care a fost modelat omul se compusese din părți 
luate şi adunate din toate regiunile pământului, ca după moarte 
el să fie reprimit de mama sa terestră cu mai multă bunăvoință 
în sânul trupului ei de unde ieşise. | 

În Oltenia se spunea că Adam şi Eva erau făcuţi de 
Dumnezeu din lut. După această legendă, primii oameni au 
fost deodată zidiți din pământ, apoi Dumnezeu le suflă în gură 
duh şi ei căpătară viață. Înainte de a le da vitalitate, Creatorul 
aşeză deoparte o sapă şi de altă parte un fus de tors lână, iar 
făpturilor sale când se deşteptară la viaţă, le spuse să aleagă. 
Omul luă sapa şi femeia puse mâna pe fus. Așa îşi închipuia 
poporul din unele regiuni oltene că s-a croit destinul sexelor, 
bărbatul să muncească şi să câştige cu sapa hrana gurii, iar 
femeia să toarcă firele pentru îmbrăcămintea omului. 

În afară de această legendă izolată, cele mai multe vorbesc 
de crearea sepatată a lui Adam și a Evei. În această privinţă 

“spuneam că oraţiile, sau aşa-numitele „iertări“, ce se rostesc cu 
ocazia căsătoriilor la sate, constituiesc surse de folclor pentru 
cunoaşterea credințelor rustice despre făurirea oamenilor. Înainte 
de a pleca la cununie, mirele şi mireasa îşi cer iertare de la 
părinţi pentru greşelile faţă de ei. Această iertare îşi are un 
ritual deosebit, care variază după provincii, dar totdeauna este 

precedat de o lungă oraţie recitată în versuri de o persoană 
anume încredințată. 

În prima parte a oraţiei se arată cum a făcut Dumnezeu pe 
Adam şi pe Eva, cum au păcătuit aceşti oameni şi cum au fost 
iertați, primind binecuvântarea Domnului. 

În partea a doua se cere iertare părinţilor pentru toate 
greşelile ce le-au făcut copiii lor care se despart acum de ei 
şi pleacă să-şi întemeieze o familie nouă, amintindu-le că şi 
Dumnezeu a fost iertător față de primele sale făpturi. 

Din partea întâia a diferitelor oraţii vom scoate câteva idei 
şi le vom expune într-o sinteză mitologică. 

După crearea lumii, Dumnezeu a coborât pe pământ să-şi 
vadă opera. Era minunată şi perfectă, dar îi lipsea fiinţa care să 
o stăpânească. Atunci se hotărî Dumnezeu să-l zidească pe om. 
Făcu scheletul de oase din piatră şi corpul din carne de lut, apoi 
îi dădu suflet din duhul sfânt, iar gând şi minte din iuţeala sau 
istețimea îngerilor. Ochii omului îi compuse din mare, auzul 
din vânt şi frumuseţile trupului din soare. In unele regiuni se 
mai adaugă şi alte părţi constitutive ale ființei omeneşti, cum ar 
fi sângele făcut din rouă, suflarea din vânt, puterea din Sfânta 
Treime, iar cugetul din nouri, unde sălășluiesc îngerii. După 
alte oraţii sângele l-a făcut din mare, ochii din soare, fața din 
floare, sprâncenele din stele, iar duhul din măririle sale. 

Sub influenţa literaturii slavone s-a răspândit credința că 
omul e făcut din opt părţi, ele fiind aproape identice cu cele 
de mai sus. 

O „iertare“ sau oraţie bucovineană explică şi compoziția 
numelui de Adam, care în limba arabă înseamnă „om“, iar în 
limba ebraică „pământ“. După versurile acestei orații, Dumnezeu 
a vrut să-i dea nume creaturii sale omeneşti. A trimis deci patru 
îngeri în cele patru direcţii ale lumii ca să-i aducă fiecare câte 
o slovă din care să alcătuiască numele lui Adam. Se remarcă 
aici aceeaşi idee a formării semnului crucii ca şi întinderea 

pământului în cele patru părți spre care îl împinsese Diavolul 
pe Dumnezeu ca să-l înece. 

Unii susțin că, luând Dumnezeu lut din toate colțurile 
pământului ca să-l construiască pe om în varietatea compoziţiei 
şi culorii acestui lut, trebuie căutată şi explicaţia diversității 
raselor. 

Am văzut cum a fost creat Adam după concepţia populară. 
Dumnezeu a dispus din împărăţia sa ca să se facă lumea şi tot 
ce era pe pământ s-a făcut prin cuvântul său. După terminarea 
acestei creații a coborât pe pământ şi l-a zidit pe om, lăsându-l 
să stăpânească toată natura şi toate vietățile. După 30 de ani 
Dumnezeu s-a uitat din nou spre pământ să vadă ce roade a 
dat stăpânirea omului, dar n-a observat nimic schimbat. S-a 
gândit atunci că din cauza singurătăţii nu putea produce omul 
ceva nou. De aceea, s-a hotărât să-i dea lui Adam o tovarăşă 
de viaţă şi un ajutor. Astfel se zămisli în cugetul divin ideea 
zidirii unei femei. 

Dumnezeu l-a adormit pe Adam ca să-i poată lua o bucată 
din trup şi din această bucată să-i facă o soţie. În timpul somnului 
Domnul îl privea pe Adam şi.medita de unde să-i scoată o bucată 
de corp. Dacă i-ar lua din cap şi ar crea femeia din această 
parte a omului, atunci femeia ar deveni mare şi prea deşteaptă 
față de bărbat. Dacă i-ar lua din călcâi, nici atunci n-ar fi bine, 
căci femeia ar deveni prea supusă bărbatului. Dar luându-i din 
cap, omul ar mai pierde şi din mintea sa, iar dacă i-ar scoate 
o părticică din tălpile picioarelor, omul ar deveni prea mic şi 
femeia prea uşoară. Să-i ia din ochi, atunci femeia ar vedea prea 
departe şi prea multe, ori să-i ia din gură, dar atunci femeia n-ar 
asculta de Dumnezeu şi ar vorbi prea multe. Din creştet iarăşi nu 
era bine să-i ia, căci femeia devenea mai înaltă decât bărbatul. 

După aceste meditații dumnezeieşti, care sunt atât de 
interesant versificate în diferitele oraţii, iar în unele „iertări“ 
prezentate sub formă de consfătuiri cu Sf. Petru, Domnul s-a 

gândit că e mai bine să-i scoată o coastă lui Adam, precizându-se 
ca ea a fost luată din partea stângă. 

Din această coastă o făcu Dumnezeu pe Eva, al cărei nume 
îl compusetot din literele aduse de îngeri din cele patru părţi ale 
lumii. Apoi îl trezi pe Adam din somn şi îi arătă femeia pe care 
să o aibă de soţie, fiind făcută din osul, din carnea şi sângele lui. 
Dumnezeu îi binecuvântă să se înmulțească la fel ca ierburile 
câmpului, ca nisipul mării şi ca stelele cerului. 


XVIIL.Originea dualistă după 
legendele antropogenice 


Concepția mazdeistă. — Trupul a fost făcut de Diavol, iar 

sufletul de Dumnezeu. — Modelarea primului om. — Fiinţa 

androgină a lui Adam. — Femeia este făcută din coadă de 
diavol. 


Aceeaşi concepție mazdeistă care a influenţat mitologia 
noastră cosmogonică s-a resimţit şi în formațiunea legendelor 
antropogenice. Poporul român are în folclorul său multe legende 
care atribuie crearea primilor oameni unei colaborări între 
Dumnezeu şi Diavol. Tema principală este că trupul a fost făcut 
de Diavol, iar sufletul de Dumnezeu. De aceea după moartea 
omului duhul se înalță la Dumnezeu, iar corpul se îngroapă în 
pământ unde se află împărăţia Diavolului. 2 

Mai există şi altă temă legendară, după care omul a fost creat 
exclusiv de Dumnezeu, iar Diavolul din invidie s-a răzbunat pe 
această operă divină aruncând asupra omului fel de fel de boli. 

Originea dualistă a primului om o întâlnim în numeroase 
mituri care conţin străduinţele Diavolului de a distruge opera lui 
Dumnezeu. Văzând Diavolul că nu izbutise în planurile sale, s-a 
gândit să-şi facă un tovarăş de luptă subordonat şi ascultător. S-a 
apucat să modeleze din lut făptura unui om, iar când şi-a terminat 
lucrarea, a încercat să-i sufle prin gură viață, dar zadarnică i-a 
fost truda. Diavolul trebuia să recunoască puterea lui Dumnezeu 
şi slăbiciunea sa. Se duse umilit în faţa lui Dumnezeu şi îl rugă 
să-i dea suflet divin trupului de lut. Astfel a fost făcut omul, 

corpul său fiind opera Diavolului, iar duhul fiind dar sfânt de 
la Dumnezeu. Când Satana văzu minunea animării omului, îl 
scuipă de necaz că nu putuse el să-l însuflețească. Din acest 
scuipat diavolesc se trag toate relele şi boalele omului, şi tot 
de atunci a prins omul obiceiul urât de a scuipa. 

Pe această temă de factură iraniană s-au înseilat multe 
variante, dintre care voi aminti una. Când Diavolul îşi recunoscu 
în fața lui Dumnezeu neputinţa de a-i da viaţă figurii sale de 
pământ, Domnul îi spuse să-și tragă înapoi toată suflarea, ca să 
infiltreze apoi duh divin. Diavolul însă nu şi-a respirat tot şi a 
mai lăsat în corpul omului pulsație satanică. Această rămășiță 
de suflet diabolic constituie în om înclinarea spre rău şi spre ură. 

Argumentația poporului pentru explicarea ipotezelor sale 
antropogenice este foarte sugestivă. Privind viața de toate 
zilele a omului, se poate obşerva că Diavolul îşi arogă drepturi 
de stăpânire asupra corpului, chinuindu-l în diverse feluri şi 
înzestrându-l cu diferite boli, iar în clipa morții îşi ia îndărăt 
trupul neînsuflețit şi îl dă pradă putrezirii. Sufletul în schimb, 
cât stă sălășluit în corpul omului, este un îndrumător de conduită 
bună şi o legătură spre tainele divine, înălțându-se înapoi la 
Dumnezeu după desprinderea sa de trupul mortului. 

După crearea omului s-a pus problema continuității umane 
şi a reproducţiei. Cele mai multe mituri străine, mai ales acelea 
de origine străveche, pornesc de la ideea fiinţei androgine a 
primului om. Conform acestei concepții, Adam întruchipa în 
persoana sa ambele sexe, care au fost mai târziu separate prin 
voinţa divină. Astfel explică literatura universală, care se ocupă 
de subiectele acestor mituri, instinctul de atracţie reciprocă al 
celor două sexe. 

În legendele române nu găsim exemple din mitologia 
străină. Povestirile româneşti despre crearea femeii, în cea mai 
mare parte sunt originale şi sunt produse de spiritul satiric al 
poporului nostru, care a căutat să ironizeze tot ce privea sexul 

feminin. După aceste istorisiri, cu fond de dualism mazdeist, 
Eva n-a fost făcută din coasta lui Adam, ci din coada Diavolului, 
sau după alte variante din coada unor animale, cum ar fi pisica, 
vulpea sau câinele. 

Tema este următoarea: Dumnezeu a trimis un înger ca să-l 
pândească pe Adam când doarme şi să-i ia o coastă, apoi să i-o 
aducă, gândindu-se sa facă din ea o femeie pe seama omului. 
Îngerul și-a îndeplinit misiunea, dar în drumul său de înapoiere 
se întâlni cu un drac, care îl întrebă ce duce în mână. Acesta luă 
coasta simulând că vrea să o vadă şi fugi cu ea spre iad să i-o 
ducă stăpânului său, lui Lucifer. Îngerul îl urmări pe drac până 
la gaura de intrare. Diavolul mic se strecură înăuntru cu tot cu 
coasta furată, dar îngerul îl prinse de coadă şi îl trase îndărăt. 
Dracul a scăpat şi îngerul a rămas cu coada în mână. Resemnat 
se înălță la Dumnezeu să-i mărturisească păţania. Dumnezeu 
însă observându-l de la distanță că vine cu ceva în mână, nu mai 
cercetă să vadă, ci făcu deja semnul binecuvântării, transformând 
coada de Diavol în femeie. lată de ce are femeia, după credința 
poporului, atâtea înclinări diabolice. 

Variantele care întroduc în aceste legende metamorfoza 
Diavolului în chip de animal arată că Dumnezeu când i-a 
luat coasta lui Adam, a pus-o deoparte până ce cosea locul 
deschizăturii. În timpul acesta Diavolul s-a furișat în formă de 
pisică, de vulpe sau de câine şi i-a furat coasta. Dumnezeu s-a 
luat după Diavol şi nu l-a putut prinde decât de coadă, pe care i-o 
smulse în fuga mare. Supărat de această întâmplare, porunci ca să 
se facă femeie din coada Diavolului. Din aceste transformări ale 
Diavolului trage poporul concluzia că femeia este linguşitoare 
ca pisica, vicleană ca vulpea sau rea ca şi câinele. 


XVIII.Cea dintâi familie 


Raiul și viața primilor oameni. — Păcatul strămoșesc. 
— Izgonirea din Paradis. — Călcarea noilor porunci 
dumnezeieşti. — Înțelegerea lui Adam cu Diavolul. 


Istoria biblică ne învaţă că Dumnezeu i-a aşezat pe Adam 
şi pe Eva în grădina Edenului, în paradis, unde aveau de toate 
şi puteau dispune liber asupra tuturor creaţiilor divine. 

Raiul era situat, conform credinţei populare din Bucovina, 
în cerul al nouălea, în apropierea lui Dumnezeu, unde primii 
oameni trăiau în deplină fericire, fără lipsuri şi fără necazuri. O 
singură interdicție aveau. Dumnezeu i-a oprit să mănânce din 
fructele unui pom superb ce stătea în mijlocul grădinii şi care 
purta în roadele lui taina morții şi a vieții. 

Astfel, în cugetul dumnezeiesc omul era nemuritor şi numai 
prin păcat şi prin gustarea pomului oprit ajunse să cunoască 
moartea. 

Poporul crede că postul creştinesc de azi îşi află ideea 
iniţială în această oprelişte impusă de Dumnezeu protopărinților 
noştri, iar noi prin post putem primi îndurarea Domnului pentru 
iertarea păcatului strămoşesc. 

Oraţiile recitate la nunţi, precum şi cântecele de stea sau 
colindele de Crăciun, conţin multe amănunte despre felul cum 
au păcătuit primii oameni. 

În general credințele poporului îmbracă forme interpretative 
care se suprapun fondului biblic. 

Diavolul deghizat în chip de şarpe a ispitit-o pe-Eva să 
guste din pomul oprit, spunându-i că în acest fruct zace secretul 
cunoștinței divine. A îndemnat-o apoi să-i dea şi lui Adam, care 

dormea la umbra unui arbore, învățând-o să-i stoarcă pe gât din 
zeama mărului. Eva, zăpăcită de cuvintele Diavolului, făcu aşa 
cum i se spuse. Adam se trezi din somn şi îngrozit de senzaţia 
ce o simţi, îşi puse mâinile în gât ca să oprească scurgerea 
mustului. Era msă preatârziu. Lichidul fatal pătrunse deja în el. 
Adam strânse gâtul aşa de tare încât îşi făcu un nod. De atunci 
au bărbaţii nodul de la gât. 

După o altă variantă, nodul lui Adam se făcu în clipa când 
înghiți mărul, fiindcă strângându-şi gâtul, bucata se opri în loc 
şi se transformă în carne şi os. Femeile nu au acest nod, pentru 
că Eva înghiţi mărul în întregime şi nu se sugrumă. 

În clipa săvârșirii păcatului, corpurile lor deveniră goale, 
deoarece coaja de solzi, cu care erau acoperiţi de la facere, s-a 
desprins de pe ei şi a căzut, rămânându-le doar unghiile de la 
degete, salvate de Diavol. 

În judecata poporului, femeia a fost mai păcătoasă decât 
omul. De aceea n-are voie să intre în altarul bisericii şi nici 
popă nu se poate face din ea. La cununie nu i se pune pe cap 
ca bărbatului coroana cu patru braţe, căci ea nu merită acest 
semn al crucii, ci numai o simplă coroană cu trei braţe. Femeia 
a mai fost pedepsită de Dumnezeu să sufere dureri cu ocazia 
naşterilor şi să-i sângereze trupul. 

Cel mai vinovat a fost însă şarpele, care s-a pretat uneltirilor 
diavoleşti. Câteva legende bucovinene susțin că șarpele avea 
înainte de acest păcat picioare şi aripi, zburând în jurul tronului 
dumnezeiesc alături de celelalte păsări preferate. Dar de când a 
pătruns Diavolul în el, Dumnezeu i-a luat aripile şi picioarele, 
blestemându-l să-şi târască trupul prin praf şi să iasă la drum ca 
să-l omoară oamenii. Poporul spune că e mare păcat să întâlneşti 
un şarpe şi să nu-l ucizi. Dacă sunt mai mulţi de față, toți trebuie 
să lovească în el, căci altmintrelea acela care se fereşte să-i dea 
în cap va fi bolnav în cursul anului. 

Călcarea poruncii lui Dumnezeu a fost pedepsită cu 
izgonirea din rai. După unele credinţe, grădina minunată s-ar 
fi transformat în clipa păcătuirii într-un ţinut deşert, animalele 

risipindu-se, iar vegetaţia uscându-se. În general se povesteşte 
însă că Dumnezeu i-a alungat pe oameni din Paradis şi le-a 
spus să muncească, omul cu sapa, iar femeia cu furca de brâu. 

Asupra judecății lui Adam şi a Evei găsim detalii în colindele 
transilvănene. După textul unei colinde, locul de judecată era 
în mijlocul raiului, la o masă întinsă, la care şedea Dumnezeu 
şi Sfântul Ioan. După altă colindă, Dumnezeu judeca singur, 
stând în tronul său de aur înflorit cu stele, care era instalat în 
vârful cerului şi împrejurul soarelui. 

Din textul unui manuscris datând probabil de la începutul 
secolului al XVII-lea, care conţinea o sugestivă legendă populară 
despre tragedia primilor oameni, se pot cunoaşte unele amănunte 
pe care nu le întâlnim în istoria biblică. După această legendă 
Adam și Eva stăteau şi se lamentau în faţa porții raiului, plângând 
şi rugându-l pe Dumnezeu să se înduioşeze şi să le trimită măcar 
o mireasmă pentru mângâierea lor. Domnul s-a îndurat, văzând 
atâta căinţă din partea păcătoşilor, şi le dărui atunci smirnă şi 
tămâie, eliberând din rai în acelaşi timp şi toate dobitoacele ca 
sa aibă şi omul ceva sub stăpânirea sa. 

O poveste română păstrată în vechile texte ale literaturii 
populare completează în felul următor lacunele Bibliei. Adam 
şi Eva au stat şi s-au tânguit în fața raiului timp de 15 zile, căci 
nu mai găseau nimic de mâncare. La rugăciunile lor, Dumnezeu 
a dispus arhanghelului să le dea a şaptea parte din rai împreună 
cu toate vietăţile. Astfel au ajuns primii oameni să-şi aibă bucata 
lor de pământ. 

Dumnezeu le-a mai dat însă o nouă poruncă. Adam şi Eva 
nu aveau voie să semene decât o singură brazdă. Ea putea să le 
producă o cantitate suficientă de grâu pentru nevoile lor, căci 
în vremea aceea spicele creşteau pe toată lungimea paiului. O 
legendă povestită de ţăranii români din Banat ne arată cum a 
venit Diavolul să-i convingă pe oameni să are o mie de brazde, 
ca să aibă mâncare abundentă şi pentru copiii lor ce urmau să se 
nască. Și aici tot Eva ascultă de Diavol şi îl îndemnă pe Adam 
să muncească o întindere mai mare de pământ. După câteva 

săptămâni grâul crescu, dar Dumnezeu privind din cer văzu 
a doua păcătuire a oamenilor. Se cobori supărat şi porunci ca 
paiele să nu mai poarte decât un singur spic, iar semănătura 
să se umple de spini. De atunci rodeşte grâul numai un spic 
şi de atunci sunt nevoiţi țăranii să muncească pământul din 
greu şi să-l curețe de toţi spinii care îl sufocă. Din cele o mie 
de brazde semănate nu ieşi nici atâta grâu cât dăduse înainte o 
singură brazdă. 

Diavolul, care nu s-a astâmpărat nici în urma noilor 
zădărniciri ale tentativelor sale de a-l corupe şi de a-l ispiti pe 
om, a căutat alte maşinaţiuni pentru a pune stăpânire asupra 
omenirii. Când s-a apucat Adam să are pământul, după cum îi 
spusese Dumnezeu, Diavolul l-a împiedicat. O veche poezie 
populară ne zugrăvește într-un limbaj arhaic scena petrecută între 
Adam şi Diavol. Acesta îi zise lui Adam să se întoarcă în rai, căci 
numai acolo îi putea porunci Dumnezeu, deoarece pământul îi 
aparținea lui, iar Dumnezeu era stăpân numai în cer. Diavolul 
nu admitea deci să i se facă stricăciuni în împărăţia sa tocmai de 
oamenii lui Dumnezeu. Adam s-a tânguit din nou, văzând că nu 
mai avea unde merge. În disperarea lui a fost silit să încheie cu 
Diavolul o învoială, conform căreia Diavolul i-a cedat dreptul 
său asupra pământului în schimbul unui preţ nebănuit de scump. 
Adam i-a făgăduit Diavolului că îl va sluji, cedându-i în acelaşi 
timp sufletul urmaşilor săi. Diavolul nu s-a mulțumit însă cu 
o simplă înţelegere verbală, ci i-a pretins lui Adam să dea un 
zapis în scris despre cesiunea sufletelor omeneşti. La scuza lui 
Adam, că nu ştia să scrie, Diavolul l-a învățat să-şi imprime 
mâna pe o bucată de lut preparată în prealabil sub forma unei 
cărămizi, pe care o puse apoi în foc ca urma palmei să se fixeze 
prin ardere. Legenda predării acestui zapis cunoscută de poporul 
nostru din vremi îndepărtate a inspirat numeroşi trubaduri ai 
satelor româneşti, care au versificat-o şi au răspândit-o. Tot din 
această legendă s-au inspirat şi mulți pictori, ale căror opere şi 
azi se mai află conservate pe pereţii mânăstirilor din Bucovina. 


XIX.Legende despre Adam 


Cum şi-a vândut Adam sufletul Diavolului. — O veche poveste 
bănățeană despre stabilirea vârstei omeneşti. — Capul lui 
Adam. — Copiii primilor oameni. 


Despre modul cum şi-a vândut Adam sufletul şi cum i-a 
dat un zapis Diavolului, literatura populară română a cunoscut 
numeroase variante, dintre care unele au fost păstrate în vechile 
texte anonime, iar altele în folclorul populaţiei de la ţară. 

După un text vechi, în care a fost rezumată povestea lui 
Adam astfel cum fusese ea culeasă din gura poporului, Diavolul, 
după ce primise zapisul de piatră de la Adam, l-a dat celor patru 
sute de draci ai săi ca să-l păzească. Primii oameni deveniră iarăşi 
amărâți din cauza noului lor păcat. De data aceasta Eva a fost 
aceea care l-a îndemnat pe Adam să facă ceva pentru pocăirea 
şi pentru eliberarea sufletului lor de sub stăpânirea Diavolului. 
Mântuirea nu le-a venit însă decât după o baie de 40 de zile pe 
care Eva a făcut-o în apa Tigrului, iar Adam în apa Iordanului. 
Zadarnică îi fu încercarea Diavolului de a ispiti femeia să iasă 
din apă, căci Eva, stătu toată vremea în Tigru, până ce nu veni 
Adam să o scoată de acolo după îndeplinirea termenului prescris. 
Astfel şi-au salvat protopărinții noştri sufletul. 

O legendă bucovineană ne spune că Diavolul luase cărămida 
pe care fusese tipărit legământul lui Adam şi o ascunsese în 
Iordan, unde s-a păstrat până la botezul lui lisus, când se sfărâmă 
sub puterea cuvintelor lui Ioan Botezătorul, iar de culoarea 
cărămizii se înroşi apa Iordanului. Prin spargerea pietrei de 

legământ s-a mântuit neamul omenesc. În poveştile transilvănene 
întâlnim aceeaşi istorisire, aici însă piatra făgăduirii lui Adam 
a fost distrusă abia în clipa învierii lui Hristos. În unele regiuni 
moldovene se mai preciza că sfărâmarea cărămizii s-a produs 
deoarece lisus a stat cu picioarele pe ea în timpul botezului său. 

O legendă din Banat se ocupă şi de vârsta oamenilor şi 
animalelor, arătând modul cum au fost ele stabilite de Dumnezeu. 
Adam, când i s-a spus că omul va avea o etate de 30 de ani, 
l-a rugat pe Dumnezeu să-i mai dea ca să poată trăi mai mult. 
Atunci a mai primit 20 de ani din cei 50 fixaţi pentru vârsta 
măgarului, care se plângea de prea marea lor greutate. Domnul 
i-a mai dat apoi omului 20 de ani din cei 40 ai câinelui şi încă 
30 de ani din cei 60 ai maimuţei. De aceea omul îşi duce primii 
30 de ani ai vieţii sale în mod normal, fiindcă aceştia i-au fost 
destinați de la început, apoi mai munceşte ca măgarul 20 de ani, 
chinuindu-se şi necăjindu-se fără a trage foloase de pe urma 
trudei sale. După aceea, de la etatea de 50 până la 70 de ani își 
târăşte anii câinelui, ataşându-se de casa sa şi neîmpăcându-se 
cu lume străină în jurul său. La urmă de tot cade omul în anii 
maimuţei, când nu-şi mai dă seama de nimic şi nici mintea nu-i 
mai funcţionează cum trebuie. 

Vârsta omului, astfel cum a fost ea lămurită de legenda 
bănățeană, nu s-a referit şi la Adam care a trăit mai multe sute 
de ani. EI era o ființă de statură gigantică, iar capul lui care 
rămase pe pământ după moartea sa n-a ajuns să fie putrezit 
nici până la venirea lui Hristos, atât de mare şi de rezistent era. 

Despre capul lui Adam poporul român cunoaşte numeroase 
legende. El avea proporţii aşa de colosale încât împăratul 
Alexandru Macedon când a dat peste el în drumul cuceririlor 
sale, s-a înspăimântat şi a pus o mie de ostaşi ca să care la pietre 
pentru a-i acoperi craniul. Abia după trei zile de străduinţe şi de 
cărături de piatră au reuşit să-l acopere, ca să nu se îngrozească 
de mărimea lui oastea împăratului. 

Se mai credea că acest cap al lui Adam a fost îngropat în 
locul deasupra căruia s-a ridicat Golgota, care de altfel în limba 
ebraică însemna căpățână. Ca o consecinţă a acestei credințe 
se susținea că omenirea a fost mântuită de păcatul strămoşesc, 
fiindcă Iisus a fost răstignit pe locul unde zăcea capul lui Adam. 

Adam şi Eva au avut mai mulţi copii, ne informează Biblia. 
Poporul, în imaginaţia lui, a căutat să vadă însă cum s-au alcătuit 
primele familii. Astfel a ajuns la presupunerea fantastică a unui 
număr mai mare de fete decât de băieţi. Legendele româneşti 
povesteau că fiecare băiat şi-a luat câte o soră, rămânând la 
sfârşit o fată nemăritată. Aceasta s-a plâns atunci lui Adam, care a 
consolat-o zicându-i să trăiască printre celelalte. După concepția 
populară, în acest răspuns nesocotit al lui Adam se poate găsi 
originea amorului liber sau ilegal. Surorile ei după o vreme n-au 
mai tolerat-o şi au gonit-o din mijlocul lor. Nenorocita de ea 
a vagabondat de-a lungul pământului până ajunse la marginea 
mărilor. Acolo s-a stabilit şi s-a întreţinut cu Faraon, care în 
limbajul poporului însemna uneori Diavolul, alteori țiganul. 
Acest Faraon venea în ficare noapte la ea şi din această legătură 
se născură oamenii negri sau țiganii, care aveau chip de drac. 

Folclorul român este însă foarte bogat în ceea ce priveşte 
istoria lui Cain şi Avel, cei dintâi copii ai lui Adam şi Eva. 
Legendele poporului nostru dau variate amănunte despre cearta 
dintre ei şi mai ales despre uciderea lui Avel. Ele completează 
ca şi în celelalte domenii mitologice lacunele textelor biblice. 


XX.Prima moarte omenească 


Ea a fost provocată de omor. — Cum s-a născut ideea 
asasinatului. — Originea și comiterea celei dintâi crime. — 
Moartea lui Avel. — Pedeapsa lui Cain. 


De la facerea lumii şi a omului, conform învățăturilor 
biblice cea dintâi moarte a fost aceea a lui Avel, provocată de 
omor. Poporul se întrebă cum se putea produce acest fapt, mai 
ales că până atunci nu murise încă nimeni şi nici nu fusese 
cunoscută posibilitatea de a-i curma viaţa cuiva. Explicaţia 
dată prin legendele populare, după părerea unor cercetători 
folclorişti, îşi avea adesea sursa ei de concepţie în născocirile 
cărturarilor. Eu cred însă, fără să exclud cu desăvârşire înrâurirea 
unor formule inventive de ordin intelectual, că majoritatea 
temelor acestor mituri se datoresc imaginaţiei colective, fiindcă 
ele poartă caracterul empiric. Într-adevăr, lămuririle întâlnite 
în aceste legende sunt scoase din observaţiile obişnuite ale 
omului de la ţară și ele denotă un spirit natural de pătrundere a 
lucrurilor şi fenomenelor pe care le poate vedea ţăranul nostru 
în viaţa lui de toate zilele. 

Faptul că legenda lui Avel o aflăm şi în hronografuri sau în 
textele vechilor manuscrise ale literaturii noastre populare nu 
poate constitui un argument în favoarea tezei ca această legendă 
ar fi compusă de oameni învățați şi după aceea răspândită. Cu 
aceeaşi convingere s-ar putea susține şi contrariul, că legenda 
a fost auzită din popor şi după aceea scrisă. 

E foarte probabil că vechile manuscrise ale literaturii noastre 
populare să fie în marea lor parte culegeri de folclor. 

Oricum ar fi, atât legenda lui Avel, cât şi altele a căror 
origine populară a fost contestată, fac parte de multă vreme din 
domeniul bogat şi prețios al folclorului nostru. 

Biblia ne istoriseşte că primul băiat născut al Evei a fost 
Cain, lucrător de pământ, iar al doilea Avel, păzitor de oi. Când 
aceşti doi fraţi au adus jertfă lui Dumnezeu din roadele muncii 
lor, Domnul nu s-a uitat decât spre jertfa lui Avel, căci ea a fost 
dată cu gând curat. Cain s-a înfuriat şi l-a omorât pe Avel din 
invidie. Biblia nu mai dădea alte lămuriri. Imaginaţia poporului 
român a creat însă legende despre uciderea lui Avel, arătând cu 
diferite amănunte întâmplarea faptului şi originea crimei, care 
era tot o inspirație demonică. 

Văzând Diavolul ura lui Cain, îi sugeră şi mijlocul prin care 
putea să-l omoare pe fratele său. S-a deghizat în chip de ţap şi 
s-a urcat pe vârful unui deal, deasupra oilor pe care le păzea 
Avel. Când observă Diavolul că se apropia și Cain de locul unde 
păştea turma, împinse cu coarnele o piatră care căzu şi ucise o 
oaie. Astfel îi arătă Diavolul lui Cain cum să-şi omoare fratele. 
Fireşte că această temă, înregistrată şi de un vechi hronograf, 
a dat naştere la numeroase variante. 

În continuare un alt subiect de legendă românească ne 
arată cum au aflat părinţii lui Avel modul de a-l îngropa pe 
fiul lor. Adam şi Eva au văzut o turturea cum îşi îngropa puii 
săi, acoperindu-i cu țărână. S-au gândit să facă şi ei la fel, ca 
să nu-i lase trupul lui Avel pradă stricăciunii ori animalelor 
sălbatice. Pasărea care le-a revelat ideea înmormântării varia 
după regiuni, în unele părți afirmându-se că era o vrabie, în 
altele că era un corb. 

Poporul român cunoaşte şi legende despre pedepsirea lui 
Cain pentru crima sa. Sunt două teme. Una ne povesteşte despre 
moartea lui Cain, iar alta despre aşezarea sa în lună. 

Moartea lui Cain a fost mai tragică decât cea a fratelui 
său, deoarece el a fost omorât de un strănepot al său. Acesta 
fiind orb, la o vânătoare, din nebăgare de seamă, i-a tras cu 
săgeata chiar în inimă. Corpul său a rămas apoi neîngropat şi din 
putrezirea lui s-ar fi format nişte viermi cu patru picioare. Din 
aceşti viermi s-ar fi dezvoltat mai târziu câinii. Subiectul acestei 
poveşti, după părerea multora, pare să fie străin de imaginea 
curată a poporului, el fiind mai degrabă adus din alte ţări sau 
poate chiar o invenţie a cărturarilor de altădată care voiau să 
explice sensul etimologic al cuvântului de câine. 

Cealaltă temă de legendă, care se află şi la alte popoare, ne 
arată cum l-a pedepsit Dumnezeu pe Cain, imprimându-i figura 
şi fapta sa criminală pe suprafața lunii, ca să-l poată vedea toată 
lumea şi toate timpurile pe cel dintâi ucigaş. Poporul român 
credea a desluşi printre petele de pe lună forma unui om ce ţine 
în spate un cadavru, ale cărui cap atâmă deasupra unei căldări 
unde îi picură sângele. După credinţa poporului, când se va 
umplea această căldare pe care o ţine în mână Cain şi se vor 
vărsa din ea trei stropi de sânge pe pământ, din aceste picături 
de sânge nevinovat al lui Avel se va aprinde pământul şi se va 
produce sfârşitul lumii. 


XXI.Primele rase omenești 


Mituri despre existența uriașilor — Făptura şi viața 
giganților. — Moartea și completa lor dispariţie. — Lupta 
uriașilor cu forțele divine. — Originalitatea legendelor 
româneşti. — Asemănări cu mitologia clasică. 


În mitologia română găsim diverse rase de oameni care au 
trăit pe pământ înaintea noastră. Astfel am văzut mai sus, când 
ne-am ocupat de viața pământului, că primii locuitori fuseseră 
Blajinii care au ajuns prin întoarcerea platoului terestru pe partea 
lui dedesubt. Am arătat atunci că această credință despre Blajini 
este originală şi specifică poporului nostru. 

O altă credință ne vorbeşte despre existenţa uriaşilor care 
ne-ar fi precedat în lume. Legendele noastre sunt bogate în detalii 
privitoare la viața acestor giganţi şi tocmai aceste amănunte le 
dau particularități ce nu întâlnim în miturile celorlalte popoare. 

Un soi cu totul necunoscut de alte mitologii este Căpcăunul, 
care s-a născut în fantezia poporului nostru încă din cele mai 
îndepărtate timpuri şi a produs o răspândită literatură folclorică. 

Căpcăunii erau nişte antropofagi cu fizionomie anormală, 
despre care tradiția-n-a putut cădea de acord dacă trăiseră înaintea 
uriaşilor sau după ei. Totuşi, majoritatea legendelor înclină spre 
ideea de a-i plasa în era omenirii noastre, confundându-i adesea 
cu neamul tătarilor. 

Din legenda despre capul lui Adam am putut vedea că primii 
oameni erau nişte uriași. Poporul român are multe poveşti despre 
viaţa lor, iar în tradiţia satelor poastre se păstrează amintirea lor 

imaginară, mai ales în jurul dealurilor şi movilelor despre care 
țăranii şi azi mai susțin că sunt mormintele uriaşilor. 

În mitologia clasică aflăm pomenită lupta lui Jupiter 
împotriva giganţilor, pe care n-a izbutit să-i învingă decât cu 
ajutorul lui Hercule, căci după un vechi oracol nici un zeu nu 
putea să-i extermine fără concursul unui pământean. 

În Testamentul Vechi întâlnim numeroase neamuri de 
giganți, iar Goliath este unul din exemplele oamenilor colosali 
din timpurile biblice. 

Despre existența uriașilor găsim unne şi în miturile unor 
popoare din evul mediu. Locuitorii regiunilor nordice, mai ales 
scandinavii, aveau numeroase legende, dar în imaginaţia lor 
proporțiile fizice ale acestor uriaşi erau mult mai reduse decât 
ale celor din era biblică sau clasică. 

În mitologia română întâlnim în schimb concepţia unor 
giganţi ale căror făpturi depăşeau orice închipuire. 

Bătrânii satelor noastre şi azi mai povestesc cu o plăcută 
exagerare despre tot ce auziseră din străbuni privitor la traiul 
şi lumea uriaşilor. 

Făptura uriaşilor era atât de mare, încât conform unor 
credințe populare paşii lor se întindeau de pe un munte pe 
celalalt. Gospodăria unuia dintre ei era cât o regiune întreagă. 
Hrana lor obișnuita era mămăliga, pe care o fierbeau într-o 
căldare voluminoasă proptită pe trei culmi de munţi şi încălzită 
cu o imensă cantitate de lemne adunate din şapte codri. 

Dinţii lor erau cât fiarele plugului, iar ochii mai mari decât 
dovleacul. În gura lor ar fi întrat deodată şase oameni de ai noștri. 
Ei însă erau foarte buni la inimă şi la suflet. O caracterizare a 
bunătăţii lor ne-o dau mai multe povestiri româneşti a căror 
expunere variază după provincii, dar al căror subiect este aproape 
identic. 

E vorba aici de povestea unei fete de gigant, care coborâse 
din culmile munţilor ca să se joace pe şesurile românești. Era 

tocmai pe vremea când abia mai rămăseseră uriași pe pământ, 
fiind era lor spre sfârşite, iar epoca de viaţă a oamenilor noştri 
deja începută. Fetiţa văzu un plug cu boi şi cu țărani pe care îi 
luă în poală şi îi duse apoi acasă, crezând că sunt nişte jucării 
sau vietăți mărunte ce scormoneau pământul. Mama ei îi spuse 
cu blândeţe ca să-i duca înapoi de unde îi luase, căci aceştia 
erau oamenii lumii noi, destinați să stăpânească pământul după 
moartea lor. 

Din această:poveste mai putem trage concluzia că poporul 
credea în cele două ere omeneşti. Prima a fost cea a uriaşilor, 
iar a doua este era noastră, oamenii ivindu-se în timpul când:se 
sfârşea stăpânirea celor giganți. După o altă credință a poporului 
nostru limita între aceste două epoci a fost în momentul venirii 
lui Hristos. 

Ideea despre bunătatea uriaşilor nu o găsim în toate 
legendele. Din contră, numeroase din ele susțin că uriaşii au 
fost oameni răi şi au dus o viață potrivnică legilor lui Dumnezeu, 
de aceea au fost pedepsiţi şi lăsaţi pieirii. 

Dispariţia uriaşilor se datora unei boale, numită de popor 
„buba neagră“, care i-a stins din viaţă rând pe rând ca o epidemie 
incurabilă. Puţinii lor supraviețuitori i-au îngropat pe cei morți, 
iar ei o porniră spre nord până li se pierdu urma. 

În unele regiuni se mai zicea că uriașii, fiind descendenții lui 
Adam şi primii locuitori ai lumii, erau păcătoşi şi răi, deoarece 
au fost pedepsiţi de Dumnezeu cu revărsarea potopului. 

Țăranii din Vâlcea istoriseau că moartea uriaşilor a fost 
provocată de foame, pentru că Dumnezeu, voind să-i pedepsească 
pentru răutatea Îor, le trimisese nişte musculiţe înveninate ca 
să-i înţepe în ochi, iar după ce deveniră orbi nu mai puteau să-și 
caute de mâncare. 

În aceleași părți se mai credea că uriașii au fost pedepsiți 
prin închiderea lor în nişte munţi, de unde Dumnezeu nu-i 
mai lăsa să iasă, căci ar fi fost capabili să distrugă omenirea în 
câteva zile. Totuşi, la sfârşitul lumii, când va veni împărăţia lui 

Anticrist, aceşti uriași vor fi eliberaţi din adâncurile munţilor şi 
vor activa şi ei la îndeplinirea distrugerii finale. 

Tot în regiunea Vâlcea se spunea că uriaşii au fost omorâţi 
de trăsnetele cerului şi de pucioasa căzută asupra lor, ceea ce 
ar putea corespunde unor erupții vulcanice. 

Despre moartea uriaşilor poporul român mai cunoaşte două 
legende. Una este probabil inspirată din mitul clasic al lui Jupiter 
şi Hercule, căci ea ne înfăţişează lupta dintre Dumnezeu şi 
giganţi. În legenda română însă uriaşii n-au putut fi învinşi decât 
prin intervenţia Diavolului. Acesta a adunat toți norii deasupra 
pământului şi a dat drumul unor averse până ce ajunse apa 
aşa de sus ca să-i poată îneca pe toţi uriaşii. Cealaltă legendă 
completează tema precedentă în sensul că „tartorul“ uriaşilor 
nu se temea de potop, ci vru să se salveze punându-și picioarele 
pe cele mai înalte vârfuri de munţi, iar cu mâinile se ţinea de 
porțile cerului. Dumnezeu văzu intențiunea gigantului şi slobozi 
asupra lui un roi de muşte, care îl pişcau pe la ochi. Nemaiputând 
răbda usturimaea şi înțepăturile, gigantul dădu o lovitură cu mâna 
dreaptă ca să scape de muşte, dar în acelaşi timp, pierzându-și 
echilibrul, căzu în prăpastie şi se înecă şi el în apele potopului 
alături de supuşii săi din neamul uriaşilor. 

Din subiectul acestor legende se pare că uriaşii l-au dușmănit 
pe Dumnezeu, căci altfel nu s-ar putea explica rostul pedepsei. 

În orice caz, ei locuind pământul în timpul arhaic, conform 
informaţiilor biblice erau păcătoşi şi nu ascultau de poruncile 
lui Dumnezeu. Ca o consecinţă a decadenţei morale, au fost 
supuși celor mai crude pedepsiri, până la extirparea completă 
a rasei lor. 

În multe părţi, unde se dezgropau oasele diferitelor vietăți 
preistorice ori variatele depozite diluviale, poporul credea că 
aceste urme aparțineau uriaşilor. 


XXIL.Alte rase din primele timpuri ale lumii 


Legende despre comorile uriașilor. — Căpcăunii. 
- Fizionomia și traiul lor. — Cuptorul căpcăunilor — Ei se 
hrăneau din carne de om. — Asemănări cu mitul ciclopului 
Polifem. — Cum au scăpat oamenii de urmărirea căpcăunilor. 


Despre comorile uriaşilor, poporul român cunoaşte 
numeroase legende. Miezul acestor presupuneri se bazează pe 
ideea că uriaşii erau foarte bogaţi, iar averile lorau fost îngropate 
împreună cu ei în mormintele ce se aflau sub coaja dealurilor 
sau a movilelor. Locul unde se găsesc astfel de avuţii îl arată, 
în zori de sărbători mari, izbucnirea unor flăcări, despre care 
poporul spune că „ard comorile“. După culoarea luminii se poate 
şti ce fel de bani sunt ascunși în locul acela. Dacă zarea este 
galbenă, atunci banii sunt de aur, iar dacă zarea e albă, atunci 
e vorba de argint. În cazul unor comori de aramă flacăra e însă 
de culoare albastră. Adâncimea la care se află comoara se poate 
şti după înălțimea până la care se înalță flacăra. Focul e vizibil 
dar ireal, ca o iluzie optică, deoarece el apare şi dispare fără să 
lase urrne, nici măcar pe zăpadă sau pe lucrurile inflamabile. 

Comorile sunt păzite de duhuri nevăzute şi nu le poate 
însuşi decât persoanele cărora le-au fost sortite să le ia. Chiar 
procedura de găsire şi de dezgropare a comorilor este destul de 
complicată şi ea nu poate duce la rezultat dacă nu s-a respectat 
un ritual anumit. 

Şi azi se mai menţine printre țărani credinţa în existența 
comorilor ascunse în pământ, iar atracţia lor este atât de mare, 
încât se mai găsesc oameni în unele regiuni care cad victimă 

unor astfel de iluzii. Fel de fel de întâmplări se povestesc despre 
păţania cercetătorilor avizi, care în clipa când să ajungă la 
locul unde se aflau comorile, din cauza unei greşeli de ritual se 
vedeau goniți de groaza unei fantome uriaşe care venea să-şi 
apere comoara. În general eşecul celor mai mulţi cercetători se 
atribuia zgomotului pe care îl făceau în timpul dezgropării. Cele 
mai importante condițiuni pentru a izbuti sunt după credinţele 
poporului păstrarea tăcerii absolute în tot cursul săpării şi lăsarea 
neastupată a locului de unde se scot comorile. 

S-ar putea alcătui o vastă colecţie mitologică din diversele 
credinţe sau legende despre comori. Noi ne-am mărginit însă 
numai la fixarea unor puncte comune şi caracteristice miturilor 
în legătură cu averile rămase de pe unna uriaşilor. 

Căpcăunii erau, după închipuirea poporului, nişte oameni 
de rasă primitivă, cu corp obişnuit, dar cu capul deformat. 
Fizionomia obrazului lor era atrofiată sau în stare animalică, 
având faţa asemănătoare botului de câine. De aceea în unele 
provincii, cum este şi Banatul, li se spunea „capcâni“ (cap de 
câine). După unele imaginaţii ei aveau un ochi în frunte şi altul 
pe ceafă, deci la fel ca şi ciclopii din mitologia clasică. 

Căpcăunii eraurăi şi cruzi. Ei se hrăneau cu came de oameni 
pe care îi prindeau întinzându-le diferite curse, apoi îi închideau 
în cetăţile lor, care probabil erau ascunse pe culmile Carpaţilor. 
Aici îi puneau la îngrăşat cu miez de nucă şi cu pâine sau cu 
mălai. 

Tradiţia populară a păstrat numeroase evocări ale faptelor 
îngrozitoare şi canibalice pe care le săvârşeau printre români. 
Explicaţia acestor tradiții o dau mai ales legendele în care 
căpcăunii apar ca nişte fiinţe identice cu tătarii, ale căror acte 
de sălbăticie din vremea invaziunilor lor n-au putut fi încă şterse 
din amintirea poporului. Alte legende susțin că aceşti căpcăuni 
au fost o rasă mai veche de oameni antropofagi, din care şi-au 
tras originea tătarii, iar după năvălirea tătarilor în ţara noastră, 
căpcăunii s-au reîntors spre răsărit, unde trăiesc izolați într-o 
cetate întunecoasă din fundul unor munţi inaccesibili. 


120 Aurel Cosma jr. 


Căpcăunii erau hăloşi şi nesățioși. Înghițeau carnea cu tot cu 
oase. Mâncarea lor de preferinţă erau copiii şi femeile. De aceea 
când prindeau astfel de pradă, o frigeau şi o consumau pe loc. 
Ei porneau la vânătoare însoţiţi de o babă sau mătuşă de a lor, 
care avea însărcinarea de a le pregăti fripturile. Când coborau 
în sate, oamenii fugeau de frică în toate părțile, lăsându-și copiii 
acasă care cădeau apoi victimă. 

„Cuptorul căpcăunilor“ a devenit o noţiune de groază în 
imaginaţia poporului, iar în jurul lui s-au ţesut nenumărate 
povestiri. Dintre acestea multe scoteau în evidenţă istețimea 
românului care a ştiut să păcălească pe babă şi să scape de 
frigare. 

Povestirile îşi întemeiau acțiunea pe următoarea temă. 
Victima prinsă şi predată babei ca să fie friptă simula că nu 
ştia cum să se aşeze pe lopata cuptorului. Atunci baba îi arătă, 
şi şiretul de român o aruncă în clipa aceea în foc, iar el 6 luă 
la fugă. Când se întorceau căpcăunii la mâncare, nu-şi dădeau 
seama de păcăleală decât atunci când ajungeau. ca să-i mănânce 
capul babei, care avea numai un singur ochi în frunte. 

O altă temă ne reamintește mitul lui Homer despre viclenia 
lui Ulysse, care a ştiut să scape din mâinile ciclopului Polifem, 
după ce îl orbise ca să nu-l poată vedea ascuns sub burta unui 
berbec. În legenda română se spune că un căpcăun a prins 
trei oameni pe care i-a pus la îngrășare. După ce a fript şi a 
mâncat doi din ei, al treilea a luat un par ascuţit şi i-a scos 
ochiul căpcăunului. Orbit, acesta nu putea să-l prindă altfel pe 
om, decât postâmdu-se în uşa locului unde își ţinuse prizonierii 
alături de oi şi pipăind animalele care ieşeau. Atunci omul a 
tăiat o oaie şi îmbrăcându-se în pielea ei, a reuşit să scape din 
închizătoarea căpcăunului. 

În graiul poporului și azi mai trăieşte noţiunea de căpcăun, 
dar semnificaţia ei- se rezumă la caracterizarea omului rău sau 
mâncăcios. | 


[3. LUMEA SPIRITELOR] 


XXIII.Credinţe şi mituri despre 
puterile şi acțiunile demonice 


Spiritele rele care zădărnicesc naşterea omului. — „Filma“ 
zâna mlaştinelor bănățene. — Influenţa bogomilismului. — 
Studiu comparativ cu mitologia romană. 


Originalitatea temelor, precum şi misticismul impresionant 
al concepţiilor dau un colorit specific credințelor noastre 
“populare despre viaţa omului. Ele nu formează numai pârghia 
nenumăratelor obiceiuri şi tradiţii, dar în acelaşi timp şi dogmele 
misterioase ale unui îndreptar de viață pe care poporul îl respectă 
cu sfinţenia unor legi străbune. 

Din complexul acestor mituri îşi orânduieşte omul conduita 
pentru a străbate drumul greu al vieţii şi al morţii. Tot cu ajutorul 
lor încearcă să interpreteze diversele fenomene de bucurii şi 
de dureri, precum şi momentele mai însemnate din popasul 
existenţei sale pe acest pământ. 

Iar în ceea ce priveşte icoana pe care şi-o făcea poporul 
despre lumea cealaltă, ea depăşeşte orice închipuire sau orice 
cadru de gândire literară. 

Sursa de inspiraţie şi evoluţia acestor mituri până la 
concretizarea lor în formele credințelor populare de azi trebuie 
căutată în adâncimile timpurilor trecute şi în felul zbuciumat al 
vieţii acestui popor, legat de pământul său, peste care se abătură 
atâtea invazii străine. De multe ori, sub scutul acestor credinţe 
şi obiceiuri strămoşeşti, a putut poporul român traversa epocile 
grele ale istoriei ca să-şi menţină unitatea etnică. 

Naşterea unui copil este un eveniment important în viaţa 
satelor noastre. Poporul român o sărbătoreşte cu deosebite 
obiceiuri şi o tălmăceşte cu mituri care se suprapun într-o 
continuitate logică peste întreaga structură de concepții populare 
despre crearea lumii şi a omului. La fel ca şi în mitologia 
cosmogonică, şi aici se reflectează acelaşi fond mazdeist. 
Diavolul îl urmăreşte pe om cu ajutorul diferitelor spirite rele 
din clipa zămislirii sale până dincolo de mormânt, iar Dumnezeu 
îl ocroteşte şi îl conduce de-a lungul vieţii, învăţându-l cum să 
se apere şi să scape de prigoana demonică. 

Dacă luăm în considerare situaţia geografică a multor regiuni 
româneşti, care se întindeau de-a lungul apelor stătătoare şi 
constituiau terenuri mlăştinoase, ne dăm seama cu câtă uşurinţă 
putea poporul nostru ajunge la credința că cei mai teribili demoni 
erau frigurile și febra provocate de atmosfera insalubră degajată 
de aceste bălți. Încă din cele mai vechi timpuri moldovenii 
credeau că Diavolul îşi avea reşedinţa sa de pe pământ tocmai 
în mijlocul regiunilor băltoase, de unde veneau îngrozitoarele 
boale de friguri şi călduri. 

Ideea demonizării frigurilor o găsim şi în Banatul de 
altădată, care avea o climă insuportabilă din cauza mlaştinelor 
ce acopereau aproape întreaga lui suprafață. Românii din această 
provincie cunoşteau demonul frigurilor sub numele gotic de 
„Filma“, care a secerat nenumărate victime din sânul populaţiei 
indigene. Marele filolog român Hasdeu explicând acest cuvânt 
din punct-de vedere etimologic a susținut că „Filma“ a fost o 
numire împrumutată de români de la gepizi şi care însemna în 
limba gotică, pe care o vorbeau şi gepizii, noţiunea de spaimă. 
Prin urmare de la groaza pe care o provocau frigurile răspândite 
de bălțile Banatului a pornit ideea personificării acelei fiinţe 
imaginare care tortura mai ales trupurile și sufletele femeilor. În 
legenda bănățeană, „Filma“ era cea mai rea dintre zânele care 
veneau din regiunile cu „ape albe“ ale Principatelor româneşti şi 

urcându-se de-a lungul Dunării vizitau adesea părțile Banatului. 
Din cauza pornirilor ei demonice sufereau atât de mult femeile 
la naşteri, căci ea le aducea friguri şi febră. 

Iată cum a ajuns poporul să-şi închipuie existența unor 
fiinţe supranaturale sau spirite rele, care, la ordinul Diavolului, 
căutau să zădărnicească naşterea copiilor. 

Este aici acelaşi principiu mitologic de proveniență iraniană 
ca şi în majoritatea legendelor noastre populare, adică lupta 
Satanei de a distruge opera lui Dumnezeu. Omul fiind şi el 
creaţie divină, Diavolul îl pândeşte din momentul zămislirii. 
El torturează femeile binecuvântate prin fel şi fel de mijloace 
imperceptibile, lovindu-le în fecunditatea lor maternă sau 
provocându-le avorturi îngrozitoare. Poporul le cunoaşte 
aceste duhuri necurate care stau în serviciul Diavolului sub 
o mulţime. de numiri, dintre care cele mai răspândite sunt: 
„Samca“, „Avestiţa“ sau „Aripa Satanei“. 

După o legendă veche, „Samca“ era o ființă groaznică, 
cu trupul acoperit de păr, cu ochii de foc, cu mâinile de fier 
şi cu unghiile ascuţite ca secera. Ea a încercat să o atace şi 
pe Maica Domnului, dar Arhanghelul Mihai aflând de acest 
lucru a zdrobit-o cu un bici de foc. Ea n-a putut scăpa de sub 
bătăile îngerului, până ce nu promise că nu se va mai apropia 
de nici o femeie sau casă unde s-ar afla scrise toate numirile ei. 
Această mărtunisire a secretului imunităţii făcute de „Samca“ a 
dat naştere unei vaste demonologii în textele literaturii noastre 
populare, precum şi datinei ca cele 19 sau 24 numiri ale spiritelor 
rele să fie păstrate în multe case țărăneşte ori ținute ca „port 
bonheur“ de femei. 

Spiritul demonic se apropie de femei şi copiii nou-născuţi 
în chip de diverse animale, dar niciodată deghizat în porumbel, 
oaie sau vițel, căci acestea sunt considerate de popor ca nişte 
vietăți curate şi nevinovate. În majoritatea cazurilor se crede 
că el se îmbracă în forma unei pisici, păianjen, muscă, şoarece, 

broască, porc, capră sau chiar în învelişul unei umbre şi se poate 
arăta în orice clipă a zilei sau nopții, chinuind femeia sau copilul 
până la extenuare sau ucidere. În realitate, când femeia este 
aprinsă de frigurile sau căldurile naşterii, în multe părți poporul 
interpretează această boală ca o ivire a duhurilor demonice. 

În Transilvania spiritul rău este cunoscut sub numirea de 
„Baba Coaja“ cu nas mare desticlă, cu picior de fier şi cu unghii 
de aramă. Această bătrână satanică umblă să pocească ori să 
ucidă mai ales copiii nebotezați. 

Credinţele în demonii care zădărnicesc naşterile sunt foarte 
vechi la poporul român. În schimb remediile pentru alungarea lor 
sunt cunoscute mai ales din timpul răspândirii bogomilismului. 

” În secolul al X-lea preotul Bogomil, venit din regiunile 
iraniene, s-a stabilit în Bulgaria, uhde a început să-şi propovădu- 
iască marea sa reformă religioasă. Caracterul superstițios al 
popoarelor care locuiau partea de răsărit a Europei constituia 
un mijloc prielnic pentru răspândirea învățăturilor sale şi pentru 
noua credință creştină cu substrat mazdeist. Bogomil a găsit o 
superstiție veche la popoarele dunărene despre demonul febrei şi 
trebuia deci să născocească ceva pentru alungarea acestui Diavol. 
Literatura bogomilică ne-a păstrat prototipuri de rugăciuni care 
în partea lor introductivă evocau legenda înfrângerii spiritelor 
rele de către Sfântul Sisinie sau Sisoe, supranumit „gonitorul 
de draci“.. 

În textele româneşti în locul sfântului este pomenit numai 
Arhanghelul Mihai. Rugăciunea cuprinde apoi toate numirile 
ce se dădeau acestor duhuri demonice, căci numai astfel putea 
fi ferită femeia de atacurile lor. După acest formular tradițional 
se făceau copiii, pe care femeile obișnuiau a le purta asupra lor 
în timpul concepției până după naştere, uneori chiar toată viața, 
ca măsură preventivă împotriva spiritelor rele. Tot după acest 
prototip de rugăciune s-au format textele unor descântece care 
se rosteau pentru uşurarea femeii de durerile naşterii. 

În afară de acest remediu al rugăciunii sau al descântecelor 
atât de popularizate, se mai cunoaşteau şi se întrebuințau şi alte 
procedeuri. Așa, de exemplu, în Vâlcea se trăgeau împuşcături 
peste casa bolnavei, în Transilvania se împlântau cruciş două 
topoare în grinda ce ținea tavanul, iar în Bucovina se punea 
sub patul femeii, care nu putea să nască, un topor şi un cuţit. În 
general fierul era folosit în multe regiuni ca instrument pentru 
izgonirea spiritelor rele, ceea ce ne reamintește uzul străvechilor 
datini iraniene. 

Credinţe similare despre demonii care zădărnicesc naşterile 
se găseau şi la alte popoare. Ele erau însă mai puţin răspândite 
şi cunoscute în ţările Europei. În mitologia clasică întâlnim 
chiar zeițe protectoare ale naşterilor. Rostul şi existența lor 
imaginară ne indică probabilitatea aceloraşi credințe la popoarele 
antice. La romani zeița Junona avea mai multe personalități 
divine şi diverse epitete după funcţiile pe care le îndeplinea cu 
ocazia ocrotirii logodnelor, căsătoriilor, fecundității materne, 
nașterilor sau copiilor. Cultul închinat lui Junona Lucina în 
vechea Roma culmina în faimoasele sărbători Matronalia, de la 
care erau excluşi celibatarii şi femeile cu moravuri uşoare. Tot 
astfel în mitologia greacă Hera era divinizată pentru protecția 
ce le-o dădea mamelor și copiilor nou-născuţi. În legendele 
sau credinţele poporului român nu se resimte însă influența 
concepțiilor clasice, deoarece demonul naşterilor este de origine 
mitologică iraniană, iar pentru combaterea lui nu se cunosc 
forţe divine, ci numai simple mijloace vrăjitoreşti de factură 
bogomilică. 


XXIV.Concepţiile poporului nostru 
despre făurirea destinului omenesc 


Soarta omului. — Ursitoarele. — Comparaţie cu concepția 
romanilor despre „Parce“. — Unde şi cum trăiesc 
Ursitoarele. — ,, Cartea sorții“. — Cum se face ursirea 
destinului. — Credinţe şi datini. 


Poporul român este fatalist. E] crede în puterea destinului şi 
se supune voinții sale intransigente. Orice bucurii sau nenorociri 
s-ar abate asupra lui, el le atribuie fatalităţii. „Aşa i-a fost să fie“ 
sau „aşa i-a fost scris“ sunt vorbe curente în limbajul poporului, 
care, prin ele, caută să explice toate fericirile, dar mai ales toate 
durerile care se ivesc în viața omului. 

Credinţa în destin este adânc înrădăcinată la români, dar ea 
nu are caracterul fatalismului oriental. Românul nu se apleacă 
orbiş inexorabilelor porunci ale ursitei şi nici nu se lasă condus 
de capriciul întâmplărilor, primind cu indiferență toate lucrurile, 
atât cele bune, cât şi cele rele. El respectă şi crede în orânduirile 
destinului, dar caută să le canalizeze cu ajutorul liberului arbitru 
pe calea aspiraţiunilor sale. Aici se poate remarca elementul 
creştin suprapus pe concepția păgână a fatalismului moştenită 
de poporul român de la ascendenții săi. 

Ca şi în miturile clasice, în credinţele populare româneşti 
găsim aceleași trei divinități care ţes firul destinului fiecărui om 
imediat după naşterea sa. 

Originea mitologică a zeiţelor noastre, numite „Ursitoare“, 
trebuie să o căutăm, deci, în concepțiile romanilor despre Parce. 

Ele se adunau în jurul leagănului noului-—născut şi îi stabileau 
destinul. 

"Cea mai mare, Clotho, ţinea în mână furca de tors şi caerul 
amestecat cu diverse fire de lână albă sau neagră, ba chiar cu 
fire de mătase ori de aur. 

Cea mijlocie, Lachesis, ţesea aceste fire ale destinului după 
cum urmau în caer şi astfel unora le ieşeau fire variate, altora 
negre, dar se întâmpla să cadă uneori numai fire de aur ori de 
mătase. 

Cea mai mică, Atropos, tăia firul vieţii şi câteodată îl tăia 
după capriciul ei tocmai când Lachesis torcea firele de aur sau 
de mătasă ale unei existenţe minunate. 

La românii din Macedonia întâlnim tot trei zâne având 
aceleaşi atribuţiuni ca „Parcele“, iar numirile lor sunt 
„Ursitoarea“: care învârteşte fusul, apoi „Soarta“ care toarce 
firul existenţei şi în sfârşit „Moartea“ care taie firul vieţii. Ele vin 
în serile fără soț ale primei săptămâni, aducând cu ele hotărârea 
destinului stabilită în prealabil. 

După mitologia clasică, Parcele erau fiicele Nopţii, spre 
deosebire de „Ursitoarele“ poporului român, care aveau o altă 
ascendență. 

Legenda romantică a împăratului Alexandru Macedon, 
cunoscută în literatura noastră populară sub titlul de A/exandria, 
ne povesteşte ca zeițele destinului îşi trăgeau originea de la 
servantele marelui împărat, care au furat de la stăpânul lor 
apa fierbinte adusă de el din rai şi au băut-o. Această apă 
avea puterea să dea celui care o gusta atât viață eternă, cât 
şi cunoaşterea viitorului. De atunci servitoarele legendarului 
împărat macedonean deveniră „Ursitoare“ şi începură să 
prezideze la naşterile copiilor scriindu-le soarta aşa după cum 
o vedeau prin forţa clarviziunii lor. 

O altă legendă culeasă în judeţul Tecuci ne arată felul 
de viaţă al acestor femei care se îngrijesc de soarta omului. 

Se povesteşte că Ursitoarele se hrănesc din carne furată. Un 
cioban observa că în fiecare noapte îi dispărea un miel din 
turma sa. Supărat de atâta pagubă, se puse într-o seară la pândă 
să-l prindă pe hoţ. Pe la miezul nopții se ivi o femeie, care 
luă un miel şi porni cu el la fugă. Păstorul o opri şi voi să o 
ucidă, ea însă, ca să scape, îşi divulgă identitatea şi secretul, 
apoi îi permise ciobanului să o urmărească şi să vadă locul 
unde stăteau Ursitoarele. Acolo descoperi un castel mare unde 
ardeau nenumărate candele şi unde se stingeau şi se aprindeau 
flăcările cu miile. Fiecare om își avea aci candela sa, iar femeile 
destinului le alimentau cu untdelemn. Flăcările corespundeau 
sufletelor omeneşti, care se aprindeau şi se stingeau după cum 
se năşteau ori mureau. Ciobanul era singurul om care îşi putu 
vedea candela sa, iar Ursitoarea din recunoştinţă că n-a fost 
omorâtă, îi mai turnă untdelemn ca să-i prelungească viaţa. 

Ursitoarele sunt invizibile. Totuşi, în vremea veche, când 
oamenii erau mai buni şi mai puţin păcătoşi, aveau chiar 
favoarea de a vedea şi a auzi aceste zeițe cum discutau asupra 
sorții copilului. Mai ales moaşele care vegheau la căpătâiul 
copilului şi al mamei puteau asculta şi afla ce viitor i se rezerva 
noului născut. Astăzi însă zeițele se feresc să mai fie observate 
sau surprinse în consfătuirile lor, căci lumea a devenit prea 
invidioasă şi prea indiscretă. Se crede că cine caută să le asculte, 
va muri de moarte groaznică, iar cine umblă pe urmele lor va 
deveni şchiop. De aceea în timpurile prezente nu se mai poate 
şti exact momentul când vin Ursitoarele şi nici destinul pe care 
l-au ursit. În general, destinul stabilit la naştere nu se mai poate 
schimba. Poporul crede în unele momente şi linii imuabile ale 
vieţii aşa cum au fost ele scrise în „cartea sorții“. Omul însă, prin 
voinţa și judecata sa liberă poate atenua sau amâna îndeplinirea 
lor riguroasă, uneori poate chiar alege între drumurile destinului 
când fuseseră fixate pentru ele mai multe alternative: 

Ideea preconizată de Virgil prin cuvintele „inexorabile 
fatum“ o găsim în graiul poporului nostru care susține că „de 
ce ţi-e dat nu scapi“. Din această frază deducem însă şi credința 
că destinul i-a fost dat omului de puteri supranaturale, iar el a 
trebuit să-l primească fără să-i afle conţinutul. Dacă omul ar 
şti ce-l aşteaptă în viaţă, desigur că ar lua măsuri din vreme 
ca să evite sau să înlăture toate relele. Din această curiozitate 
care se explica prin dorința omului de a se pune la adăpostul 
eventualelor neplăceri, s-au născut la popoarele antice oracolele, 
iar la cele de azi diferitele procedeuri de a descoperi viitorul. La 
români, în afară de ghicitul de natură vrăjitorească, mai găsim 
şi datini superstiţioase cum sunt cele din noaptea Sfântului 
Vasile (Revelion), care unnăresc aceleaşi scopuri de a pătrunde 
misterele destinului. 

Din proverbele româneşti rezultă că destinul este un dar 
pe care îl primeşte omul deodată cu viaţa. El este dat, după 
cum am văzut, de „Ursitoare“, care sunt identice cu ,„,Parcele “ 
romanilor sau cu ,„ Moirele “ grecilor. | 

Aceeaşi similitudine o găsim între mitologia română şi cea 
clasică şi cu privire la numărul, apariţia şi procedura lor de ursire. 

Şi românii au trei zeițe ale destinului, îndeplinind aceleaşi 
atribuţiuni ca şi divinităţile antice. Pe lângă aceste funcțiuni, 
poporul notru mai crede însă că ele au şi alte roluri; prima îi dă 
omului minte şi noroc sau prostie şi ghinion, a doua îl face să 
fie frumos sau urât, iar a treia îl dotează cu bogăţie ori sărăcie, 
cu glorie sau robie. Dacă însă ele n-au putut cădea de acord 
asupra făuririi destinului, atunci copilul va avea o viaţă variată, 
care va oscila între lucruri bune şi rele. Odată însă scrise de 
ele în „cartea sorții“, hotărîrea nu mai poate fi schimbată decât 
de Dumnezeu. 

Aici găsim o fundamentală deosebire faţă de concepția 
mitologică romană sau greacă, care nu recunoaşte Zeului 

suprem dreptul sau forţa de a modifica deciziunile Parcelor şi 
ale Moirelor. 

În credințele poporului român despre făurirea destinului se 
evidenţiază deci influenţa creştină asupra mitologiei păgâne. 
Numeroasele basme româneşti ne prezintă o serie întreagă 
de exemple despre intervenţia lui Dumnezeu la stabilirea 
sorții. Unele ne arată că Ursitoarele primesc zilnic poruncile 
dumnezeieşti privitoare la destinul celor ce se nasc, iar altele 
ne destăinuesc cum le dă Dumnezeu Ursitoarelor firul din care 
să toarcă viitorul fiecărui copil. 

În Oltenia se mai crede că Ursitoarele sunt însoţite de 
îngerul Domnului, care le asistă la îndeplinirea misiunii lor. 

O altă deosebire între concepția mitologică clasică și cea 
românească o constatăm în ceea ce priveşte cultul acestor zeițe. 
Parcele n-aveau nici un altar sau preoți şi nici rugăciuni nu li se 
făceau, căci după concepția romană intransigenţa lor nu s-ar fi 
putut îndupleca sub nici un motiv sau pe nici o cale. În schimb, 
după credința populară românească bunăvoința lor putea fi 
dobândită. De aceea, în multe case, îndeosebi la ţară se mai 
respectă vechile tradiții și datini ce [se]! împletesc la căpătâiul 
noului născut [pentru ca viitorul acestuia] să fie mulțumitor. 
Vom înşira aici câteva din aceste procedeuri sau ritualuri. 

Imediat după nașterea copilului, românii obişnuiesc a 
lăsa uşile şi ferestrele locuinţelor deschise, ca să aibă zânele 
destinului pe unde intra. Apoi în cursul nopţilor următoare se 
păstrează o linişte desăvârşită. Familia, dar mai ales părinţii 
noului născut, trebuie să se arate foarte veseli, ca Ursitoarele 
când sosesc să nu afle o atmosferă tristă, care să le inspire în rău. 
După o credință generală ele îşi fac apariţia în a treia noapte de 
la naştere. Moașa are grijă ca sa li se rezerve o primire excelentă. 
Nimeni n-are voie sa le deranjeze în timpul vizitei lor, iar în 
camera copilului nu poate rămâne decât mama lehuză. E bine 


1. În text: „ce-l“ (n. ed.). 

apoi să afle în mijlocul odăii o masă întinsă cu mâncărțur]i din 
care să se poată ospăta dacă ar avea poftă. Tot astfel şi casa 
trebuie să fie măturată, curăţită şi orânduită, ca la aşteptarea unor 
musafiri de seamă. De multe ori urmele imaginare descoperite 
a doua zi dimineaţa pe masa întinsă dau loc la fel şi fel de 
fantezii sau interpretări despre prezenţa Ursitoarelor, care se 
combină ingenios cu tălmăcirea visurilor din noaptea aceea, 
ca din amalgamul lor să se citească destinul făurit. Varietăţile 
mâncărțurlilor şi băuturilor diferă de la o regiune la alta. Ceea 
ce nu poate însă lipsi de pe masă este lumânarea care trebuie 
să ardă în noaptea ursirii, căci altfel zânele nu intră, iar copilul 
rămâne fără soartă. Şi câţi oameni există despre care se poate 
spune că nu-şi au destinul lor în această lume! A doua zi după 
plecarea Ursitoarelor, moaşa adună toate mâncăr|urlile şi le 
împarte cu trei fete de șapte ani sau cu copii curaţi din sat. 

S-ar putea aminti încă numeroase obiceiuri. Folclorul nostru 
este extrem de bogat în basme şi legende, iar frumuseţea lor se 
egalează cu [a] cel[or]! mai minunate povestiri ce se cunosc 
în literatura universală despre aceste zâne care dăruiesc ursite 
oamenilor. 


1. În text: „cu cele“ (n. ed.). 


XXV.Îngerul păzitor în miturile şi 
credinţele poporului nostru 


Ocrotirea omului de duhurile rele. — Persecuţiile Diavolului. 
— Schimbarea copiilor. — Combaterea „Vidmelor “. — Rolul 
îngerului păzitor. — Când şi de ce a instituit Dumnezeu un 

înger păzitor pe lângă fiecare creștin. 


Omul își urmează drumul vieţii sub comandamentul 
destinului, pe care îl primise la naştere şi de la care nu se poate 
abate. Este o forța misterioasă şi nepătrunsă care îl conduce în 
tot cursul existenței sale, fără să-i bănuiască perspectivele şi 
fără să-i cunoască directivele. Omul este expus la nenorociri, 
dar este împărtășit cu zile fericite. Acest zbucium între bine 
şi rău se datorește influențelor ce sunt exercitate asupra sa de 
cei doi paznici care îl însoțesc pretutindeni şi dintre care unul, 
după credința poporului, este Diavolul care stă la partea stângă 
a omului şi îl trage spre păcate, iar celălalt este îngerul Domnului 
care îl secondează la partea dreaptă şi îl ocroteşte de ispitele 
demonice. Sunt momente când Diavolul este mai tare şi atunci 
omul cade în păcate, iar în clipele când omul este bucuros şi 
fericit atunci se spune că îngerul îl stăpâneşte. În sprijinul acestei 
teze poporul aduce argumentul că omul nu-și poate face cruce 
cu mâna stângă deoarece de partea aceea este postat Diavolul, 
ci numai cu mâna dreaptă unde stă de veghe îngerul păzitor. 

Diavolul îl pândeşte şi îl urmăreşte pe om în tot drumul 
vieţii lui, folosindu-se de felurite duhuri rele pe care le trimite 
să-i facă rău. | 

În această privinţă găsim cele mai multe şi variate credinţe 
populare, care dau un caracter mistic tradiţiilor şi concepțiilor 
atât de profund înrădăcinate în pătura noastră de la ţară. 

Primul pericol care îl pândeşte pe copil este înlocuirea lui 
cu un altul adus de spiritele demonice, cunoscute de români 
sub denumirea de „Vidme“. Mamele cred că atunci când copiii 
plâng încontinuu şi nu se mai satură de a suge, au fost schimbaţi. 

Ca măsuri preventive împotriva înlocuirii, se obişnueşte a se 
da copilului două nume, ca duhurile necurate să se zăpăcească 
în clipa când ar vrea să-l fure. De aceea vedem că mulți copii 
sunt chemaţi în familie după alt nume decât acela care îl poartă 
de la botez. Tot din această credinţă se trage şi datina ca părinții 
să nu le dea același nume mai multor copii ai lor. În unele părți 
se crede însă că Diavolul îi schimbă copilul numai dacă nu-i 
botezat. Din aceşti copii furați se spune că vrea Diavolul să-și 
înmulțească slugile sale necurate. Dar dacă află lumânare aprinsă 
în casa copilului, atunci fuge şi nu se mai atinge de el. 

Când mama ar vedea că i-a fost schimbat copilul, atunci 
recurge la alte mijloace cu ajutorul cărora să-și poată recăpăta 
adevăratul său copil. Se înţelege cu o prietenă, care are copii 
sănătoși, ca să vie la geamul casei ei şi să simuleze cu ea o 
schimbare sau vânzare de copii, după un anumit ritual ce variază 
de la o regiune la alta. Prin acest procedeu spiritul satanic îi va 
confunda pe copii şi îi va lăsa în pace. 

Credinţe similare aflăm și la alte popoare, doar obiceiurile 
pentru alungarea acestor demoni diferă. 

Din momentul nașterii sale omul este, prin urmare, expus la 
toate persecuțiile Diavolului. De aceea i-a dat Dumnezeu fiecărui 
om un înger păzitor, care să-l însoţească după cum am văzut în 
tot cursul vieții. Desigur că acest înger nu-l poate conduce pe 
om decât pe linia destinului său, dar el îi poate lumina gândul 
şi faptele când ar ajunge la răscruci de perspective şi de căi 
ale vieţii. 


O legendă din Bucovina ne istoriseşte originea îngerului 
păzitor. Hristos umbla să vindece bolnavii, iar jidanii căutau 
să-l nimicească, adunând pietre ca să le arunce asupra lui. El se 
urcă pe o stâncă înaltă până unde nu puteau ajunge prigonitorii. 
Diavolul veni între jidani şi se prinse să-l aducă jos în schimbul 
făgăduielii că tot al zecelea din neamul lor să-i devină slujitor. 
Jidanii acceptară, dar Satana nu fu în stare să se apropie de 
Iisus, pentru că Dumnezeu îi trimise Fiului său un înger păzitor 
care îl ridică şi îl duse de acolo. Jidanii s-au împrăștiat de frică, 
iar Diavolul se văzu din nou înfrânt de puterea divină. Atunci 
Mântuitorul se rugă Tatălui său ceresc să le dea şi oamenilor 
îngeri păzitori, căci Diavolul desigur va căuta să se apropie şi 
de ei dacă a îndrăznit să o facă faţă de fiul lui Dumnezeu. De 
atunci au oamenii la dreapta lor câte un înger providenţial. 

Poporul român crede că îngerul păzitor vine deodată cu 
zânele destinului. După fiecare naștere de copil, Dumnezeu 
însărcinează câte un înger cu misiunea de a-l călăuzi şi proteja 
pe noul născut de-a lungul vieţii. După alte credinţe însă îngerul 
păzitor nu se ataşează de om decât după ce fusese împărtăşit 
de botezul creştinesc, ceea ce ar însemna că numai credincioşii 
bisericii lui Hristos s-ar bucura de acest privilegiu. De aceea e 
bine ca să fie botezat copilul cât de iute, iar până atunci să ardă 
lumânare în odaie ca să nu se apropie Diavolul de el. 

Poporul nostru are multe credinţe despre rolul îngerului 
păzitor, dar respectă în acelaşi timp şi unele îndatoriri ce le are 
omul față de protectorul său. De exemplu, când dormi, să te culci 
pe partea stângă ca să ajungă Diavolul dedesubt, iar îngerul să 
te poată ocroti toată noaptea. Să nu mergi la vreo cârciumă, căci 
îngerul nu intră în astfel de locuri şi vei rămâne acolo numai 
sub influența Diavolului, care te va îndemna la ceartă şi bătaie 
sau la alte păcate. Să nu înjuri că se bucură Diavolul, iar îngerul 
te părăseşte. Când te ameninţă vreun pericol, îngerul îţi dă de 

ştire şi îţi sună în ureche. Dacă întrebi pe cineva care ureche îţi 
vâjâie şi el ţi-o ghiceşte, atunci acela îţi este prieten. 

S-ar putea înşira încă numeroase credinţe sau proverbe 
române, căci folclorul nostru este foarte bogat în această privinţă. 
Ne vom mărgini însă numai la concluzia ce o tragem din 
conţinutul lor. Se poate afinma că în concepția poporului român 
elementul creştinesc al liberului arbitru este precumpănitor, 
fiindcă omul tu ajutorul raţiunii şi voinţii sale se decide de cine 
să asculte, de îndemnurile Diavolului sau de povăţuirile îngerului 
păzitor. Ca o consecinţa logică a acestei credinţe se spune că 
îngerul notează toate faptele bune ale omului, iar Diavolul pe 
cele rele. De aceste însemnări se vor folosi apoi la judecata din 
urmă când își vor disputa dreptul asupra fiecărui suflet. 


XXVI.Norocul providenţial 


„Norocul“ și „Partea“. — Legende despre existenţa lor. — 
Șarpele casei. — Talismanele. 


Ca o paralelă a credinţei în existenţa îngerului păzitor, 
poporul susţine că fiecare om mai are un însoțitor în viaţă şi 
anume „norocul“, pe care şi-l închipuie sub diferite înfățișări, 
acordându-i chiar însuşiri supranaturale. 

Norocul este o fiinţă cu existenţă strâns legată de viața 
omului. El apare deodată cu naşterea omului şi se ţine ataşat 
de el până la moarte, când se stinge. E invizibil, dar omul îl 
simte, fiindcă de acţiunile lui depinde bunăstarea sa. E] este un 
fel de ocrotitor şi promovator al intereselor materiale, în timp 
ce îngerul păzitor este protectorul vieţii spirituale şi al rațiunii 
omului. Nici el însă nu poate schimba destinul şi nici nu poate 
acționa în afară de prevederile lui. | 

Noroacele se împart oamenilor cu prilejul făuririi destinului. 
Ele pot fi active sau leneşe, bune sau indiferente, după cum 
au fost repartizate. Omul cu noroc mare devine bogat, fiindcă 
norocul lucrează pentru el, iar cel cu noroc mic rămâne sărac, 
orice ar face, fiindcă nu-şi poate schimba norocul care îi fusese 
dat la naştere. 

Despre traiul acestor noroace poporul îşi închipuie că duc 
aceeaşi viaţă ca şi noi. Fiind şi ele fiinţe cu existență proprie, 
cu îndatoriri de a munci pentru oamenii pe lângă care au fost 
ataşate, noroacele îşi au lumea lor, cu oraşe şi sate, cu palate şi 
case, cu aceleaşi nevoi şi orânduiri ca în lumea noastră. Dar ele 

stau aşa departe, încât oamenii nu pot ajunge până acolo. Totuşi 
câteva legende românești ne spun că au fost muritori care au 
reuşit să străbată drumul până la ele, căci altfel de unde puteam 
noi avea informaţiuni despre felul lor de viaţă. 

Şi norocul poate să-l abandoneze pe om ca îngerul păzitor, 
dacă aude înjurături sau vede tendinţe de păcătuire. El în schimb 
se ataşează foarte uşor de oamenii veseli, căci nu-i place mediul 
posomorât. Prin urmare, norocul nu e atât de stabil. El formează 
dublura mobilă a destinului şi poate fi micşorat sau majorat de 
unele lucruri, precum şi prin purtarea omului. Un proverb român 
susține că norocul îţi fuge dacă te uiţi în oglindă când mănânci. 
În schimb el vine mult mai uşor la oamenii în casa cărora îşi 
făcuseră cuiburi rândunelele sau la nunta cărora plouase. Sunt 
consideraţi apoi oameni norocoșşi aceia care albesc la păr de 
tineri ori au vârtejuri de fire de păr în cap. Iar dacă te trezeşti 
din somn cu fața în sus, atunci norocul te va ajunge în ziua 
aceea. EI îşi anunță sosirea când scârțâie ușa de dimineaţă. Un 
câine pripăşit la casa cuiva aduce noroc şi nu trebuie alungat. 
Tot astfel orice lucru găsit, cum ar fi banul. 

Pe lângă aceste credinţe, poporul are şi datini care urmăresc 
imobilizarea norocului la casa omului care fusese împărtășit cu 
dămiciile lui. Astfel se obișnuiește la moartea unui om norocos 
să i se taie câteva fire de păr, ca norocul să nu plece cu el din 
casă. Câteodată se ia măsura mortului și se păstrează în grinda 
casei, ceea ce face ca norocul să rămână în mijlocul familiei 
celui răposat. 

Nu e suficient însă ca omul să aibă noroc. Dacă nu are 
în acelaşi timp şi parte de el, atunci în zadar mai are noroc. 
Combinația între ideea de „noroc “ şi de „parte “ a dus la 
personificarea şi a celeia din urmă. Şi „partea“ omului are 
deci o existenţă şi o putere de acțiune. După această credință 
populară, când lipseşte una din aceste fiinţe imaginare, orice 
trudă a omului ar fi zadamică. „Norocul“ şi „partea“ trebuie să-l 

însoţească pe om totdeauna împreună pe drumul greu al vieţii 
sale, căci altfel n-are rost ajutorul ce l-ar da. Pentru ilustrarea 
acestor idei dăm aici exemplul unei povestiri românești. Un 
pescar stătea la pândă să prindă peşti. Cineva din spate îl întrebă 
că de ce îşi pierdea vremea aci şi nu-şi cumpăra peştii din târg. 
El răspunse că era om sărac şi n-avea bani cu ce să-şi cumpere. 
Apoi adăugă: „sunt sărac, fiindcă n-am noroc“. Atunci străinul îi 
spuse că el era „norocul“ lui şi îi dădu o pungă de bani. Pescarul 
lua banii şi îi ascunse în mămăliga cu care momea peștii. Dar 
peste puţin uită de ei şi tumă toată mămăliga în năvod. Un pește 
mare însă înghiţi mâncarea cu tot cu bani și fugi. Omul necăjit 
voi să plece, dar iată că auzi din spate salutul unui necunoscut 
care îi dori după obiceiul locului: „Noroc să dea Dumnezeu“. 
Noroc am avut, dar n-am avut parte de el — răspunse pescarul. 
„Eu sunt partea ta“ replică străinul şi în clipa aceea prinse 
pescarul peştele care îi înghiţise banii. lată cum poate avea 
omul şi „noroc“ şi „parte“. 

Ideea personificării norocului o întâlnim în numeroase 
legende românești, dintre care voi rezuma aici două cu teme 
diferite. 

Acţiunea celei dintâi se petrecea pe vremea când umbla 
Dumnezeu și Sfântul Petru pe pământ. În drumul lor dădură 
peste un om fără noroc, la care însă fuseseră ei găzduiți în atâtea 
rânduri. Sfântul Petru îl recunoscu şi îl întrebă pe Domnul său 
că de ce nu l-a ajutat, mai ales că omul acesta făcându-le bine 
pe pământ merita din partea lor atâta lucru. Dumnezeu îi spuse 
că zadarnic i-ar fi orice ajutorare deoarece omul se născuse fără 
noroc. Totuşi, la stăruința Sfântului Petru cedă şi puse o pungă 
de bani în mijlocul podului peste care trebuia să treacă omul. 
Punga era într-un loc vizibil încât oricine putea să o observe, 
dar omul se gândi chiar de data aceea ca să treacă podul cu 
ochii închişi şi astfel nu văzu banii. 

Într-adevăr, era un om fără noroc, căruia nici Dumnezeu 
nu putea să-i ajute. 

" Cealaltă legendă ne aminteşte de o babă care, la rugămintea 
nepoatei, îi destăinui de ce îi mergeau lucrurile atât de bine. Ea 
îi explică fetiţei că bunăstarea ei se datora norocului pe care 
îl avea. Nepoata dorea să vadă cum arăta acest noroc. Atunci 
bunica o trimise să-i ducă de mâncare norocului, care, fiind 
întruchipat într-o fiinţă cu chip omenesc, muncea din greu, 
adunând rouă de pe toate câmpiile şi depunându-le pe pământul 
babei, încât recolta ei era întotdeauna abundentă. Când ajunse 
fetiţa la locul indicat de bunică-sa, chemă norocul la mâncare. 
EI se prezentă tot muiat de roua ce o strângea şi se apucă să 
dejuneze, dar tot ce mânca se dubla în cantitate ca prin minune, 
încât nu se mai goleau ulcelele: Întoarsă acasă, nepoata îi istorisi 
babei cele văzute, apoi o rugă să o trimită ca să-şi vadă şi 
norocul ei propriu. Ea porni din nou cu mâncare şi mai multă, 
dar norocul ei era uscat şi nu se sătura deloc deşi mâncase tot 
ce primise. Ba la plecare norocul ei spuse să-i aducă a doua zi 
şi mai multă mâncare. Fetiţa se înapoie plângând. Bunică-sa o 
sfătui însă ca să nu-i mai ducă de mâncare acestui noroc care 
nu o servea, apoi o consolă că nu erau toate noroacele la fel. 
Dacă Dumnezeu aşa i-a rânduit să aibă noroc prost, zadarnic 
s-ar mai trudi să-i ceară ajutor. 

În afară de aceste legende din care se pot vedea ideile 
poporului despre personificarea şi rolul norocului în viaţa noastră 
pământească, mai putem aminti că există şi unele credinţe despre 
„șarpele casei“, purtător de noroc. Se susţine că fericirea şi 
norocul casei depinde de acest șarpe, care este blând şi nu mușcă. 

După credința populară fiecare casă, ba chiar fiecare om 
îşi are şarpele său, care trăieşte şi moare deodată cu el. Acest 
şarpe pare să aibă menirea de a-i păzi norocul omului. El stă 
ascuns în zidurile casei şi nu se arată decât copiilor. Dacă totuși 
ar fi văzut, atunci nu trebuie omorât căci s-ar distruge cu el şi 
norocul casei. Înfăţişarea lui este obişnuită, dar spre deosebire 

de ceilalţi şerpi care țin calea oamenilor, acesta este ataşat casei 
şi nu se învârteşte decât în jurul ei. Polonezii şi cehii cred că 
şarpele acesta stă sub pragul casei. În unele părţi ale Banatului 
se crede că şarpele casei, în anumite ore ale nopții, prin lovituri 
misterioase şi ritmice în interiorul zidului unde stă ascuns, anunță 
pe cel care îl aude, că îl pândeşte un rău sau o primejdie şi deci 
are să fie atent şi să se păzească. 

Poporul cunoaște o serie de mijloace prin care crede că poate 
ţine legat norocul de om şi poate să-i asigure acestuia fericirea. 

În primul rând sunt talismanele, a căror întrebuințare este 
aproape universală. Românii au multe din talismanele cunoscute 
de alte popoare, dar cred şi în puterea unora cu totul specifice 
țării noastre. Astfel, de exemplu, la 1 martie se obişnuieşte a 
se lega de mâna copiilor sau a se atârna la gâtul lor câte un 
„mărțișor““, adică un ban de argint sau de aur fixat pe o coardă 
ori pe un fir de mătase. î, 

După credinţa poporului, „mărțişorul““ aduce noroc copiilor, 
dar mai ales sănătate şi curăţenie, la fel cum dă primăvara viaţă 
nouă naturii. lar după o tradiţie olteană acest talisman românesc 
e bine să fie legat de o coradă când se dă tinerelor fete, căci 
atunci şi ele vor fi privite cu aceeaşi admiraţie şi simţire cum 
sunt priviţi lăutarii în momente vesele. i 

Între talismanele poporului nostru mai vedem că piatra joacă 
un rol covârșitor. Ea este un simbol al tăriei şi are puterea, la fel 
ca fierul, să gonească duhurile rele. O veche vorbă românească 
spune că e bine să iei piatră în gură când te duci într-un loc 
necunoscut sau într-un oraş mare şi plin de tentaţii, ca prin forța 
mistică a acestei pietre să fii ferit de farmecul şi de vraja tuturor 
spiritelor rele care ar putea să te încercuiască. Chihlimbarul, 
exploatat în câteva regiuni ale României, mai ales cel de lângă 
Buzău, şi-a cucerit un loc de frunte printre talismanele noastre. El 
este considerat ca unul dintre cele mai alese şi eficace purtătoare 
de noroc, atribuindu-i-se însuşiri magice. 


XXVII.Demonul nenorocirii 


„Norocul“ omului este contrabalansat, ca şi îngerul păzitor, 
de Diavol prin intermediul unui duh rău, căruia poporul îi zice 
demonul nenorocirii. Când sărăcia sau nenorocul persistă în casa 
omului, atunci se crede că demonul a pus stăpânire pe om. Tot 
'ce a construit puterea norocului de-a lungul vremii cu trudă şi 
muncă grea, demonul nenorocirii poate distruge într-o singură 
zi. De aceea, omul trebuie să se păzească și să înlăture nefasta 
lui influență, dar mai ales trebuie să evite orice posibilitate de 
luptă între „norocul“ său şi „nenorocirea“ care îl pândeşte, căci 
nu poate prevede de partea cui va fi biruinţa. 

„Nenorocirea“ este în imaginea poporului o fiinţă nemiloasă 
care se poate deghiza în orice, fie în animale sau chiar și în 
obiecte. Uneori ea e personificată şi în chip omenesc. Dintre 
animalele care sunt bănuite că s-ar preta jocului diabolic de 
întruchipare sunt amintite în primul rând pisica sau câinele 
negru, apoi găina care cântă ca şi cocoşul. Nenorocirea se mai 
cuibăreșşte şi într-o haină, pe care purtându-o omul îl poate duce 
la necazuri şi pagube. Dacă însă ea îşi caută adăpost în trup 
omenescc, atunci îi alege cu predilecție pe acei oameni care 
au semne particulare, cum ar fi cei cu părul roşu sau pociţii, 
saşiii, spânii ori aceia care pot cu privirea lor deochia lumea. 
De aceea, se spune să-ţi faci cruce când te întâlneşti cu astfel de 
oameni, fiindcă nu poţi şti dacă nu sunt cuprinși oare de duhul 
rău. Ca scut împotriva acestui demon se obișnuiește a se purta 
o bucată din frânghia unui spânzurat. 

Din aceste credinţe populare putem trage concluzia că 
demonul nenorocirii nu este întotdeauna statornic şi nici ataşat 
vreunei persoane, ci acţiunea lui destructivă poate varia şi 
atinge rând pe rând orice om, uneori chiar o colectivitate, un 
sat sau o provincie întreagă. Astfel îşi explică poporul repetatele 
nenorociri şi calamități ce se abat câteodată asupra unei mulțimi. 

Pentru ilustrarea acestei credinţe vom rezuma o singură 
legendă, care ne arată cum a putut scăpa un om de persecuția 
demonului nenorocirii sale. 

Era odată un om extrem de sărac, care se gândi într-o bună 
zi să plece în lume împreună cu nevasta şi copiii săi, crezând că 
astfel va scăpa de atâta nenorocire și sărăcie. În drum își aduse 
aminte că uitase acasă un ulcior, unica lui avere. Îi zise apoi 
soţiei că se întoarce după el. Ajuns acasă, văzu lungit pe vatră o 
figură străină. Mirat, o întrebă cine e? „Eu sunt sărăcia ta“ — fu 
răspunsul străinului, apoi continuă, — „dar ce mai cauţi aici?“ 
Omul îi replică: „Am venit să-mi iau sărăcia asta de ulcior“. 
Atâta i-a trebuit „sărăciei“, care era demonul nenorocirii omului, 
şi se grăbi să-l însoțească. Omul însă refuză. Sărăcia se făcu 
atunci ghem şi întră în ulcior, spunându-i omului ca n-are să-i 
fie calea grea din cauza ei. Omul astupă bine ulciorul şi plecă. 
Nu peste mult întâlni un drumeţ, care îl sfătui să lege o piatră 
de ulcior şi să-l arunce în baltă. Omul ascultă şi astfel scăpă de 
nenorocirea sa. De atunci lucrurile îi mergeau aşa de bine încât 
deveni enorm de bogat, mai bogat chiar decât fratele său care 
avea imense avuţii. Invidios şi rău, fratele său, care îi cunoştea 
povestea ulciorului, îl chemă să-i arate locul unde era înecată 
„sărăcia“, cu gândul ascuns ca să i-o dea din nou pe cap. Când 
scoase însă fratele său ulciorul şi îl destupă, nenorocirea îi sări în 
gât şi nu se mai dezlipi de el. Astfel scăpă omul sărac de duhul 
rău al sărăciei sale, iar fratele său îşi găsi o pedeapsă meritată. 


XXVIII. Tutunul, iarba Diavolului 


Diverse numiri: „buruiana dracului “ sau „iarba iadului “. 
— Cruciada antinicotină a călugărilor. — ,, Mama dracului “ și 
„cădelnița diavolului“. — ,, Pafa “, zeița tutunului. 


În drumul vieţii omului, Diavolul caută să arunce fel şi fel 
de tentative demonice, dintre care tutunul este, după credinţa 
poporului, poate cel mai periculos mijloc de acaparare. Acela 
care fumează cade în braţele Diavolului, fiindcă tutunul este 
o plantă a Diavolului, cu sevă otrăvitoare, adusă pe pământ 
ca să-i ispitească pe oameni și să-i îndepărteze de Dumnezeu. 
De aceea, vechii călugări şi preoți au inventat diferite istorisiri 
despre tutun denumindu-l d[rle[pt] „buruiana dracului “ sau 
iarba iadului “. 

După concepţia lor, era mare păcat să fumezi. Tradiţia ne-a 
păstrat câteva specimene din aceste propovăduiri, iar unele din 
ele au fost chiar scrise. Poate sub influența acestei cruciade 
antinicotine s-au creat la noi și legendele despre originea 
tutunului. Temele sunt brodate pe ideea creșterii tutunului din 
putrezirea unui trup de drac. Vom expune aici două din cele 
culese în Bucovina. 

În casa unui boier s-au prezentat doi draci ca să-i ceară fata 
în căsătorie. Preotul satului, care simţea că nu era lucru curat 
la mijloc, n-a voit să-i cunune. 

Atunci dracul mai mare se spânzură de necaz pe vârful unui 
plop. Sub bătaia vântului, plopul se clătină aşa de tare, încât 
zvârli cadavrul dracului departe de pământ, unde se prefăcu în 

putregai şi praf. Dracul cel mic se îngrozi şi fugi imediat să-l 
anunţe pe Satana de cele întâmplate. Diavolul îşi zise: „lasă, 
că voi avea mai mare folos de el acolo, decât aici“, — şi în clipa 
aceea răsări din corpul descompus al dracului o mulțime de 
fire de tutun. Apoi trimise alţi trei draci pe pământ să semene 
tutunul în toată lumea. 

În cealaltă legendă se povesteşte că un drac s-a deghizat 
în călugăr și a stat mai mult timp într-o mânăstire condusă de 
Sfântul Vasile, fără ca sa fie bănuit sau observat că ieşea de 
la liturghie totdeauna când începea „heruvicul“ sau cântarea 
îngerilor. Sfântului Vasile i se părea însă de la o vreme prea 
suspect acest călugăr care fugea mereu dinaintea preamăririi 
heruvimilor şi atunci se hotărî să pecetluiască toate uşile şi 
ferestrele cu semnul crucii. La liturghie, dracul încercă iarăși să 
fugă, dar văzând crucile trase în dreptul tuturor ieşirilor, n-avea 
altă soluţie decât să se urce până în vârful tumului. Aici dădu 
însă peste o altă cruce şi înspăimântat se prăbuși. 

Sfântul Vasile porunci călugărilor să scoată cadavrul necurat 
şi să-l arunce în balta de alături. Din descompunerea acestui 
trup de drac crescu apoi tutunul. 

Conform tradiţiei, pe mormântul lui Hristos a crescut 
tămâie, iar pe mormântul Diavolului tutun. Satana îi spuse 
Domnului Iisus: „Să vedem la care aleargă lume mai multă, la 
tămâie sau la tutun?“ Dar lumea a început să alerge la tutun, 
adică să se închine la mormântul Diavolului. Atunci Diavolul îi 
ceru Domnului să-i dea lui pe toți aceia care fumează, dar Hristos 
îi lăsă numai pe fumătorii care nu scuipau otrava tutunului din 
gură. De aceea vedem că majoritatea oamenilor scuipă după 
fumat, căci altfel ar deveni ai Diavolului. DEI 

Ideea personificării o remarcăm şi la tutun sau la fumat, 
care sunt întruchipate în imaginea poporului într-o fiinţă 
odioasă, numită „Pafa “ ori, Pâca“. Ea este identică cu ,, Mama 
Dracului “ din folclorul transilvănean. ladul a născut-o, iar fiii săi, 

dracii, au produs tutunul pentru pomenirea numelui ei. Această 
zeiță a tutunului avea o înfățișare satanică, monstr[uoas]ă şi 
îngrozitoare, cu coarne în cap, cu nasul lung, cu dinţii colțuroșşi, 
cu ghiare de seceră și coadă lungă. Ea era bătrână, neagră şi 
urâtă ca întunecimea iadului, iar prin gură şi prin nări îi ieșeau 
flăcări, fum şi duhoare de tutun. 

Pentru ritualizarea unui cult diabolic închinat acestei „Pafa“, 
dracii inventară pipa cu care să-i aducă jertfă de tutun mamei 
lor infemale, învățându-i pe oameni cum să o preamărească 
prin fumat. De aceea a fost luleaua numită de popor „cădelnița 
Diavolului “. S-a mai observat apoi că trăgând din pipă, oamenii 
o pomeneau pe „Pafa“, căci inspiraţia fumului dădea tocmai 
silabizarea acestei numiri a ei. Din cele de mai sus deducem 
că, după credința poporului român, tutunul este un produs al 
Diavolului pentru a-i otrăvi pe oameni și a pune apoi stăpânire 
asupra lor. Această concepţie este originală şi caracteristică 
mentalității poporului nostru şi nu o întâlnim la alte popoare. 
Din contră, tutunul era considerat aproape pretutindeni ca o 
plantă sacră, iar lumea primitivă o întrebuința pentru slujbele 
religioase sau pentru întărirea unei alianţe. De exemplu, la 
unele popoare americane era obiceiul ca încheierea păcii să 
se facă prin simbolul unei pipe fumate rând pe rând de părțile 
contractante. lar preoții triburilor când voiau să ia contact cu 
spiritele ca să ghicească viitorul, se îmbătau cu fum de tutun 
până cădeau în transă. În general foile de tutun serveau pentru 
scopurile şi ritualurile diferitelor culte păgâne. 

Asupra originii tutunului nu prea găsim informaţii îri cre- 
dințele populare străine. Sârbii susțineau că tutunul a crescut 
din intestinele ereticului Arie, iar slavii din Rusia meridională 
afirmau că el ar fi răsărit din cadavrul Herodiadei, fiindcă ceruse, 
prin fiica ei, Salomea, capul Sfântului Ion Botezătorul. 


XXIX.Bolile după credinţele poporului 


Medicina babelor. — Epilepsia, ciuma şi holera. 
- Personificarea bolilor. 


Am văzut, în capitolul relativ la crearea omului, că bolile 
erau date omului de Diavol. Cu ajutorul lor Satana poate lovi 
direct în făptura zidită de Dumnezeu şi poate să o răpună chiar 
din viață. Omul suferă calvarul boalelor pentru că pe trupul lui 
a înţeles Diavolul să-l combată pe Dumnezeu. După închipuirea 
poporului român, bolile corespundeau unor demoni puşi de 
Diavol să le chinuiască sufletul şi corpul oamenilor. Demonii 
aceştia, când primeau poruncă de la stăpânul lor necurat, se 
sălășluiau în diversele părţi ale omului pe care le infiltrau cu 
microbii bolilor. 

După o altă concepţie a poporului nostru, bolile erau 
pedepse aplicate oamenilor pentru păcatele săvârşite. Dumnezeu 
îl abandonează pe omul păcătos şi Diavolul vine să-l domine 
vremelnic până la împlinirea pedepselor prescrise de judecata 
divină. Este ideea ispăşirii pe care o vedem reflectându-se şi 
în numeroase proverbe sau zicători românești. lată câteva din 
aceste exclamaţii: Vai de păcatele lui“ ori „Ce păcate avusei, 
Doamne“. lar despre un bolnav se spune adesea că „îşi trăgea 
păcatul“. | 

În mitologia română boalele sunt considerate ca nişte ființe 
patologice, cu toate însușirile de viaţă şi de trai ale omului. Ele 
sunt duhuri rele personificate şi îmbrăcate în diferite forme. 
Au rațiune şi voință, sensibilitate şi frică, sunt îndrăzneţe la 

atac, dar le e teamă de riposta descântecelor, mai ales dacă 
vrăjile conţin cuvinte ademenitoare, căci ele se lasă foarte uşor 
amăgite. Se sperie de orice fleac. Cu făgăduieli, iar la nevoie 
chiar cu amenințări, pot fi alungate din trupul bolnavului. Bogata 
literatură populară de exorcisme şi versificări de farmece, ne 
prezintă interesante şi ingenioase exemple din aceste formule 
de făgăduieli sau ameninţări. Ele se pronunţau totdeauna în 
limba vorbită de bolnav, căci boala ca ființă vie înțelegea numai 
această limbă. 

Prin ritualul acestor descântece, boalele pot fi trimise asupra 
arborilor sau chiar și asupra altor oameni. În general, însă, 
ele se alungă departe, spre locuri necunoscute. Niciodată însă 
nu € bine să fie îndreptate spre locuri unde cântă cocoșul sau 
unde slujeşte preotul. Procedura variază după felul boalei, dar 
ea rezidă pe ideea dezbrăcării omului de boală, luându-i-se 
bucăţi din hainele lui sau din păr. Aceste bucăţi se aruncă apoi 
cu anumite ritualuri secrete sau se fixează pe crengile unor 
pomi. Dacă boala se prinde de pom, atunci el se usucă, sau 
dacă zdrenţele vrăjite ale bolnavului sunt atinse de vreo altă 
persoană, atunci ea se îmbolnăvește. 

Foarte multe metode din medicina noastră populară se 
găsesc şi în credinţele sau datinele altor popoare. Mediul mistic 
şi superstițios al satelor noastre pline de tradiţii a dat însă naştere 
şi la o mulţime de terapeutici specifice care nu sunt cunoscute 
decât de români. Studii întregi s-ar putea scrie despre „medicina 
babelor “, cum o numeşte poporul, fiindcă secretul ei este deținut 
mai ales de femeile bătrâne care ştiu să descânte şi să dezlege 
pe oameni de orice boală. Nu ne putem însă ocupa aici de toate 
boalele. Vom alege numai câteva, care au în tradiţia lor folclorică 
şi elemente de ordin mitologic. 

Epilepsia, de exemplu, este cea mai caracteristică boală, 
căci la ea se remarcă mai vizibil cum a putut spiritul rău pune 

stăpânire pe organismul omului, Diavolul este cuibărit în trupul 
omenesc, pe care îl face să sufere. 

Ciuma, după imaginea poporului român din Bucovina, este 
personificată în figura unei fiinţe cu cap de om, cu coarne de 
bou şi cu coadă de şarpe, având la vârful ei un ghimpe cu care 
îi înţeapă pe oameni şi îi infectează. La Brăila se spunea însă că 
ciuma e ca o femeie cu codițe multe. Aiurea se crede că ar avea 
aripi şi o sabie lată cu care îi seceră pe oameni. Aceştia, însă, 
totuşi, au putut scăpa de prigoanele ei, căci Sfântul Haralambie 
o ţine legată şi nu-i da drumul numai dacă oamenii nu respectă 
legile lui Dumnezeu şi nu-i serbează ziua. 

Legendele româneşti ne arată cum a fost „ciuma“ biruită de 
Sfântul Haralambie şi cum i-a dat Dumnezeu în grija sa păzirea 
acestui demon care se hrănea din came omenească. În unele 
biserici vechile icoane ni-l înfăţişează pe Sfântul Haralambie 
câlcând sub picioare „demonul ciumei“. 

Holera este întruchipată într-o babă urâtă, care umblă cu 
secera într-o mână ca să-și caute victimele. Poporul cunoaşte o 
mulţime de remedii preventive și curative pentru înfrângerea ei. 
Sunt răspândite mai ales poveştile despre cămașa țesută după 
anumite prescripții superstiţioase, care dă omului ce o îmbracă 
o putere de imunitate împotriva ei. 

Deochiul e cea mai răspândită boală. Orice durere ce 
nu poate fi altfel explicată se spune că provine din deochi. 
El poate atinge atât pe oameni, cât şi pe animale sau chiar 
obiecte neînsufleţite. Această boală nu se poate vindeca decât 
cu descântece combinate cu ritualuri în care cărbunele de lemn 
joacă un rol hotărâtor. 

Ca amulet de apărare în contra deochiului poporul foloseşte 
o bucată de usturoi legată de o panglică roşie. 

Boala deochiului este cauzată de privirea admirativă a unui 
om „rău la ochi“ după cum se zice. De regulă au facultatea de 
a deochea acei oameni care sunt predestinaţi să devină strigoi 

după moarte sau care posedă însuşiri de strigoi chiar în viață 
fiind. Ei pot fi recunoscuţi îndeosebi după sprâncenele îmbinate 
şi după puterea magică a privirii lor când admiră frumuseţea 
cuiva sau a unui animal ori lucru. Ei mai pot fi demascaţi de 
zgârieturile rămase pe faţa lor a doua zi după noaptea Sfântului 
Andrei, când strigoii morți îşi părăsesc mormintele ca să se bată 
cu „oamenii-strigoi“. 

S-ar putea prelungi încă foarte mult lista bolilor care au o 
geneză de ordin superstițios ori au ceva comun cu concepțiile 
mitologice ale poporului român. Am vrut să dăm numai câteva 
exemple, fără să intrăm în amănuntele acestui domeniu de folclor 
şi fără să mai insistăm asupra medicinii sătești privitoare la 
animale, care prezintă şi ea specimene interesante din punctul 
de vedere al credințelor populare. . 


XXX.Dușmanii supranaturali ai omului 


Din cele de mai sus am constatat că omul este urmărit şi 
lovit mereu de uneltirile demonilor, care caută să-l servească pe 
Diavol în lupta ce o duce împotriva lui Dumnezeu şi a operei 
sale divine. Am arătat o serie de duhuri rele care îl pândeau 
pe om de-a lungul vieţii. Numărul acestor spirite este infinit 
de mare, căci Satana poate inventa încontinuu alte şi noi forţe 
demonice pe care să le năpustească asupra oamenilor. 

În concepţia poporului, spiritele rele sunt fiinţe vii, având 
aceleaşi nevoi şi însuşiri ca oamenii. Ele pot avea familii şi copii, 
se hrănesc şi beau, pot fi rănite, ba chiar ucise. De exemplu, 
unele din ele, conform legendelor, sunt prinse şi arse. Locul 
lor de întâlnire este de obicei la hotare sau la încrucișarea 
drumurilor, de aceea vrăjitoarele preferă să-şi facă vrăjile la 
aceste răspântii. Tot în astfel de locuri se pot face mai bine şi 
dezlegările oamenilor vrăjiţi. Totuşi nu e prudent ca omul să 
stea pe aceste locuri, căci s-ar putea ca Sfântul Ilie, fulgerând 
asupra demonilor, să-l trăsnească şi pe om. 

În lupta oamenilor contra duhurilor rele se folosesc diverse 
mijloace, dintre care, conform tradiţiei, cele mai eficace s-au 
dovedit a fi păcăleala, zgomotul, focul şi scuipatul. 

Oamenii pot uneori înşela spiritele necurate prin întinderea 
de curse sau prin detumarea atenţiei lor, cum ar fi cazul nuntaşilor 
care nu se întorc acasă de la cununie pe același drum ca să nu dea 
peste duhurile rele potrivnice căsătoriei, care ţin calea mirilor. 

Cele mai cunoscute zgomote pentru alungarea spiritelor 
demonice erau tragerea clopotelor şi descărcarea puștilor. Când 

bântuia ciuma, clopotele bisericilor sunau necontenit, iar la 
Bobotează şi la sărbători se trăgeau focuri de armă. 
Pentru a feri casa şi vitele de slujitorii Diavolului, se 
aprindeau la anumite ocazii focuri. i 
Cel mai răspândit obicei era însă scuipatul, care îndepărta 
orice duh primejdios din jurul omului. E 

